
1.  ŠTA MOŽE SOCIOLOGIJA?
U nauci je uobičajeno, neophodno i korisno da se postavi pitanje zašto se nešto posmatra, analizira, istražuje ili uči. To pitanje postavljamo ovde na početku knjige kao što se to postavlja na početku svakog udžbenika ili predavanja. Na to pitanje je, istovremeno, i lako i teško odgovoriti. Lakši odgovor bi podrazumevao da su oni koji čitaju upućeni u sociološka istraživanja, imaju formiran stav i znaju šta očekuju, a teži odgovor je za one koji imaju tek neke naznake (ili možda nemaju) o sociologiji kao nauci i njenim mogućnostima u istraživanju, obrazovanju i svakodnevnom životu. Pitanje zašto učimo sociologiju upućuje na njenu suštinu, vrednost i svrhu, na njen značaj kako za sistem obrazovanja, tako i za mogućnosti, interesovanja i senzibilnost savremenog (posebno mladog) čoveka.

Sociologija se bavi čovekom i društvom, saznanjima o pojavama, procesima i odnosima koji se odvijaju oko nas, u našem užem i širem okruženju, u društvu, u savremenom svetu. Promene su toliko brze i neočekivane za običnog posmatrača da to kod njega izaziva strepnju, nepoverenje, zbunjenost, spontane i nepromišljene reakcije. Kako pomoći savremenom čoveku, njegovoj grupi, zajednici da prepozna i otkrije uzroke, suštinu i značaj  pojava koje se odvijaju i odnosa koji se uspostavljaju? Savremeni čovek se nalazi na raskrsnici između individualizma koji se “nudi” kao mogućnost slobode, samostalnosti, kreativnosti, potvrđivanja i raznih kolektivizama koji se “nameću”, traže pripadanje i negiraju individualnost. Reč je o odnosu između individualnog i kolektivnog identiteta, njihovoj nesrazmeri, te njihovom stalnom konfliktu, pa i sukobu.

 Sociologija teži da postavi mnoštvo pitanja vezanih za razvoj savremenog društva. Ona ukazuje na položaj i mogućnosti čoveka u društvu, na uzroke, uslove i načine društvenih promena, te na rizike koji nastaju kao posledica naučnog, tehničkog i ekonomskog razvoja. Sociologija treba da ponudi i odgovore na brojna pitanja. Naravno, sociologija nije nauka koja pretenduje da dâ odgovore na sva pitanja i da ti odgovori budu “jedini”  mogući. Odgovori na stanja i zbivanja u savremenom društvu i položaj čoveka u njemu mogu biti samo interdisciplinarni. Čak i tada nije moguće pružiti odgovor koji bi “utešio” savremenog, prilično zbunjenog, ponekad i frustriranog čoveka, jer su i društvo i čovek još uvek (značajnim delom) tajna za sadašnji stepen naučnih saznanja.  
 Kada je u pitanju njihov lični život, ljudi su danas često pod utiskom da upadaju iz jedne klopke u drugu. Osećaju da u svome svakidašnjem životu ne mogu da otklone nevolje koje ih pritiskaju. Osećajući to, često se u tome nimalo ne varaju. Ono što im je potrebno – a to oni kao potrebu i osećaju – jeste onaj posebni kvalitet duha koji bi im pomogao da se obaveštenjima koriste i da razum razvijaju kako bi došli do lucidne, obuhvatne, sažete predstave o tome šta se, po svoj prilici i u njima samima zbiva. To je ona specifična disciplina koju bi bilo možda umesno nazvati sociološka imaginacija.   
Rajt Mils

Savremena sociologija traga za odgovorom na pitanje, zašto su neke zemlje razvijene a druge nisu, čak i na istom geografskom prostoru i podjednakim prirodnim resursima. Zašto nerazvijene zemlje (prostori, regije, zajednice) decenijama i vekovima ostaju u tom statusu, iako njihovo okruženje ubrzano napreduje? Da li to zavisi od objektivnih ili subjektivnih (njihovih unutrašnjih) faktora i okolnosti? Kakav  društveni milje i koja kultura pogoduju razvoju i modernizaciji društva a koja sporije i teže prihvataju inovacije i promene? Mnoštvo je pitanja i problema koji “zapljuskuju” savremenog čoveka i njegovu zajednicu a koji  traže objašnjenje, razumevanje i delovanje.

 Danas je terorizam problem koji “pretenduje” da postane najveće zlo XXI veka.  Stalno se razvijaju novi oblici i sadržaji nasilja, skoro da nema područja u kome ono nije prisutno (sve više u porodici i sportu). Kriminal, narkomanija i druge devijantne pojave u društvu, rat i pretnje ratom kao težnja za raspodelom moći i potiskivanjem određenih socijalnih subjekata, predstavljaju nezaobilazne teme za sociologiju. Stoga, pitanje da li savremeni svet može bez ratova, treba stalno postavljati i tragati za njegovim odgovorom, kao i za razrešenjem moralne dileme u vezi sa proizvodnjom oružja. Siromaštvo je jedan od stalnih izazova za sociologiju. 


Potrebno je analizirati posledice ekonomskog rasta i razvoja, posebno pitanje održivog razvoja. Proces globalizacije postaje svakodnevna tema. Za jedne  globalizacija je instrument stalnog napretka i razvoja savremenog društva, dok drugi u njoj vide sredstvo porobljavanja malih država, nacija, te opasnost za male jezike i kulture. Demokratija i ljudska prava, politički pluralizam i pravna država predstavljaju teme koje sociologija mora kritički analizirati i ukazivati na pozitivne i negativne pojave u njihovoj savremenoj manifestaciji i pomoći ljudima da se lakše snalaze u svojim svakodnevnim aktivnostima i susretima. 


Napredak  nauke i tehnike ima i svoje “janusovo” lice. Robotika, informatika, digitalna i laserska tehnika, “prema očekivanju”, trebalo bi da prošire čovekove potencijale i slobodu, ali one ponekad čine i suprotno – ograničavaju čoveka i izlažu ga sve većim rizicima. Gde su koreni tog obrta? Sociologija treba da se bavi posledicama nekih aktuelnih naučnih otkrića i postupaka. Na primer “kloniranje” predstavlja veoma aktuelnu temu i pokreće brojne dileme (naučne, medicinske, moralne, socijalne, kulturne). Slično je i sa drugim naučnim dostignućima: veštački virusi, veštačke sirovine, genetski izmenjena hrana, boravak u kosmosu. Sociologija treba da istražuje i brojna druga pitanja koja se postavljaju pred savremenog čoveka: šta ga pokreće i motiviše (posao, rad, moć, ljubav); koji su strahovi i koje dileme dominantne; demografska eksplozija i problem kontrole kretanja i ponašanja ljudi; preteća nestašica vode i ratovi  koji će se, možda, voditi oko kontrole pitke vode; hrana oružje budućnosti u rukama moćnih i razvijenih zemalja i kompanija; uloga ideja u razvoju (spračavanju) i napretku (zaostajanju, razaranju) društva.

Savremena sociologija je dinamična disciplina, ona svoja istraživanja prilagođava stalnim promenama u materijalnoj i duhovnoj sferi društva. Sociologiji je potrebno da češće (nego što je to bio slučaj u prethodnih sto godina) redefiniše utvrđene pojmove, da osavremenjuje pojmovno-kategorijalni aparat, te da propituje odnos između teorijskih postavki, empirijskog sadržaja i praktičnog delovanja. Danas je sasvim očito da je potrebno redefinisati i proveriti pojmove i njihovo savremeno značenje, kao što su: država, demokratija, nacija, ljudska zajednica, porodica, civilno društvo, politika, odnos individualnog i kolektivnog identiteta, društvena promena, trka za ogromnim bogastvom pojedinaca i grupa, čovek kao društveno biće, tehnološki (tehnički) napredak, vrednosti, moral i td.

Da bi kritički analizirala pomenute pojave, procese, stanja i dostignuća u savremenom svetu, sociologija mora da ispuni svoje osnovne funkcije: saznajnu funkciju (da otkriva pozadinu pojava i događaja); propedeutičku (propedevtičku) funkciju (da uvodi u probleme i teme); svoju metodološku funkciju (da ukaže na metode i tehnike koje se koriste u istraživanju i logičkom mišljenju); funkciju “izoštravanja” kritičke svesti  (kritički pristup teorijskim i empirijskim činjenicama) i funkciju  orijentacije u društvu ( slobodan i samouveren odnos prema svim pojavama i događajima koji nas okružuju ).
Iz prethodno skiciranih pitanja i potrebe za odgovorima na njih, možemo konstatovati da je zadatak sociologa da stalno otkriva uzroke i korene pojavama, procesima i odnosima i da ukazuje na puteve i načine pronalaženja rešenja i savladavanja teškoća. Stalno „postavljati granice da bi ih dostizao“(Supek), prelazio i pomerao, to je profesionalni, društveni, kulturni i moralni izazov za sociologa.
2.   POJAM I PODELA SOCIOLOGIJE
Termin sociologija nastao je spajanjem dve reči, latinske societas (društvo) i grčke logos (govor, nauka), da bi se njime označila jedna nova nauka koja se bavi proučavanjem društva, njegovih pojava, odnosa i strukture. Pojam sociologija prvi put pominje Ogist Kont 1839. godine u delu Kurs pozitivne filozofije, izražavajući tako potrebu da se formira nauka koja bi proučavala ljudsko društvo kao celinu. Sociologija se određuje kao opšta, teorijska, objektivna i sistematična nauka o društvu. Opštost podrazumeva njenu upućenost na proučavanje opštih karakteristika društva i njegovih delova. Teorijska disciplina označava razlikovanje od nekih empirijskih disciplina i upućuje na stav da sociologija ima svoju teoriju, izgrađenu i zasnovanu na naučnim zakonima. Objektivna nauka znači da se svi stavovi, dokazi i objašnjenja koja iznose naučnici mogu  proveriti, te da ne zavise od subjektivnog stava naučnika i istraživača. Sistematičnost podrazumeva da sociologija svoje teorijske stavove iskazuje u vidu teorijskog i naučnog sistema u kome se nalazi više posebnih i pojedinačnih mikrosocioloških disciplina.
Određenjem sociologije kao nauke o društvu izriče se samo jedna opšta konstatacija koja nije dovoljno operativna i podsticajna za šire, dublje i potpunije razumevanje pojma sociologije kao nauke. Kada se kaže da je to nauka koja istražuje društvene odnose, procese i pojave, onda se iz nivoa teorijske apstrakcije spuštamo za stepenicu niže i približavamo temeljnom razumevanju suštine sociologije. Sociologija je nauka koja izučava i društvene strukture, tvorevine i institucije, nastale kao rezultat procesa i pojava koji se kontinuirano odvijaju. Ali, ne može se zadržati samo na tome. Kako je društvo rezultat čovekove aktivnosti, onda je razumljivo da sociologija prati položaj čoveka u društvenoj grupi, zajednici, državi, svetu. Sociologija istražuje društvenu mobilnost (pokretljivost), ukupnu dinamiku (i statiku) društva, to jest ona istražuje  šta utiče na  ubrzavanje i usporavanje društvenih procesa i pojava, kakve to ima posledice na ljude i njihove zajednice, ali i to kako stalne promene (ekonomske, tehničke, socijalne, političke, kulturne) utiču na čoveka, njegov položaj u društvenim grupama i odnos prema tim promenama. 
  Da bi obuhvatila sve pomenute karakteristike i još više od toga (više o tome biće reči u objašnjenju predmeta sociologije), sociologija mora da se razvija u sistem više međusobno povezanih disciplina, koje će potpunije i preciznije analizirati, istraživati i objašnjavati društvo kao konkretnu istorijsku celinu. Podela sociologije (pogledati šematski prikaz na sledećoj stranici) počinje od opšte sociologije, koja proučava opšte karakteristike društva kao celine, zatim se širi na grupu posebnih sociologija koje proučavaju neku posebnu vrstu pojava ili procesa u društvu (sociologija rada, sociologija kulture, sociologija politike, sociologija naselja, sociologija porodice). Lepeza socioloških disciplina širi se dalje na taj način što se svaka posebna sociologija grana u više pojedinačnih sociologija, socioloških grana ili mikrosociologija. Tako se, na primer, sociologija kulture kao posebna sociologija razvija u više mikrosocioloških disciplina koje istražuju neku pojedinačnu kulturnu pojavu ili tvorevinu (sociologija umetnosti, sociologija književnosti, sociologija jezika, sociologija filma, sociologija muzike, sociologija roka). Sociologija naselja se deli na nekoliko specijalizovanih sociologija (sociologija sela, sociologija grada, sociologija okruženja, socijalna ekologija). Sociologija rada obuhvata više mikrosociloških disciplina (sociologija industrije, sociologija menadžmenta, sociologija slobodnog vremena, sociologija turizma, sociologija preduzetništva). Uže sociološke discipline nastaju iz potrebe da se fokusira na jednu oblast u okviru šireg predmeta istraživanja ili nastaju “autonomno”,  tokom dužeg istraživanja neke društvene pojave i procesa. Međutim, podela sociologije na mnoštvo mikrodisciplina može da šteti samoj sociologiji, da dovede do atomizacije, preterane parcijalizacije i uvođenja sociologije prostor zdravorazumskog razumevanja društvenih pojava, procesa, odnosa i predmeta istraživanja.

Položaj i uloga Opšte sociologije u strukturi socioloških disciplina
3.  PREDMET SOCIOLOGIJE
Odrediti predmet jedne nauke znači izneti u jednoj ili nekoliko rečenica njene najvažnije karakteristike, njenu suštinu, specifičnosti i namere. To je uvek najteži zadatak za onoga ko se time bavi. Sama reč predmet podrazumeva sve ono što čulima zapažamo, ono što čini sadržinu tog zapažanja, ono o čemu razmi​šljamo, šta proučavamo, radimo. To upućuje na neki objek(a)t na kome subjek(a)t vrši određenu radnju (gramatičko poimanje predmeta). Dakle, predmet jedne nauke upućuje na ono šta ta nauka ima "ispred sebe" kao "objek(a)t" na koji je usmerila svoju pažnju, svoj kategorijalno pojmovni aparat i svoje metodološke instrumente. Predmet upućuje na ono šta će da se analizira, istražuje, otkriva, upućuje na osno​vne zakonitosti, strukturu i osnovne manifestacije neke pojave. U onome što se određuje pojmom "ljudska stvarnost" kao celina, nalaze se tri osnovna dela: priroda - čovek - društvo. Oni su istovremeno predmeti tri grupe nauka: prirodnih, medi​cinskih i društvenih. Naravno, ovo je samo uslovna podela, i ne podrazumeva pot​punu odvojenost tih nauka, već njihov interdisciplinarni pristup u proučavanju svakog od tri pomenuta dela stvarnosti. Ovde treba dodati četvrtu grupu nauka, teh​ničke nauke, koje su nastale kao rezultat čovekovog uzajamnog odnosa sa priro​dom. Tehničke nauke koriste velika dostignuća prirodnih nauka, razvijaju tehniku i tehnologiju, koje utiču presudno na razvoj i stanje savremenog društva.

Sociologija je društvena nauka, te je onda i predmet njenog istraživanja društvo, shvaćeno u najopštijem smislu kao totalitet društvenih pojava, procesa, odnosa i tvorevina. Dakle, sociologija istražuje i otkriva osnovne zakonitosti raz​voja društva, ono što je zajedničko svim njegovim manifestacijama u prošlosti i sa​dašnjosti. Ono što nam ukazuje kako se društvo formira, strukturiše, razvija, menja, napreduje, stagnira, propada. Ovde je reč o opštoj sociologiji, te se i njen predmet odnosi na opšte karakteristike društva, društvenih pojava, procesa, odnosa i tvorevina. Ovo su, istovremeno, zajednički elementi određenja predmeta sociolo​gije, sa kojima korespondira više od sto različitih definicija, koliko postoji u litera​turi za prethodnih oko 170 godina od njenog prvog pominjanja kao samostalne nauke.

Potrebno je dalje operacionalizovati ovo uopšteno određenje predmeta opšte sociologije. Rekli smo da sociologija danas predstavlja skup više socioloških disciplina (mikrosociologija), koje uspostavljaju određeni odnos i preuzimaju de-love opšteg predmeta, produbljuju i šire polje istraživanja. Time je omogućeno so​ciologiji da brže i sigurnije otkriva uzroke, korene, strukturu, razvoj i posledice nekog društveng fenomena. Opšta sociologija će istraživati opšte karakteristike, za​konitosti i tendencije neke pojave ili procesa, a ostale sociološke discipline će uzi​mati za predmet svog istraživanja pojedine specifične manifestacije tih pojava i procesa, i osvetljavati ih iz različitih teorijsko-metodoloških uglova.1

Tako će sociologija (kao integralna disciplina) moći potpunije da istraži, analizira i sagleda neku društvenu pojavu, proces ili tvorevinu.

Društvo nije statična kategorija, čvrsto uzročno-posledično određena (kao što su to prirodne pojave i biološke strukture), već je to jedna promenljiva, dina​mična, fluidna kategorija u kojoj pored determinističkih snaga i uzročno-posle-dičnog sleda, deluju i stohastičke (verovatnoća, pogađanje) sile. Zbog toga i predmet sociologije mora imati razvojni, procesualni karakter. Predmet sociologije se mora širiti, specijalizovati, kako bi mogao obuhvatiti sve promene koje se deša​vaju u društvu.
4.  ODNOS SOCIOLOGIJE I DRUGIH DRUŠTVENIH NAUKA
Predmet jedne nauke predstavlja i njenu granicu (poroznu i transparentnu) prema drugim naukama. U slučaju sociologije, to je čitav niz društvenih nauka, prema kojima sociologija ima određeni odnos, koristi njihove naučne rezultate i daje njima na uvid svoje rezultate istraživanja. Tu se pokazuje interdisciplinarnost sociologije i njena okrenutost prema drugim naukama, što je u današnje vreme ne​ophodno polazno stanovište.

Ako pogledamo odnos sociologije i ekonomskih nauka, možemo reći da ekonomske nauke (posebno opšta teorijska ekonomija) proučavaju samo jednu sferu društva, ekonomsku sferu, otkrivaju osnovne zakonitosti koje se javljaju u procesu proizvodnje, raspodele i razmene dobara i usluga. Dakle, ekonomska teo​rija ne proučava društvo kao celinu, već samo jedan njegov deo, ali je upućena da prati zbivanja u ostalim segmentima društva (politika, kultura, socijalni odnosi, obrazovanje), kako bi mogla bolje analizirati uslove i mogućnosti razvoja privrede. Sociologija i ekonomija imaju dosta zajedničkog i dodirnog u svojim istraživa​njima. Rezultati socioloških istraživanja omogućuju ekonomskim disciplinama da utvrde koje kulturne, političke i ideološke osobine nekog društva pogoduju bržem ili sporijem prihvatanju tehnoloških inovacija i ekonomskih promena. Ekonomske discipline, kao što su menadžment i marketing, uključuju brojna istraživanja i saz​nanja koja pruža sociologija o društvu, društvenim grupama, položaju čoveka, nje​govom ponašanju u različitim situacijama, aktivnostima, raspodeli moći i slično.

Odnos sociologije i istorije. Istorija proučava društvo kao hronološki niz društvenih događaja u prošlosti, vezanih za konkretan prostor i vreme. Obilje pri​kupljenih podataka i svedočenja o događajima, pruža činjenični materijal iz koga opšta sociologija može izvući premise i zaključke, potrebne za formulisanje opštih zakona o društvenim kretanjima i pojavama. Istorija iznosi mnoštvo pojedinačnih podataka i karakteristika o određenom događaju (izdvojen i konkretan pristup) bez većih uopštavanja, dok sociologija iz mnoštva sličnih događaja (ratovi, revolucije, smene vlasti, državni udari, pobune, promene monete), izdvaja zajednička svojstva, prepoznajući u njima opšte društvene tendencije. Istorija će u opusu pojedinih do​gađaja koristiti definicije i opšte stavove, koje je utvrdila sociologija o revoluciji, ratu, vlasti, moći, novcu, proizvodnji, položaju čoveka u društvenoj grupi i slično.

Odnos sociologije i psihologije moguće je pratiti na osnovu njihovog sličnog predmeta istraživanja, a to su osobine, ponašanje, položaj i uloga čoveka u društvenim akcijama, događajima i procesima. Psihologija pruža saznanja o struk​turi ličnosti, njenim nagonima, motivima i potrebama. Socijalna psihologija kao "kombinacija" sociologije i psihologije, proučava ponašanje pojedinca u grupi i odnose između malih društvenih grupa, kao i društvenu uslovljenost nekih indivi​dualnih psihičkih pojava i aktivnosti. Sociologija i psihologija su dosta upućene jedna na drugu u svojim istraživanjima.

Na sličan način se može pratiti odnos sociologije i političkih nauka (proučavaju političke procese u društvu), demografije (proučava kretanje stanovni​štva i njegovu strukturu), antropologije i etnologije (proučavaju razvoj ljudske kul​ture, kroz istraživanje običaja, odevanja, stanovanja). Posebno je važno ispitivati odnos sociologije sa prirodnim i tehničkim naukama.

5.  SOCIOLOŠKI METOD
Pored predmeta istraživanja, metod je druga ključna karika svake nauke. Tek sa konstituisanim metodom predmet istraživanja dolazi do izražaja i nauka do-bija svoju neophodnu formu kao nauka. Metod potiče od grčke reči methodos, što znači put, način. Dakle to je put, način i sredstvo kojim se istražuje neka pojava i dolazi do naučnih saznanja. Metod se naslanja na teorijska shvatanja i dostignuća nauke. On pomaže da nauka ostvari svoje osnovne zadatke i težnje. Metod ima istraživačku, operativnu, konstitutivnu i razvojnu funkciju u nauci. On je i faktor razgraničenja predmeta istraživanja pojedinih nauka. Nauke koje proučavaju isti deo društva mogu se preciznije razlikovati po svom istraživačkom postupku. Metod je pokazatelj dinamike i ukupnog stepena razvoja neke nauke. On mora biti precizan, jasan i objektivan - egzaktan.

Ovde je potrebno napraviti razliku između metoda i metodologije. Meto​dologija je logička disciplina koja se bavi proučavanjem i analizom metoda, ispi​tuje njegovu sposobnost, preciznost i aktuelnost. Odnosno, metodologija je "pre svega logičko-epistemološka kritička analiza raznih metodskih postupaka i čitavog stanja jedne nauke" (V. Milić, 1978, str. 27). Metodologija razvija osnovna pravila i kriterije na osnovu kojih će se putem određenog metoda doći do novih saznanja, kako će se ta znanja proveriti i utvrditi naučni stavovi. Odnosno, kako će se preći taj (često mukotrpan) put od načne pretpostavke do naučnog saznanja. Treba napo​menuti da naučno saznanje nije jedini oblik ljudskog saznanja, da postoji filozof​sko, umetničko, religijsko i zdravorazumsko saznanje (poimanje) sveta i stvarnosti. U utvrđivanju kriterija i pravila metodologija postupa samostalno i nezavisno od drugih teorijskih znanja (filozofije, naučne teorije), oslanja se na logiku i epistemo-logiju (naučno saznanje). Može se reći da je metodologija nauka o metodu, njego​voj primeni i izgradnji teorijskog sklopa jedne cele nauke. Dakle, metodologija je šira od metoda, ona uključuje više metoda (statistički, istorijski, uporedni metod). Najopštija podela metodologije je podela na metodologiju društvenih nauka (socio​logija, psihologija, ekonomija, istorija, političke nauke) i metodologiju prirodnih nauka.

Sociološki metod se naslanja na predmet sociologije, usmerava istraživački postupak, određuje analitički okvir. Sociološki metod se deli na opšti, teorijski i konkretni, empirijski deo metoda. Teorijski deo metoda uključuje osnovne po​stupke naučnog istraživanja (osnovne metode): analitički postupak i sintetički po​stupak saznanja. Analitički postupak (metod) uključuje: analizu (rastavljanje pojmova, stavova, mišljenja na sastavne delove); apstrakciju (odvajanje, izdvajanje pojedinih "čistih" delova pojma, istraživane pojave, predmeta); specijalizaciju (po​sebno označavanje nekog dela); klasifikaciju (razvrstavanje na grupe pojmova, ka​tegorija, predmeta) i dedukciju (izvođenje posebnog zaključka iz opšteg stava). Sintetički postupak (metod) naučnog istraživanja obuhvata: sintezu (spajanje više posebnih delova pojave, pojma predmeta u celinu); generalizaciju (uopštavanje, primena opšteg pravila na sve slučajeve); konkretizaciju (prikazati stvarno, opi​pljivo, formirati konkretan pojam, sud, predmet); spajanje (povezivanje konkretnih delova u celinu) i indukciju (zaključivanje na osnovu pojedinačnih pojmova, jed​nog broja slučajeva koji su istiniti, zaključuje se da je to istinito i na nivou cele klase, odnosno opšteg stanja).

5.1. Faze naučnog istraživanja

1. Teorijsko, logičko odabiranje teme za istraživanje i analizu. To podrazumeva du​gotrajno iščitavanje ranijih istraživanja i teorijskih stavova iz oblasti na koju se usmerava pažnja naučnika. Prilikom čitanja i analiziranja otkrivaju se "prazna" mesta i prostori u kojima se može dati novi naučni doprinos.

2. Određenje predmeta istraživanja i istraživačk(og)ih problema(d), je postupak

kada se iz ogromnog dela pročitane i istražene oblasti naučnik usmerava na kon​kretno pitanje ili postupak, koji želi da analizira, istražuje. On iz mase pojmova, teorijskih stavova i empirijskih problema izdvaja jedan problem ili manju grupu pojmova, ili problema koje operativno "obrađuje" i definiše konačan stav o tome šta je uzeo za predmet svog istraživanja, na šta se fokusirao, usmerio svoju pažnju i naučno znanje. 3. Postavljanje hipotetičkog okvira za istraživanje. Na osnovu prethodna dva po​stupka istraživač polazi od nekih saznanja i pretpostavki o pojavi, odnosno predmetu koji istražuje. On iznosi svoja očekivanja o karakteristikama, struk​turi, razvoju i posledicama koje će predmet njegovog istraživanja imati u okviru teorijskog kruga u kome se kreće od početka interesovanja za dati pojam, po​javu postupak. Hipoteze treba da usmeravaju istraživača prema predmetu istra​živanja i da budu orijentir tokom istraživačko-analitičkog postupka. Hipoteze čine osnovu naučnog istraživanja i naučnog objašnjenja, one su putokaz u traga​nju za rešavanjem naučnog problema. Pojam hipoteze može se posmatrati u širem i užem smislu. Sire određenje hipoteze podrazumeva misaoni proces čiji je rezultat iskaz koji upućuje na saznanja o predmetu istraživanja, ili na potenci​jalna rešenja nekog problema koja treba proveriti u narednoj fazi istraživanja. To znači da hipoteza u širem smislu podrazumeva pretpostavke, tvrdnje, genera​lizacije i druge teorijske elemente za koje se pretpostavlja da su istiniti, a čiju istinitost tek treba dokazati. U užem smislu hipoteza podrazumeva zamisao pro​jekta istraživanja kojim se usmerava istraživanje ka rešenju problema kroz uspostavljanje veze između apastraktno postavljenog predmeta i realno očekiva​nog cilja istraživanja, te mogućeg popunjavanja praznina uočenih u ranijim istraživanjima. "Hipoteze predstavljaju misaono teorijske dopune izvesnih praz​nina u poznavanju određene pojave ili čitave oblasti pojava čije izvesne mo​mente, delove ili aspekte već poznajemo."8 Hipotezom se iskazuje da je nešto istinito, lažno ili verovatno, ali tek kada se postupak dokazivanja završi. Hipo​teza ne može biti sud sve dok se ne verifikuje, tek kada se verifikuje hipoteza prelazi u viši teorijski oblik (stav, teoremu, tvrdnju ili teoriju). Hipoteze mogu biti teorijskog i empirijskog karaktera ali se obe postavljaju kroz teorijske sta​vove. Hipoteze se ne postavljaju u obliku pitanja, niti u obliku odgovora na pi​tanje, one su tvrdnje koje tek treba dokazati. Hipotezama se uslovljavaju metode, tehnike i instrumenti istraživanja. Hipoteze se otkrivaju na osnovu pret​hodnih znanja, uočavanja, mašte, intuicije, analogije i istraživačevog iskustva. Hipoteze su potebne kako u naučnom radu, tako i u svakodnevnom životu i de-lovanju. Hipoteze su neposredno vezane sa predmetom, ciljem i načinom istra​živanja, dok su posredno vezane sa problemima istraživanja i opravdanosti istraživanja. Hipoteze imaju nekoliko funkcija. usmeravajuću funkciju; funkciju integracije (predmeta i cilja sa izvodima podataka); funkciju pomaganja u obja​šnjenju, predviđanju i otkriću; funkciju lociranja problema i određivanja teh​nika istraživanja. Prema nivou opštosti hipoteze se klasifiluju na opšte, posebne i pojedinačne, kao i na zasnivajuće i razrađujuće. Prema saznajnoj ulozi hipo​teze se klasifikuju na: ad hoc hipoteze (one koje prve padnu na pamet); radne hipoteze (koriste se u početku istraživanja dok se ne dođe do naučnih hipoteza); pomoćne hipoteze (koriste se za dopunjavanje i popravljanje glavnih hipoteza); apstraktne hipoteze (o kosmosu, daljoj budućnosti) i naučne hipoteze (dovoljan broj zasnovanih podataka i razloga za tvrdnju). Prema sadržaju (ovde su vezane za naučne ciljeve) hipoteze se dele na: hipoteze deskriptivnog sadržaja (odnose se na spoljne manifestacije pojave); hipoteze svrstavajućeg sadržaja (upućuju istraživanje na tipologiju i klasifikaciju); hipoteze eksplikativnog sadržaja (go​vore o postojanju više veza i uzročno-posledičnih zavisnosti) i hipoteze progno​stičkog sadržaja (govore o budućim događajima, ako.... onda će....).9

4. Prikupljanje naučne građe i podataka na bazi predmeta istraživanja i postavlje​nog hipotetičkog okvira. Ovaj postupak podrazumeva prikupljanje, kako teorij​ske građe koja će biti šire analizirana, tako i empirijske građe, ako se radi o istraživanju koje uključuje praćenje neke pojave u toku njenog odvijanja. Od vrednosti prikupljene građe zavisi dalji naučni postupak, kao i kvalitet postav​ljenih hipoteza i pravilna usmerenost predmeta istraživanja. Ako nije priku​pljena odgovarajuća i dovoljna građa, onda će zaključci i teorijska saznanja biti nepotpuni.

5. Naučni opis pojave koja se istražuje. Ovde se vrši klasifikacija prikupljene građe prema odabranim naučnim kriterijima i očekivanjima iznetim u predmetu istra​živanja i hipotetičkom okviru. Opisuje se detaljno teorijsko i empirijsko stanje koje je naučnik zatekao posle dugotrajnog upoređivanja dotadašnjih istraživanja i stavova i prikupljene empirijske građe, koja će poslužiti za potvrđivanje, kori-govanje ili odbacivanje postavljenih hipoteza (pretpostavki). Ova faza je neka vrsta transmisije između ranijih stavova o istraživanoj pojavi i vlastitog autoro​vog stava kojeg će kasnije izneti.

6. Naučno objašnjenje istraživane pojave. Ovo je najvažniji deo naučnog postupka kojim se od početne pretpostavke dolazi do naučnog stava o predmetu istraživa​nja. Ovde se primenjuje analitički i sintetički postupak na osnovu koga se razvr​stana i opisana naučna građa pretvara u teorijske postupke koji dovode do konačnog naučnog saznanja o istraživanoj pojavi, procesu, tvorevini. Stavovi do kojih je naučnik došao moraju biti potpuni, jasni, precizni i naučno operativni. Naučnik će primeniti i postupak provere kako bi bio siguran da li su njegove polazne pretpostavke potvrđene. Ovde je najvažnija objektivnost u zaključiva​nju. Stavovi moraju ostati otvoreni i pristupačni za dalja istraživanja onih koji su zainteresovani za datu temu i oblast.

7. Uključivanje dobijenih naučnih rezultata u naučnu teoriju i sistem nauke. Ovo je završna faza jednog istraživanja i potvrda da je ono predstavljalo kariku u ukup​nom naučnom postupku određene nauke, u ovom slučaju sociologije.

5.2.    Instrumenti i tehnike sociološkog istraživanja

1. Posmatranje je postupak prikupljanja podataka o pojavama na osnovu njihovog čulnog doživljaja. To je neposredan dodir sa istraživanom pojavom. Po-smatranje se odnosi na pojave koje su u toku. Posmatraju se spoljašnje manifesta​cije određenih društvenih događaja, procesa, odnosa. Postupak može biti spor ako se pojava prati u dužem vremenskom periodu. Teškoće i ograničenja posmatranja vezane su za vremensko trajanje, kao i postupke koji mogu biti namerno skrivani. Mogućnost izvođenja ovog postupka vezana je za manje društvene grupe. Posma-tranje se može podeliti na dve grupe: posmatranje sa učestvovanjem (posmatrač učestvuje u događajima ili procesu koji posmatra) i posmatranje bez učestvovanja (posmatrač ne učestvuje u pojavi koju posmatra).

Posmatranje sa učestvovanjem može da se odvija u četiri različita oblika. Prvo, posmatrač kao potpuni učesnik. To je situacija kada istraživač živi u sredini koju posmatra a sredina ne zna da je njegova uloga da posmatra ponašanje i po​stupke sredine. Drugo, učesnik kao posmatrač. Kada neko iz određene sredine ili grupe, pored svakodnevnih uloga, preuzme i ulogu da prati događaje i ponašanja radi prikupljanja podataka, tada sredina zna za taj njegov istraživački zadatak. Treće, posmatrač se može pojaviti u situaciji u kojoj je posmatrač i učesnik, što znači da ne mora da obavlja neku određenu stalnu funkciju u sredini ili grupi, već mu je posmatranje glavni zadatak, a grupa zna za tu njegovu ulogu. On može da menja različite poslove i pozicije u grupi. Četvrto, potpuni posmatrač je situacija u kojoj posmatrač nema nikakve druge uloge u grupi ili sredini. Njegov dodir sa gru​pom je vrlo površan. On samo posmatra javno odvijanje i tok neke pojave, procesa ili stanja.

2. Razgovor i upitnik. Ovo je tehnika prikupljanja podataka gde se koristi verbalna ili neverbalna komunikacija sa ljudima od kojih se želi saznati mišljenje i stavovi o nekoj pojavi ili događaju. Ovim postupkom se prikupljaju podaci koji nisu dostupni posmatraču kao što su vrednosti, osećanja, želje. Ovim se istražuje nešto što se može saznati samo na osnovu iskaza ispitanika, što se zbiva u zatvore​nom krugu (porodici, sekti, tajnoj grupi). Ispitanik može da svedoči o događajima koji su se završili i nisu dostupni posmatraču. Postoje tri bitne pretpostavke za uspešno istraživanje na osnovu upitnika i intervjua: prvo, da ispitanik želi da pruži određene podatke; drugo, da je kompetentan da to učini, da poznaje situaciju; treće, da istraživač (ispitivač) i ispitanik uspostave dobru komunikaciju. Razgovor ili in​tervju može biti standardizovani, gde se unapred pripreme pitanja i ispitivač ne može da menja formulacije tokom razgovora i nestandardizovani intervju, kod koga je unapred predviđena samo tema za razgovor i osnovna pitanja. Tokom raz​govora se menja redosled pitanja, ubacuju druga pitanja, preformulišu postojeća. Razgovor može biti "licem u lice" ili telefonskim putem. Upitnik (anketa) je oblik prikupljanja podataka na osnovu napisanih pitanja koja se dostavljaju ispitaniku. Izrada upitnika odvija se u više faza: definisanje problema i određivanje ciljeva, određivanje sadržaja pitanja, prilagođavanje ankete životnim uslovima ispitanika

(dužina pitanja, razumljiv jezik), broj pitanja i njihov redosled po važnosti i očeki​vanju.

3. Klasifikacija i merenje (skaliranje). Da bi prikupljena građa bila efika​snije korištena i upotrebljiva potrebno je izvršiti njenu klasifikaciju, da se uspostavi red i odnos medu uočenim pojavama, njihovim delovima i tendencijama. Klasifi​kacijom se vrši deoba na pojmove roda, vrste, klase, potklase. Pri tome je potrebno biti pažljiv, jer se ista pojava može klasifikovati na različite načine, kao što je slučaj sa pojmovima zanimanje, obrazovanje, rad, socijalni status i slično. Osobine pojava kao kriterij klasifikacije moraju se uzeti polazeći od predmeta istraživanja i hipotetičkog okvira. Klasifikacija se sastoji iz elementarne klasifikacije (osnovno razvrstavanje na bazi logičkog, apstraktno-analitičkog poimanja) i kompleksne ti​pologije (gde se ukrštaju različite osobine i stvaraju određeni tipovi osobina i ka​rakteristika). Merenje je "označavanje iskustvenih pojava (kompleksnih pojava, pojedinih njihovih osobina, odnosa i procesa) pomoću brojčanih simbola koji se merenim pojavama pridaju na osnovu precizno utvrđenih pravila" (V. Milić, 1987, str. 609). Merenje podrazumeva tri funkcije: a) opisnu (precizan opis pojave i nje​nih odnosa, karaktera, važnosti); b) pojmovnu (logičko-semantička analiza i je​zička preciznost): c) analitičko-sintetičku funkciju (upotreba preciznih postupaka uz dodatak matematičko-statističkih sredstava). Osnovni merni instrument je skala koja podrazumeva način da se predmet merenja izrazi serijom numeričkih veličina (brojeva ili drugih simbola). Postoje nominalne skale (sređivanje mnoštva podataka u manji broj skupova ili klasa), ordinalne skale ili skale rangova (rangiranje po nekim kriterijumskim svojstvima - veći, jači, uspešniji, teži), intervalna skala (određivanje distance između posmatranih objekat na osnovu stepena izraženosti mernog svojstva - osnovna jedinica, ekvidistantnost), racio skala (poseduje osno​vnu skalnu jedinicu, čijim se množenjem ili deljenjem dobijaju sve ostale skalne je​dinice).

4. Statistička analiza (metod) meri učestalost i rasprostranjenost određene pojave ili delova pojave, odnosno određenih osobina. U sociološkim istraživanjima se upotrebljavaju srednje vrednosti, merne disperzije, merne asimetrije, statistička grafika, statističko testiranje hipoteza, ukrštanje podataka, Hi-kvadrat test, regresij​ska analiza, faktorsaka analiza, klaster analiza i analiza vrednosnih serija. Stati​stička analiza je veoma važna za otkrivanje karakteristika i zakonitosti među pojavama, korelacionih i uzročno-posledičnih veza.

5. Eksperiment. Za eksperiment kao istraživački instrument vlada mišljenje da je on primenjiv samo u prirodnim i tehničkim naukama, jer je to oblik istraživa​nja određenih uzočno-posledičnih veza u uslovima i situacijama koji se za tu svrhu namerno stvaraju, izazivaju. Zbog toga postoji sumnjičavost među naučnicima o njegovoj upotrebi u ispitivanju društvenih pojava. Pre svega, to se odnosi na etičku dimenziju stvaranja uslova u kojima se ljudi ili grupe mogu podvrgnuti neprirod​nim (drugačijim od uobičajene) situacijama. Ipak u sociologiji se mogu izvoditi neke vrste "blažih" eksperimenata kako bi se potpunije došlo do saznanja o ponaša​nju i delovanju malih grupa, položaju čoveka u njima i njihov odnos prema okolno​stima u koje su dovedeni delovanjem nekog spoljašnjeg subjekta. Postoje tri grupe eksperimenata koje se koriste za sociološka istraživanja. Prvo, laboratorijski ekspe​riment se izvodi u manjim grupama da bi se ispitali odnosi i ponašanje grupe u određenim uslovima. Na primer, kako će se grupa ponašati ako se nađe zatvorena u prostoru na nekoliko dana (nedelja), ili kako će grupa reagovati ako je sastavljena od nepoznatih članova, ili ako joj se ograniče sredstva, a daju ambiciozni zadaci i slično. Danas je to praćenje moguće u vrlo različitim, namerno stvorenim, uslovim pomoću razvijene elektronske opreme. Ovaj eksperiment podrazumeva dobrovoljni pristanak učesnika i ograničeno vreme trajanja. Drugo, eksperiment u prirodnim uslovima podrazumeva da eksperimentator polazi od uslova u kojim se grupa na​lazi i dodaje im izvesne nove uslove, odnosno stvara postepenu promenu situacije i okruženja. Ovo je pogodno za eksperimente u oblasti organizacije rada, praćenja promena u obrazovanju, saobraćaju, trgovini, marketingu. Treće, prirodni eksperi​ment jeste praćenje neke pojave ili procesa u njegovom prirodnom toku, ali na onim mestima i u vremenu kada se dešavaju neki prelomni događaji u životu i de-lovanju grupe (trenutak povećane migracije izazvane delovanjem prirodnih ili dru​štvenih sila, preseljenje nekog naselja zbog izgradnje veštačkog jezera, formiranje novog gradskog naselja i slično). Vojin Milić napominje da je prilikom pripremanja i izvođenja eksperimenta u sociološke svrhe potrebno obratiti pažnju na četiri osno​vna zadatka: izbor problema, uspostavljanje ili pronalaženje najadekvatnije ekspe​rimentalne situacije, stvaranje plana posmatranja celog toka eksperimenta i četvrto, analiza i teorijsko tumačenje rezultata eksperimenta.

6. Uporedna analiza je postupak u kome se pojedine vrste društvenih po​java posmatraju, analiziraju i proučavaju u što različitijim oblicima i uslovima ispoljavanja, na različitim mestima i u različitim vremenskim periodima, u raz​ličitim društveno-istorijskim uslovima, poredeći te osobine i izvlačeći neke karak​teristične stavove i zakonitosti razvoja pojave, procesa, tvorevine. Tako se mogu ispitivati karakteristike i osobine porodice, kao društvene grupe u različitim istorij-skim periodima i različitim prirodnim i društvenim okolnostima. Ova analiza se često naziva i komparativno-istorijska analiza (metoda). Postoje tri nivoa upored-nih istraživanja. a) poređenje u okviru istog društva (porodica u ruralnim i urbanim uslovima); b) uporedna istraživanja u raznim društvima, istog istorijskog perioda i nivoa razvijenosti (porodica u skandinavskom i italijanskom društvu početkom XXI veka); c) uporedna analiza koja se odnosi na društva različitih istorijskih epoha i nivoa društvenog razvoja (porodica u Evropi i Indiji od početka XVII veka do Drugog svetskog rata).
7. Analiza sadržaja je postupak prikupljanja podataka koji se odnosi na analizu nekih dokumenata i poruka. Ona se ponegde u literaturi označava i kao analiza sadržaja dokumenata. Dokument je svaka informacija koja je registrovana i dostupna određenom krugu zainteresovanih ljudi ili grupa, sa željom da prenese neku poruku, stav ili mišljenje. Za istraživača je važno ko šalje poruku, kome je na-menjena poruka i kakav je sadržaj poruke. Pošto se nalazimo u "društvu informa​cija" onda je ova tehnika prikupljanja podataka veoma važna i logična. Ona je dosta prisutna u savremenim naučnim istraživanjima i analizama. Kada se pristupi prikupljanju podataka ovom tehnikom onda treba voditi računa koju vrstu komuni​kacije, koja dokumenta i koji vremenski period uzeti kao predmet analize. Zatim treba definisati koji sadržaj nas interesuje (stavovi, ideje, ciljevi, akcije) i kako ih pratiti, beležiti i razvrstavati. Analiza sadržaja može biti kvantitativna (pokazuje učestalost i širinu komunikacije i poruka) i kvalitativna (pokazuje sadržaj i vredno-sti stavova koje poruka nosi). Analiza sadržaja je pogodna prilikom istraživanja po​litičkih partija, političkih stavova, raznih društvenih grupa i pokreta (sekte, udruženja građana, ad hoc grupe, ekološki pokreti, mirovne grupe, militaristički i nacionalistički pokreti).

8. Studija slučaja je specifičan postupak prikupljanja podataka u istraživanju neke pojave, procesa i odnosa. Ovim postupkom se analizira jedna celina društvene stvarnosti, nešto što je izdvojeno i zaokruženo u vremenu i prostoru (događaj, institucija, kompanija, nastajanje, funkcionisanje i transformacija nečega). Studija slučaja podrazumeva povezivanje posmatrane pojave sa prošlim stanjem, kao i sa očekivanom manifestacijom u budućnosti. Ona podrazumeva i čvršću povezanost sa okruženjem i njihov međusobni uticaj. Sam naziv, studija slučaja, upućuje na to da se radi o nekom izdvojenom slučaju, nekom primeru manifestacije koji je pogodan za preduzeti istraživački postupak i analizu. Takav primer, odnosno slučaj ima najreprezentativnije manifestacije pojave, odnosa, događaja, stanja, aktivnosti, ponašanja koji istražujemo. Studija slučaja je pogodna u istraživanju "osnivanja, razvoja i funkcionisanja" institucija, organa, preduzeća, za ispitivanje stavova i ponašanja pojedinaca i grupa, za ispitivanje konstituisanja i funkcionisanja grupa i udruženja (partije, privredna udruženja), za istraživanje trenutnih događaja (izbori, uvođenje poreza, protest građana, štrajkovi) i slično. Prednost studije slučaja je u tome što može na jednom konkretnom primeru da primeni i proveri raznovrsne izvore i podatke, kao i ispravnost nekih opštih stavova i hipoteza. Ovim postupkom se mogu istraživati pojave na "mikro i makro slučaju" (Milosavljević, Radosavljević, 2000, str. 541). Makro plan uključuje veće grupe, privredne celine, države, društva), a mikro plan se odnosi na pojedince i manje, kolektivne i grupne slučajeve. Studija slučaja može se koristiti za istraživanje "prošlih, tekućih i budućih slučajeva" (Milosavljević, Radosavljević, 2000, str. 541) s tim što najbolje rezultate postižemo istražujući tekuće, "žive" slučajeve. Za studiju slučaja je najvažnije da "slučaj" bude dovoljno reprezentativan za pojavu koju istražujemo i da pruži dovoljno korisnih podataka za sam predmet istraživanja.

Sve pomenute metode i tehnike imaju specifičnu vrednost, ulogu i značaj u naučnom istraživanju. Međutim, da bi istraživanja i analize imale veći naučni značaj i postigla postavljene ciljeve i zadatke uvek je bolje koristiti nekoliko me​toda i tehnika istovremeno. Tako se dobijaju potpuniji podaci i raznovrsnija naučna građa pogodna za analizu i izvođenje sigurnijih naučnih stavova i dokaza.

6. OSNOVNE SOCIOLOŠKE KATEGORIJE
Jedan od osnovnih elementa društva čini društvena pojava. Ona nastaje kao rezultat uzajamnog povezanog ponašanja pojedinaca, koje se manifestuje kroz društvene grupe, zajednice, institucije, pokrete i druge aktivnosti (društvena aktivnost je osnova društvenosti). Prema tome, možemo reći da ljudsko ponašanje, uzajamno povezivanje (interakcija), komunikacija i sve što nastaje kao rezultat ovih aktivnosti, čine osnovne elemente društvenih pojava. Društvene pojave su kumulativne, promenjive i višestruko međusobno povezane. Pojaviti se označava postupak otkrivanja nekome (namerno, ciljano ili spontano), izlazak iz senke, pretvaranje iz potencijalnog u moguće, delujuće i vidljivo, koje ima težnju, koje postoji ili se širi u vremenu i prostoru. Društvene pojave se gotovo nikada ne ponavljaju u potpuno istovetnim uslovima i na sasvim isti način. To se dešava pod uticajem nekih konkretnih i neponovljivih istorijskih uzroka. Odnosi koji postoje između elemenata unutar pojave utiču na njihov razvoj. Sa druge strane, na određeni raspored i način razvoja ovih unutrašnjih elemenata neke pojave, utiče i širi splet društvenih okolnosti. Zbog toga se u određenim vremenskim i prostornim uslovima i okvirima različito ispoljavaju i manifestuju neke društvene pojave koje imaju isti naziv ili pojmovno određenje. Kao što su rad, pobuna, revolucija, nasilje, štrajkovi, korupcija, lojalnost, ekološki pokret, inflacija, ekonomska kriza, siromaštvo i slično. Društvene pojave imaju svoje manifestne i latentne karakteristike (Dirkem), odnosno ono što se vidi kao njihova neposredna manifestacija i ono što je, na prvi pogled, skriveno, ali često, predstavlja bitan i ključni deo neke pojave. Sociologija istražuje te karakteristike društvenih pojava, s posebnom pažnjom usmerenom na njihovu latentnu dimenziju.

Ako se društvena pojava manifestuje, odvija, ispoljava u dužem vremenskom intervalu i ima svoje prostorno, socijalno i kulturno utemeljenje onda govorimo o nastanku društvenog procesa. Društveni procesi su dinamičko ispoljavanje društvene pojave, nastaju povezivanjem ljudskih radnji gde dolazi do ostvarenja određenih društvenih ciljeva i interakcije koja predstavlja suštinu društvenih procesa. Procesi su tok, put i način kojim neka pojava postaje trajnije obeležje društva na taj način što se izdvajaju njeni otporniji elementi i samostalno formiraju određene forme ili u kombinaciji sa elementima neke druge pojave prerastaju u nove društvene oblike. Društveni procesi su put i način kojim nešto biva, nastaje, transformiše se, menja svoju formu ili sadržaj, a nekada i jedno i drugo. Često govorimo o procesu urbanizacije, o obrazovnom procesu, o prilagođavanju novim ekonomskim uslovima, o izmenama i transformaciji pravnih normi i propisa i prilagođavanju građana novim uslovima. Danas govorimo o globalizaciji kao svetskom procesu promene tehnoloških, tehničkih, ekonomskih i socijalnih uslova života. Društveni procesi mogu biti kraćeg ili dužeg vremenskog trajanja, mogu imati različite nivoe (lokalni, državni, regionalni, kontinentalni, globalni), te mogu biti prekinuti nekim drugim procesom ili pojavom, a mogu (što se najčešće dešava) završiti kao promena nekog stanja društva, završetak neke nove društvene forme, nastanak društvenih tvorevina. Društveni pocesi su povezani sa društvenim promenama i zajedno sa njima čine dinamiku nekog društva, odnosno, daju intezitet i smer društvenoj mobilnosti. Društveni procesi su širi od društvenih promena, mogu obuhvati ceo niz različitih promena. Društvena promena obuhvata skup jasnih i temeljnih izmena neke društvene celine ili tvorevine, dok proces obuhvata sve društvene promene (manje ili više bitne, trajne i duboke), kretanja, interakciju u određenom vremenskom periodu i društvenom prostoru. Promene mogu biti na početku društvenog procesa, mogu se javljati tokom procesa i na kraju procesa. U nekom procesu mogu biti sve tri faze promena, dok drugi procesi mogu biiti okončani (prekinuti, ili "izgubljeni" u anomijskom stanju društva) samo sa jednom od pomenutih faza promena. Prema oblastima ispoljavanja, razlikujemo sledeće društvene promene: kulturne, političke, socijalne, ekonomske, tehničko-tehnološke i individualne. 

 Kao rezultat društvenih procesa, njima pokrenutih promena i izazvanih društvenih pojava (nekada ciljano, nekada zbog nemogućnosti kontrole pojave i toka procesa) nastaju društvene tvorevine. One su završetak neke promene, one su ono što postaje, biva i ostaje (kraće ili duže) na putu kojim se odvijao društveni proces. Dugotrajne društvene tvorevine često označavamo kao istorijske tvorevine, kao što su država, oblici vlasti, nacija, klasa, novac, škola, pozorište i slično. Na drugoj strani postoje tvorevine koje imaju kraće trajanje kao što su diktature posle državnog udara ili procesa društvene stagnacije, valutni odbor posle monetarne krize u državi, zakonska zabrana nekog postupka, ponašanja i aktivnosti pojedinaca ili neke društvene grupe. Vreme trajanja društvenih tvorevina pokazuje karakteristike društva, njegovu dinamiku, trajnost, pouzdanost, privlačnost, tradicionalizam ili modernost.  

Društveni odnosi su sociološka kategorija koja prožima sve prethodno pomenute kategorije. Oni su u osnovi društvenih pojava, smer, način i intenzitet društvenih procesa zavisi od društvenih odnosa, kao i trajnost društvenih tvorevina. Društveni odnosi obuhvataju interakciju i komunikaciju između pojedinaca, grupa i drugih subjekata u društvu. U društvu postoje odnosi saradnje, podrške, podsticaja, ali odnosi suprotstavljanja, izbegavanja, potiskivanja, zatim hijerarhijski odnosi, odnosi  podređenosti i nadređenosti, odnosi subordinacije i odnosi takmičenja. Društveni odnosi su povezani sa društvenim delanjem, (u određenom smislu predstavljaju oblik ispoljavanja društvenog delanja) ponašanjem, potrebama, interesima i vrednostima pojedinaca, grupa i institucija u društvu ili u nekim njegovim segmentima (ekonomskim, kulturnim, socijalnim, profesionalnim, obrаzavnim, etičkim itd.). Rekli smo da su ponašanje i društveno delanje nukleus društvenih odnosa. Ponašanje kome čovek pridaje značaj, cilj i smisao naziva se društvenim delanjem. Svako ponašanje nije društveno delanje. Samo ono čovekovo ponašanje koje je svesno, motivisano, smisleno, koje pokreće i daje neki rezultat, jeste društveno delanje. Prema M. Veberu postoje četiri idealna tipa društvenog delanja: 1) ciljnoracionalno, 2) vrednosnoracionalno, 3) afektivno i 4) tradicionalno. 
Pojam društvene strukture (lat. structura – sklop, sastav), u opštem smislu, odnosi se na građu neke celine ili, bolje rečeno, na sastavne delove neke celine na koje se ona može razložiti. Veoma je važno da postoji odnos između delova i celine, kao i međusobni odnos delova. Društvena struktura predstavlja celinu koju čini društvo, odnosno skup svih veza, pozicija, odnosa, upućenosti i uslovljenosti među elementima pojava, među pojavama u okviru društvenog  procesa, među elementima društvenih tvorevina koji obezbeđuju život u društvu. Društvena struktura je i celina svih ustanova, društvenih grupa i organizacija. Tako govorimo o ukupnoj društvenoj strukturi ili opštoj strukturi društva koja uključuje odnose između ekonomije, socijalnog stanja, politike i kulture u društvu. Zatim govorimo o strukturi pojedinih delova, segmenata društva (socijalna, ekonomska, demografska, obrazovna, polna ili neka druga struktura). Održanje društvene strukture dovodeno je u pitanje onda kada postoji antagonizam među društvenim subjektima  koji proizilazi iz odnosa između raznih uloga, položaja, ambicija, interesa i potreba, sa jedne strane, i celine sistema  sa druge strane.      
Društveni poredak predstavlja (harmoničnu) celinu međusobno povezanih društvenih ustanova (institucija). Svaki društveni poredak ima nekoliko bitnih elemenata: (1) članovi društva uvek teže ostvarenju određenih ciljeva (vrednosti), (2) da bi se oni ostvarili moraju postojati određena pravila i norme ponašanja, i (3) kako bi se zaštitio društveni poredak mora postojati sistem društvene kontrole. Mislioci su različito objašnjavali osnove na kojima počiva društveni poredak. Tako K. Marks smatra da društveni poredak počiva na prinudi koja proizilazi iz monopola nad sredstvima za proizvodnju. E. Dirkem i T. Parsons izneli su mišljenje da je saglasnost u pogledu zajedničkih normi i vrednosti osnova na kojoj se zasniva društveni poredak.  
Društveni sistem
 se određuje kao celina koja predstavlja nešto više od prostog zbira svojih delova, gde je odnos između delova i celine primaran. Sve ono što okružuje ovaj sistem smatra se širim sistemom. U funkcionalističkoj teoriji društvenog delanja Talkota Parsonsa razvijen je pojam društvenog sistema, po kome ovaj predstavlja jedan od podsistema sistema društvenog delanja, ali je od ostalih podsistema analitički nezavisan. Najvažniji društveni sistem jeste samo društvo, ali u širem smislu, osim njega pod ovim pojmom se podrazumevaju i druge društvene celine (teritorijalne organizacije, institucije i sl.). Društveni sistem se sastoji od interakcije pojedinaca. Svaki pojedinac je dio sistema kulture, on je ličnost i organizam istovremeno. Ovi podsistemi (sistem kulture, sistem ličnosti, organizam kao sistem) predstavljaju okruženje društvenog sistema. Okruženje sistema društvenog delanja čiji je podsistem predstavlja i društveni sistem čine fizičko-organsko okruženje i „najviša stvarnost“. Najvažnija funkcija društvenog sistema u opštem sistemu delanja jeste integracija. U okviru društvenog sistema diferenciraju se različiti delovi koji imaju određene funkcije: integrativnu funkciju obavljaju norme, u funkciji postizanja ciljeva su kolektivi, funkciju održavanja obrasca imaju vrednosti, dok je prilagodljivost društvenog sistema funkcija uloge. Napuštanjem funkcionalističkog gledišta nastale su promene u analizi društvenog sistema. U okviru sistemske teorije razvijena su novija shvatanja o društvenom sistemu. Polazne ideje ove teorije jesu da se svi fenomeni izučavaju kao sistem u celini ili kao njegovi delovi, a unutrašnji aspekt organizacije sistema kao i njegova interakcija sa okolinom podjednako su važni. Tako, kada je reč o  društvenom sistemu, u prvi plan se stavlja organska povezanost društvenog sistema sa njegovim okruženjem. Zahvaljujući stabilizovanju razlike unutrašnjost – spoljašnjost društveni sistem kao svako biće održava stalnost u kompleksnoj i promenjivoj okolini. Društveni sistem mora razviti autonomiju kako ne bi upotpunosti zavisio od uzročnih sličajnosti koje dolaze iz okruženja. To postiže selektivnom obradom informacija koje dolaze iz okoline i poredeći ih sa mogućnostima. Naravno, ova autonomija društvenog sistema ne može biti apsolutna zbog kompleksnosti okruženja. Da bi redukovao kompleksnost okruženja društveni sistema razvija strategije, a jedna od bitnih jeste njegovo diferenciranje na različite podsisteme.
Moć je, takođe, važna sociološka kategorija koja podrazumeva sposobnost nekog društvenog subjekta da nameće svoje stavove, ideje i mišljenja drugima bez obzira na njihov pristanak ili ne pristanak. Moć počiva na uticaju, a ne na sili (onda je nasilje). Može se reći da ona predstavlja vladanje pomoću uticaja. Izvor moći nalazi se u posedovanju (lepota, položaj, bogatstvo, znanje) i uticaju (naređenja, pritisci, pravo, navike i moral). Kada je reč o moći, onda se u njoj podrazumeva postojanje i nekog oblika pristanka u smislu da onaj ko ne poseduje moć prihvata naređenja pojedinca ili grupa koji/koje poseduju moć. 

Nauka (lat. scire – znati; scientia – nauka) je organizovana duhovna aktivnost (disciplina) koja teži da na racionalan način i na osnovu empirijskih činjenica dođe do opšteg, objektivnog, preciznog i proverljivog saznanja o svetu koji nas okružuje (pririda, čovek, društvo). Nauka je sistem znanja koja su povezana i koja se stalno dopunjavaju, dodaju i razvijaju. Nauka je stalno traganje za istinom i novim znanjima pomoću naučnih metoda. “Nauka, kao teorijsko saznajna i praktična, organizovana i planska društvena delatnost saznanja određenih oblasti prirodnih, bioloških, društvenih, kao i duhovno-kulturnih pojava, u samoj svojoj strukturi, pored svog predmeta, kao svoj drugi bitni činilac, sadrži upravo određenu metodu istraživanja, odnosno saznanja određene oblasti pojava”.
 Karakteristike naučnog saznanja su: objektivnost, opštost, sistematičnost, preciznost, pouzdanost, proverljivost, razvojnost, unutrašnja koherentnost iskaza. Naučni zakoni, hipoteze, naučne činjenice i naučne teorije predstavljaju sadržinu i tok naučnog saznanja. Prema tome, naučno saznanje je "racionalan proces proučavanja stvarnosti sa ciljem  otkrivanja objektivnih determinističkih veza među pojavama i procesima, a radi zadovoljenja određenih potreba čoveka odnosno društvene zajednice"

Naučni zakon predstavlja najviši cilj svake nauke, najviši oblik naučnog saznanja. Otkriti naučni zakon znači saznati suštinu uzročno-posledičnog sleda i manifestovanja nekog fenomena (u ovom slučaju društvenog) kako on nastaje, razvija se, prelazi u druge forme i nestaje. Zakon  je stalan, opšti, nužan i suštinski odnos između elemenata neke pojave, kao i između pojava. Sadržaj naučnog zakona se otkriva, jer naučnik logički povezuje dve pojave, a onda proverava u stavrnosti, putem metodološkog postupka, da li nešto stvarno odgovara toj logičkoj, pretpostavljenoj vezi. Zakon je potvrđeni hipotetički stav koji se odnosi na množinu pojava. Za razliku od zakona u drugim društvenim naukama, sociološki zakon izražava i opisuje veze između raznovrsnih društvenih pojava (na primer, potrebe su pokretač ličnog i društvenog razvoja, povećani životni standard svih članova, smanjuje socijalne napetosti u društvu), kao i veze između društvenih i prirodnih pojava. Istinitost naučnog zakona dokazuje se njegovim logičkim izvođenjem iz teorije, kao i njegovom proverom na činjenicama (empirija i iskustvo). 

Naučno objašnjenje podrazumeva poznavanje strukture, uzroka, geneze, funkcija, formi i osobina neke pojave. Može se objasniti, na primjer, teorija užeg obima, iskaz o činjenici, zakon i hipoteza. Naučno objasniti znači odgovoriti na pitanje zašto se smenjuju dan i noć, zašto se tečnost ledi na određenoj temperaturi, zašto se ne postiže ekonomski rast u određenim zemljama, zašto se siromaštvo održava i širi u svetu, zašto tehnička kultura napreduje brže od duhovne kulture itd. Naučno objašnjenje podrazumeva otkriće kako unutrašnje strukture, uzroka i posledica u samoj pojavi, procesu, odnosu ili tvorevini, tako i dejstvo spoljašnjih okolnosti i uslova na njihovo odvijanje. Ako bi smo hteli da objasnimo siromaštvo u nekom deuštvu, moramo uzeti u obzir ekonomski razvoj, konflikte, migracije, resurse, demografski rast stanovništva i videti kako oni utiču na stanje siromaštva, pored ličnih ambicija, motiva, znanja i požrtvovanja građana. Slično je i sa objašnjenjem korupcije u nekoj državi, potrebno je uzeti mnoštvo elemenata koji čine okolnosti te pojave. U osnovi naučnog objašnjenja nalaze se tri postupka: (a) opis vidljivog, polaznog stanja pojave ili procesa; (b) utrđivanje nephodnih i dovoljnih uzroka i uslova i (c) sistematizovanje svih veza i odnosa uzroka i uslova sa  već postojećim naučnim zakonom(ima) i teorijom. Po tome se naučno objašnjenje razlikuje od drugih vrsta objašnjenja (zdravorazumskog, umetničkog, ideološkog, religijskog itd.). Postoje različita naučna objašnjenja društvene pojave. Tako, ako se želi pokazati zašto se neka pojava desila na određeni način, riječ je o uzročnom objašnjenju pojave. Kada se želi otkriti kakvu funkciju/e ima neka pojava u okviru određenog društvenog sistema, onda se radi o funkcionalističkom objašnjenju. Teleološko objašnjenje se koristi u nauci kada se želi postaviti pitanje krajnje svrhe neke pojave i njene manifestacije u budućnosti. Genetički objašnjavamo neke pojave kada ukazujemo na njihovo poreklo, odnosno njihov početak.   
Naučno objašnjenje društvenih pojava, procesa i odnosa mora da uključi i postupak razumevanja koji odgovara na pitanje šta se desilo i kako se to desilo, pored pitanja zašto se to dešava. To znači da se mora razumeti namera, cilj, svrha nekog društvenog delanja (Dirkem), njegovog pokretača, njegove namere, pravila ponašanja, tradicija, običaji i druge promenjive okolnosti i uslovi. Dakle, objašnjenje i razumevanje nisu različite ili suprotstavljene metode dolaska do istine kao krajnjeg cilja nauke. Razumevanje je postupak dopune i unapređenja uzročnog objašnjenja i mogućnost da se postavi teleološko objašnjenje nekog društvenog fenomena.

Teorija
 (gr. theōria – gledanje, razmatranje) predstavlja smislenu povezanost opštih postavki na osnovu kojih se objašnjava neko područje pojava (činjenica, podataka). Dok hipoteza predstavlja pretpostavljeno objašnjenje činjenica (podataka), prikladno da se njime pristupi istraživanju i proveravanju, dotle teorija predstavlja manje ili više verifikovano objašnjenje poznatih činjenica (podataka). Istinitost teorija proverava se na činjenicama, iako one mogu biti smislene nezavisno od činjenica. Teorija se ponekada suprotstavlja praksi kao području vanjske, vidljive delatnosti, ali ova dva područja (teorija i praksa) stoje u odnosu uzajamne i dijalektičke uslovljenosti. Napredak u nauci i društvu zavisi od ravnotežnog odnosa između teorije i prakse. Teorija more "proći" kroz praksu, kao što i teorija mora biti "oplemenjena" praksom. Pomoću različitih teorija može se objasniti (tumačiti) ista činjenica. Činjenice vrede (važe) nezavisno od teorije. Teorije donose različita tumačenja činjenica. Pojam dobija svoj sadržaj i značenje tek kada se poveže sa drugim pojmovima u okviru neke teorije. Granice objašnjenja i razumevanja neke pojava date su istovremeno sa svakim našim pitanjem u vezi sa njom. Svaka društvena pojava može se razmatrati s obzirom na njeno poreklo (genetička teorija), razvoj (evolucionistička teorija), strukturu (strukturalistička teorija), funkcije (funkcionalistička teorija), formu (formalistička teorija), značenje (hermeneutička teorija), istinu (epistemološka teorija) i vrednost (aksiološka teorija). U naučnom istraživanju teorija ima više funkcija: definisanje teorijskih i operacionalnih pojmova, predviđanje pojava i zakona, mora da bude podsticajna za istraživača, ona je vodič u istraživanju (orijentaciona funkcija), povezuje u logički neprotivrečan sistem pojedine iskustvene generalizacije ili zakone, te ih objašnjava i proverava.
Društveni determinizam (lat. determinare - određen, opredeljen, ograničen) je skup konstantnih, nužnih i suštinskih veza (determinističkih pravilnosti) među pojavama i/ili njihovim elementima, društvenim odnosima i tvorevinama. Sve što se događa određeno je pravilnim i strogim delovanjem unutrašnjih ili/i spoljašnjih činioca i okolnosti. S obzirom, da je čovek kao svesno i svrsishodno biće, nosilac svih aktivnosti u društvenoj stvarnosti, to ovu stvarnost čini specifičnom i složenom (u njoj se prepliću savremena zbivanja i buduća očekivanja, raspoznaju se statički i dinamički aspekti, a promenjljive i višestrukopovezane društvene pojave ne mogu se objasniti delovanjem jednog činioca i sl.). U svakoj društvenoj pojavi ukršta se veliki broj determinističkih spletova i sistema. Determinizam podrazumeva dominaciju spoljnih faktora, elemenata i činioca nad subjektivnim nastojanjem, delovanjem, kreiranjem i stavovima. Strogi determinizam je pogled na svet prema kojem je sve uslovljeno, nužno i strogo određeno, bez slučaja i slobode. 

Socijalna distanca (lat. distantia – razmak, razlika), pojam koji je u sociologiju uveo Robert Park, podrazumeva osećanje bliskosti ili udaljenosti između društvenih grupa (od intimnih osećanja, preko ravnodušnosti, do neprijateljstva). Kada se osećanja socijalne distance zasnivaju na ideji o superiornosti ili inferiornosti određene grupe, govorimo o vertikalnoj socijalnoj distanci. Ali, ako se osećanje socijalne distance ne iskazuje u ovim kategorijama (superiornost – inferiornost), već se zasnivaju na kulturnim razlikama, onda je reč o horizontalnoj socijalnoj distanci. Socijalna distanca je instrument za istraživanje različitih odnosa u drušvu (etničkih, socijalnih, kulturnih, verskih, polnih i generacijskih).

Pojam evolucije i revolucije ukazuju na načine menjanja, objašnjenja i razumevanja stanja i događaja u društva, oni se suštinski razlikuju. Dok se pod pojmom evolucije podrazumeva postepen i kontinuiran proces društvene promene, dotle se pod pojmom revolucije podrazumeva brza i suštinska promena društva kao celine. Revolucija dovodi do političkih, ekonomskih i socijalnih prekretnica u društvu (na primjer, Francuska revolucija, Oktobarska revolucija i sl.). Priroda revolucionarnih promena, njihove političke i socijalne posledice drugačiji su od onih koji nastaju evolutivnim promenama.  

Društvena interakcija
 (lat. inter – među; acto – delanje) obuhvata konkretan odnos između dva ili više učesnika u određenoj društvenoj situaciji. U ovome odnosu odvija se proces razmene značenja između aktera. Postoje više tipova odnosa među učesnicima u kojima se određena interakcija smešta. Stepen bliskosti među partnerima predstavlja jednu dimenziju tipologije. Tako imamo anonimnu interakciju koja se uspostavlja između ljudi koji se međusobno ne poznaju ali koji su dovedeni u vezu na osnovu svog prisustva na istom mjestu (na primer, u prevoznom sredstvu). Prisna interakcija odvija se između osoba u manjim (intimnim) grupama (na primer, u porodici). Institucionalizovanost i formalizovanost interakcije jeste druga dimenzija odnosa među učesnicima u interakciji. Formalna interakcija je u potpunosti određena društvenim ulogama (na primer, lekar i pacijent), i neformalna interakcija koja se odvija, na primer, između suseda. U analizi interakcije mora se uzeti u obzir data situacija i institucionalni okvir u kojoj se ona odvija, pojmovi grupne pripadnosti, motivacije, uloge, odnosi moći i slično.

Društvena pokretljivost podrazumeva pomeranje, kretanje, pojedinaca i grupa u društvenom „prostoru“ (pomeranje sa nižeg na viši položaj i obratno, preseljenje u druga mesta i sl.). Sinonimno se označava i kao socijalna mobilnost. Sociologija prati i proučava različite uzroke, oblike, karaktere i funkcije društvene pokretljivosti (mobilnosti). Raznovrsni oblici društvene pokretljivosti (mobilnosti) u sociologiji se dele u dve grupe: 

(1) vertikalna pokretljivost (uzlazna i silazna pokretljivost). Primeri mogu biti obrazovanje, uspon u karijeri, napredak u poslovanju, aktivno bavljenje politikom. To su neki od mehanizama društvene pokretljivosti kojima se posvećuje posebna pažnja u sociologiji pri izučavanju tzv. kanala vertikalne društvene pokretljivosti.
 

(2) horizontalna pokretljivost (promene u sferi društvenih uloga pojedinaca i društvenih grupa koje ne dovode do izmene njihovog društvenog položaja). Primeri mogu biti, isti poslovi u drugom preduzeću, promena škole ili fakulteta tokom obrazovanja, rađanje dece u porodici i slično.
U užem smislu rad se određuje kao osnovna, nužna, svrsishodna ljudska delatnost kojom čovek pribavlja (obezbeđuje) određena dobra koja su mu potrebna za život i ostvarenje osnovnih ljudskih potreba. U širem smislu, rad predstavlja delatnost čiji je osnovni cilj zadovoljenje ljudskih potreba (rad u duhovnoj i materijalnoj proizvodnji). 

Tehnika (gr. téchnē – veština, umeće) predstavlja celokupnost materijalizovanih sredstava (alati, instrumenti, mašine i sl.) i pravila kojima se u nekom društvu ljudi služe kako bi ovladali stvarnošću i prilagodili je svojim potrebama. Metode i postupci koji se preduzimaju da bi se ova (tehnička) sredstva upotrebila i prilagodila svrsi rada i proizvodnje, kao i postupak dolaska do tehničkih proizvoda čine tehnologiju (gr. téchnē i lógos) u užem smislu. U širem smislu, pojmom tehnologije obuhvata se naučno, teorijsko znanje o tehničkim delatnostima (idejni, organizacijski i materijalni vidovi) i proizvodima tih delatnosti, kao i o njenim posledicama. Naprednim tehnologijama smatraju se one tehnologije koje su primerene ljudskim potrebama, čine ljudski rad produktivnijim, i uopšte doprinose ukupnom unapređenju ljudskog života, posebno zdravoj ekološkoj sredini. Tehnološke promene kojima se razvija i unapređuje tehnologija označavaju se  tehnološkim napretkom. 

Pojmom paradigma (gr. parádeigma – primer, uzor) označava se vladajuća teorija u jednoj oblasti razvoja, prepoznatljivost idejnog sadržaja naučne delatnosti koji preovladava u nekoj naučnoj oblasti, odnosno, konkretnoj nauci. Dakle, naučna paradigma je skup svin naučnih elemenata i metodoloških postupaka koji su rezultat konsensusa naučnika i od kojih se polazi kao vrednih i verodostojnih za naučno istraživanje i objašnjenje. Ovi sadržaji imaju odlučujući značaj u tumačenju idejne strukture i razvoja nauke u određenom vremenu. U širu naučnu upotrebu ovaj pojam je ušao zahvaljujući Tomasu Kunu, koji je u svom delu „Struktura naučnih revolucija“ (1974), objasnio prirodu i dinamiku naučnog napretka pokazujući da se nauka razvija revolucijom pristupa, a ne samom kumulacijom znanja. Prema Kunovom mišljenju, "normalna" i zrela nauka je ona koja uspostavlja sistem paradigmi. Nauka se razvija i napreduje dok su paradigme (paradigma) funkcionalne, produktivne, svrsishodne i delatne. Kada paradigma iscrpi svoje "sokove" ona postaje smetnja razvoju nauke i dolazi do krize u nauci. Da bi nauka nastavila da se dalje razvija potrebna je promena paradigme koju Kun označava kao "naučnu revoluciju" ili revoluciju kao "promenu naučnog pogleda na svet". Posle toga se uspostavlja nova paradigma, novi naučni okvir i nauka nastavlja da se razvija. 
Bez poznavanja, usvajanja i pozivanja na paradigmu (paradigme) nauka se ne može razvijati a naučnici su prepušteni lutanju bez sigurnog kompasa i pravila koja će im pomoći u odgonetanju prirodnih i društvenih zagonetki. Ako se ne drže paradigme, naučnici i istraživači će sve (ili većinu) činjenice i pojavne elemenate, uzimati kao podjednako relevantne za predmet istraživanja. Naučnici će tada ostati na onim činjenicama i pojavnim manifestacijama koje su dostupne „običnom“ posmatraču, ili kako bi Kun rekao, u „pred-paradigmatskoj“ fazi nauke, odnosno, neće biti u mogućnosti da ispune zahteve paradigme i uneće u svoje istraživanje „duh pred-paradigmatske“ nauke. Njihovi napori i njihov rad izgledaće kao da počinju od početka neki naučni rad, umesto da ga nastavljaju, dograđuju, dopunjavaju i šire. Takav naučnik ili grupa naučnika (istraživača) nisu svesni da paradigma sadrži elemente koji su trajni, koji ostaju čak i onda kada jedna paradigma bude zamenjena drugom paradigmom. 

Da bi se razumela suština i značaj paradigme za savremenu sociologiju, potrebno je ukazati na poredak paradigmi u celokupnoj „zgradi“ sociologije. Pre svega, treba pronaći kriterije na osnovu kojih se može uspostaviti podela paradigmi i njihov međusobni poredak. Ovde ćemo uzeti tri kriterija koja nas vode ka mogućnosti da izvršimo podelu na tri grupe paradigmi. Prvi kriterij je pitanje opštosti i širine obuhvata predmeta istraživanja, odnosno totalitet i kontinuitet zadržavanja opšteg predmeta sociologije (ili bilo koje druge nauke) i ravnomerne „raspodele“ predmeta istraživanja između pojedinih disciplina iste nauke (u našem slučaju sociologije). Prema tom kriteriju mogu se identifikovati četiri paradigme: univerzalna paradigma; opšta paradigma; teorijska paradigma i pojmovna paradigma. Drugi kriterij uzima u obzir funkciju i zadatak paradigme u nauci i društvu. Na osnovu ovog kriterija razlikujemo dve paradigme: teorijsku i praktičnu. Treći kriterij polazi od upotrebe jezika i kategorijalnog aparata u analizi i objašnjenju nekog problema. Prema ovom kriteriju možemo razlikovati naučne i zdravorazumske paradigme.  
7.  POJAM DRUŠTVA
Rekli smo da je sociologija nauka o društvu, društvenim pojavama, procesima, odnosima, tvorevinama i društvenoj strukturi. Sada je potrebno da se što šire i preciznije upoznamo sa osnovnim karakteristikama društva, stavljajući akcenat na njegove savremene manifestacije. Etimološko poimanje reči društvo vodi nas ka latinskoj reči  socio (združiti, sjediniti, svezati), socius  (drug, brat, zajednički, saveznik, ortak), societas (zadruga, savez, društvo).  Na isto nas upućuje i engleska reč social (društveni, drugarsko veče), society  (udruženje, društvo, javni život, socijalna sredina). U srpskom jeziku reč društvo potiče od korena drug (čovek blizak nekome po radu, zanimanju,  osećanjima),  drugarski (prijatan, prisan, predusretljiv), družina  (skup ljudi povezanih nekim zajedničkim poslom ili zabavom), društvo (skup živih bića vezanih istim načinom života, slučajan ili nameran skup više lica, udruženje).  Ovaj opširniji navod etimološkog poimanja reči društvo ima za cilj da ukaže na dvostruko značenje pojma. Prvo je zdravorazumsko, a drugo naučno određenje pojma društvo.

[image: image1]U naučnom smislu, društvo se određuje kao totalitet društvenih pojava, procesa i odnosa. Društvo je proizvod uzajamne delatnosti ljudi – socijalne interakcije. Društvo je i složena ljudska zajednica nastala na bazi potreba i interesa. Društvo je, takođe, i najviši vid udruživanja ljudi radi opstanka i razvoja. U svim ovim određenjima uočavamo veze i odnose među ljudima koje su trajnog karaktera, koje se prenose iz generacije u generaciju, menjaju i razvijaju. Društvo podrazumeva tvorevine, strukture, institucije, neophodnost, nužnost, višestrukost, raznovrsnost, uzajamnu upućenost, mnoštvo interesa, ciljeva i zadataka.
U zdravorazumskom (laičkom) poimanju, društvo podrazumeva udruženje ljudi radi ostvarenja jednog cilja ili zadatka (sportsko društvo, kulturno-umetničko društvo, privredno društvo), povremeni susret radi zabave i razonode (“društvo” za igranje fudbala, za kafanu, za odlazak na sportske i druge priredbe), skup životinja radi zajedničkog opstanka (“društvo” pčela, mrava), različita udruženja ljudi zbog nekog specifičnog interesovanja (“društvo” za zaštitu reka, ugroženih životinja, retkih biljaka). U ovom slučaju društvo ne podrazumeva strukturisane i trajne odnose, ne uključuje pojave i tvorevine, institucije, ne podrazumeva nužnost i uslovljenost.  Upotreba pojma društvo u ovim primerima više je lingvistički problem, nedostatak odgovarajućih termina, “ekonomičnost” jezika, njegova žargonska upotreba, proizvod spontanosti i modernih, komotnih jezičkih i komunikacijskih odnosa.

      7.1.  Opšte, posebno i pojedinačno društvo

Kada se upotrebljava pojam društvo najčešće se misli na opšte društvo ili društvo uopšte. To je misaona, teorijska, apstraktna kategorija i zato je  često nerazumljiva. Zbog toga je i njena upotreba u zdravorazumskom (laičkom) smislu tako česta. Društvo,  kao jedan od osnovnih pojmovno-kategorijalnih elemenata sociologije, nastaje kao rezultat naučnog i metodološkog postupka (analitičko – sintetičkog). Društvo podrazumeva najbitnije zajedničke karakteristike svih poznatih manifestacija društva u prošlosti i sadašnjosti. Najopštije shvaćeno, postoje tri zajedničke (minimalne) sfere društva u svim njegovim prostornim i vremenskim pojavljivanjima i manifestovanjima. To su ekonomija, organizacija društva i kultura. Svako društvo je moralo da ima neki način rada, privrede, ekonomije. Ono je, takođe, moralo da se organizuje da bi opstalo (vrši podelu rada i uloga, odbranu, zaštitu, razvija pravni i politički poredak). I na kraju, društvo je razvijalo kulturu kao trag o svom postojanju.
Kada se na ova tri elementa, koja podrazumeva društvo uopšte, dodaju kategorije prostor i vreme, onda se prelazi na nivo posebnog društva. Tako se “spuštamo” sa nivoa teorijske apstrakcije na konkretno istorijska i iskustvena polja. Posebno društvo uključuje zajedničke karakteristike koje su dominirale (dominiraju) kod većeg broja pojedinačnih društva u određenom dužem vremenskom periodu i širem prostoru. U istorijskom smislu takvi primeri su bili robovlasničko društvo, feudalno društvo, kapitalističko društvo, socijalističko društvo . Ali danas govorimo i o islamskom društvu, afričkom društvu, zapadnom društvu, balkanskom društvu. Sva ova društva podrazumevaju određen broj zajedničkih karakteristika (nivo teorijskog uopštavanja), ali i konkretne pokazatelje u prostoru i vremenu, koji ih jasno odvajaju (ekonomski, politički, kulturno) od neke druge skupine društava. 

Krećući se teorijskom lestvicom od opšteg, preko posebnog, dolazimo i do pojma pojedinačno društvo. Pre toga mora se reći, da se posebna društva nisu smenjivala kao “na traci”, već da je tu reč o “prelaznim” periodima u kojima su uporedo egzistirale (egzistiraju) različite forme i oblici posebnih društava. Jedna su nastajala, dok druga još nisu nestala. Imamo i primere društava koja nisu nikada prešla od pojedinačnog ka posebnom tipu društva, iako su tu težnju ispoljavala (rimsko carstvo, mongolsko carstvo, otomanska imperija), to su društva zaustavljena (“zaleđena”) u vremenu. To su bila prilično izolovana, samodovoljna društva. Kontaktirala su sa drugim društvima uglavnom preko osvajanja (imperijalističkih težnji). Kada govorimo o pojedinačnom društvu, onda imamo u vidu društvo koje, posmatrano u dužem vremenskom periodu,  sačinjavaju ljudi sa istim ili veoma sličnim karakteristikama  (antropološkim, socijalnim, kulturnim) na istom prostoru, a te ih karakteristike jasno odvajaju od drugih ljudi i društava u njihovom neposrednom okruženju. Tako govorimo o grčkom, francuskom, ruskom, egipatskom, čileanskom društvu. Za neka društva se smatra da su prošla kroz ceo istorijski period (grčko, kinesko, egipatsko), dok su druga nastala tek posle feudalizma (čileansko, severnoameričko). 

Kada danas govorimo o pojedinačnim društvima, onda ih posmatramo kao društva koja više nisu izolovana, zatvorena, upućena na uzak krug drugih društava, već o društvima koja su sve više povezana i upućena jedna na druge. Pronalaze sve više elemenata koji ih čine sličnim, i sve više potreba i interesa da grade širu zajednicu i ponovo vraćaju krug ka posebnim društvima, da bi, možda, formirala i jedno zajedničko društvo.   

7.2. Tradicionalno i moderno društvo  

Društvo u svom istorijskom razvoju prolazi kroz različita stanja koja označavaju njegove dominantne karakteristike i forme ispoljavanja, razvoja i održanja, a prema kojima se ono prepoznaje spolja i legitimiše prema svom užem i širem okruženju. Ovde ćemo to izložiti kroz nekoliko karakterističnih primera. Statična (status quo) društva su ona koja zadržavaju isti stepen razvoja i društvenih odnosa u dužem vremenskom periodu. Sumnjičava su prema promenama i inovacijama i prilično zatvorena. Dinamična društva, unose stalne promene i inovacije (ekonomske, političke, kulturne), u njima je prisutna  socijalna pokretljivost. Ona su otvorena  i privlačna, podsticajna za razvoj i kreativnost, brzo se prilagođavaju nastalim promenama unutar sebe i u okruženju.

Progresivna društva se ističu posebno ekonomskim i naučno-tehnološkim napretkom (ranije industrijskim, danas postindustrijskim, informatičkim). Sama kreiraju i podstiču inovacije, ali usvajaju novine i od drugih društava i uvek teže da su među prvima po ekonomskom i tehnološkom napretku. Zaostala (regresivna) društva uvek kasne sa prihvatanjem ekonomskih i tehnoloških novina. Sumnjičavo i skeptično prilaze svim inovacijama. Prihvataju ih na kraju njihovog “tehnološkog veka”. Kaskaju za korak  iza ostalih i uvek zaostaju, što se odražava i na njihovo ukupno stanje.

Moderna društva su ona društva koja, pored dinamičnosti i tehničkog progresa, obuhvataju i savremena dostignuća i napredak i u ostalim oblastima, a posebno u oblasti kulture, stila i načina života. U tim društvima se razvija kreativnost i stvaralački duh, razvijaju se nove i obogaćuju postojeće ljudske potrebe. U njima su prisutni novi trendovi u umetnosti, muzici, književnosti, nauci, modi. Tradicionalna društva sporo i teško prihvataju kulturne inovacije. Ona odbacuju nove stilove, posebno u umetnosti, muzici i modi. U svaki pokušaj unošenja novog u oblasti kulture upliću se ideološki stavovi o “narušavanju” tradicije i “gubljenju” veza sa prošlošću, slabom “čuvanju”  korena i ugrožavanju etničkih, verskih i nacionalnih interesa.
Razvojna društva se poznaju po svom stalnom napretku i razvoju, kako u statističkom pogledu, tako i unutrašnjem osećaju sigurnosti,  slobode, dostojanstva,  samopouzdanja i poverenja njihovih članova. Opadajuća društva su ona društva koja ne mogu da zadrže u dužem vremenskom periodu nikakve pokazatelje napretka i razvoja do koga su u jednom trenutku bila došla, nešto zaslugom neke svoje “posebne” generacije, nešto ukupnim društvenim okolnostima koje su u okruženju u tom vremenu vladale. Ta društva se stalno kreću po amplitudi kraćeg uspona i dužeg pada.  Ta društva često ulaze u stanje entropije (gubljenja društvene energije, koja se ne može više povratiti). Najveći stepen opadanja takvih društava jeste ulazak u stanje anomije. Pojam anomija u sociologiju je uveo Emil Dirkem. Time se opisuje stanje dezorganizacije društva, odsustvo regularnih pravila i funkcija. To je stanje kada nema međusobne saradnje i tolerancije među ljudima i društvenim grupama, kada se gube  prethodne vrednosti i sve ono što je održavalo društvo kao celinu, kada nema “kolektivne svesti” i odgovornosti za nastalo stanje. Anomija nije potpuno odsustvo društvenog regulisanja odnosa i nepostojanja normi, već stanje u kome su norme u neskladu sa društvenim prilikama, kada su neodgovarajuće, kontradiktorne, nelegitimne, kada unose zabunu među građane i čine ih dezorijentisanim. Građani su zbunjeni, ne znaju da li da poštuju norme koje su neproduktivne. Norme idu na “jednu” stranu, a građani na “drugu”.  Ovo stanje nastaje prilikom naglih društvenih promena, velikih društvenih potresa i kriza (revolucija, građanskih ratova, etničkih i političkih sukoba). Takvo stanje može da nastupi i prilikom naglog zaokreta u razvoju društva (promene ekonomskog, političkog sistema i ideologije). U takvom društvu ljudi gube kolektivni i individualni identitet, žive u frustriranom i fobičnom stanju, nemaju poverenja, žele da pobegnu što dalje od takvog stanja. U takvom društvu se razvija kriminal, nasilje, samoubistvo i druge  pojave socijalne patologije.

7.3. Otvoreno i zatvoreno društvo
Otvorena društva su ona društva koja razvijaju sve vidove unutrašnje i spoljašnje komunikacije. Unutrašnja otvorenost društva znači svestranu komunikaciju između pojedinaca i grupa, grupa i države,  političkih institucija i organizacija. Otvorena ekonomija podrazumeva slobodno, liberalno tržište, savremenu tehnologiju, nemešanje države u privredu i poslovne odnose, konkurenciju, visoke (međunarodne) standarde i kvalitet robe i usluga. Otvorena ekonomija unutar znači slobodan pristup građana finansijskim, investicionim i organizacionim centrima, sigurno vlasništvo, preduzetnički duh. U odnosu prema okruženju otvorena ekonomija znači otvoreno tržište, bez monopola, protekcionizma i dampinga, bez velikih carina i drugih oblika zaštite lokalnih kompanija i tržišta.
Otvoreno društvo se karakteriše dinamičnim socijalnim odnosima, visokom socijalnom mobilnošću praćenom dobrim životnim standardom. Građani imaju mogućnost da nalaze zaposlenje, menjaju poslove i profesije, ispoljavaju svoje radne i stvaralačke potencijale. Kulturna otvorenost označava slobodno i kreativno stvaralaštvo, protok  ideja,  stavova i mišljenja, slobodan pristup građana kulturnim institucijama, usvajanje novih kulturnih stilova i umetničkih “trendova”. Kulturna saradnja i razmena ideja, stvaralaštva i kulturnih tendencija sa užim i širim okruženjem. To dalje podrazumeva i prihvatanje tehničkih inovacija (Internet komunikacija). Otvoreno društvo podrazumeva visok stepen slobode, pravo i mogućnost izbora, pravo i mogućnost učešća građana u svim društvenim tvorevinama i institucijama. Podrazumeva toleranciju, politički pluralizam, civilno društvo, kvalitetno informisanje i slobodne medije.

Zatvoreno društvo je ono društvo koje se svojim odnosom prema građanima i prema okruženju pretvara u izolovano i samodovoljno društvo. U istoriji se pominje primer stare Kine iz vremena dinastičke vlasti,  primeri raznih “istočnih despotija”, kao i primer Indije, sa njenom kastinskom strukturom. Zatvoreno društvo se može poznati prvo po svojoj ekonomskoj zatvorenosti, koju karakteriše autarhična (samodovoljna) privreda, stalni državni intervencionizam i dominacija političkih struktura i vlade nad privredom i ukupnim ekonomskim tokovima. U tom društvu nema pluralizma svojine (posebno zaštite privatne svojine), slobodnog tržišta, preduzetničkog duha i inicijative u poslovanju. Slaba tehnološka razvijenost uslovljava  proizvodnju slabog kvaliteta čiji se proizvodi koriste samo u lokalnim okvirima. Ekonomska razmena sa okruženjem  u ovom društvu je pod strogom  kontrolom države, a tu su i visoke carinske stope i drugi vidovi “zaštite” domaće privrede.

Zatvorenost jednog društva ogleda se i u njegovoj socijalnoj statičnosti, odnosno slaboj socijalnoj mobilnosti (društvo je podeljeno na mali broj bogatih i povlaštenih slojeva, elita i većinu siromašnog stanovništva). Tu je i politička zatvorenost, koja se može pratiti kroz odsustvo političkog pluralizma i političkih sloboda, a tamo gde imamo početke političkog pluralizma, on se odvija kroz stalne sukobe i nemire, kroz smene političkih režima i izmene političkih pravila. Posebno je karakteristična ideološka zatvorenost ovih društava, odnosno dominacija ideologije u unutrašnjoj i spoljašnjoj komunikaciji (komunizam, nacionalizam, verska ideologija). Postoji i kulturna zatvorenost (otpor prema kulturnim uticajima spolja i kulturnom pluralizmu unutra), koja se danas može pratiti kroz protok kulturnih tekovina (knjige, filmovi, muzika, odevanje, Internet). Na kraju se može reći da je osnovni uzrok i posledica zatvorenosti jednog društva psihološka zatvorenost, strah od promena, nepoverenje, sindrom stalnog prisustva “neprijatelja”  (unutrašnjih i spoljnih) i odsustvo samopouzdanja, vlastitih sposobnosti i uticaja u okruženju.

8. DRUŠTVENI KONFLIKT
Pod društvenim konfliktom se podrazumeva nastojanje jednog društvenog subjekta (aktera) da ostvarujući svoje interese i ciljeve,  svojom akcijom onemogući potrebe, interese i ciljeve drugog subjekta,  nekada  čak i da potisne drugi subjekt. Društveni konflikti nastaju zbog visoke socijalne i kulturne fragmentacije društva. U svakom društvu postoje različite potrebe,  interesi, namere, težnje, aktivnosti. Konflikti nastaju i zbog uslova u kojima jedna grupa deluje, zbog stanja u okruženju, ali i zbog strukture same grupe. Konflikti su povezani i sa stepenom opšte kulture, tradicionalnim odnosima i sklonostima društvene grupe i zajednice. Konflikt je jedna vrsta društvene dinamike i  socijalne interakcije, način konstituisanja, pokretanja i održavanja društva, ali i zaostajanja, nazadovanja i razaranja društvenih struktura.
Prethodno određenje konflikta podrazumeva konflikt između društvenih grupa, kao i konflikt sa visokom amplitudom, koji dovodi do prevlasti jedne grupe ili potiskivanja druge grupe. Međutim, konflikt se odvija i unutar društvenih grupa, unutar timova, između pojedinaca, kao suprotstavljanje stavova, mišljenja, ideja, potreba i slično. U takvim okolnostima konflikt predstvlja podsticaj za rad i delovanje grupa, postaje energija koja rešava probleme, podstiče stvaralaštvo, razvija takmičarski duh između učesnika u konfliktu i podiže radni ritam. Konflikt može da bude energija koja pokreće grupe, koja remeti ustaljeni i uobičajeni tok i ritam delovanja. To znači da moramo razlikovati oblik, karakter i nivo konflikta da bi smo mogli zaključiti kakve efekte ima na odnos u grupi i među grupama. Može se postaviti teza da niži nivo konflikta, konflikt sa manjim intenzitetom ima pozitivno delovanje na rad i aktivnost društvenih grupa, dok viši intenzitet konflikta može da dovede do štetnih posledica na rad i mživot tih grupa.

Da bi smo lakše razlikovali karakter, ulogu i značaj konflikta u društvu,  uvešćemo pojam sukob, koji će označiti visok intenzitet konflikta, odnosno onu graničnu liniju između korisnog i štetnog manifestovanja konflikta. Ili još preciznije, sukob označava nepomirljivi konflikt, onaj  koji razara društvenu grupu ili dovodi do sudara grupa iz koga jedna grupa izlazi kao pobednik, dok je druga poražena, potisnuta ili razorena. Ako se vratimo etimološkom poimanju reči konflikt, videćemo da je njeno poreklo u latinskom jeziku, conflicto – udariti o što, poremetiti, oboriti, boriti se, trpeti.  U latinskom jeziku postoji konstrukcija conflictatio onis, koja označava sudaranje, sukob, borbu, kao i pojam conflictio onis, sa značenjem – sukob, borba, razilaženje. Vidimo da je u latinskom postoji razlikovanje konflikta prema njegovom obliku i intenzitetu. Pojam konflikt je u naš kulturni prostor stigao iz nemačkog jezika, gde označava razmimoilaženje, raspravu, sudaranje. U nemačkom jeziku postoji reč zusammenstoß koja označava sukob, odnosno sudar ili nepomirljivi konflikt. U engleskom jeziku, takođe, možemo naći reči koje opisuju različit nivo konflikta. Reč conflict označava konflikt nižeg intenziteta, pa se može koristiti za opis situacije u kojoj konflikt predstavlja unutrašnju energiju jedne društvene grupe. Na drugoj strani, reč clash znači prasak, sudar, sukob, biti u neskladu, što se može  primeniti na objašnjenje situacije u kojoj konflikt prelazi granicu korisnog i poželjnog i postaje štetan i razarajući.

Ako se još jednom vratimo pojmu sukob i tragamo za njegovim etimološkim korenom, videćemo da nam on može pomoći u analitičkom pristupu prilikom razmatranja karaktera, oblika i intenziteta ispoljavanja konflikta. U srpskom jeziku reč sukob može se razdvojiti kao su-kob, gde su znači s ili sa, dok kob znači lošu sudbinu (zla kob). Dakle, su-kob (sukob) je konflikt koji donosu lošu sudbinu tamo gde se pojavi (grupa, tim ili komunikacija između grupa i pojedinaca). Ako sumiramo rezultat ove kratke etimološke i pojmovne analize, konstatujemo da ćemo u ovom udžbeniku pojam i termin konflikt koristiti za nizak intenzitet ispoljavanja konflikta i njegove osobine koje imaju pozitivne efekte na odnose u grupi i među grupama. Na drugoj strani, termin i pojam sukob, koristićemo da označimo stanje u grupi i odnose među grupama kada konflikt prelazi granicu kontrolisanog, podsticajnog i korisnog delovanja i postaje štetan i razarajući.   
8.1 Vrste konflikta

 Predmet konflikta mogu biti različiti interesi, ciljevi i stanja: položaj, status, pravo, teritorija, postojanje drugog subjekta i slično. Postoji nekoliko kriterija na osnovu kojih se mogu podeliti konflikti.  Prema subjektu konflikta postoje klasni, rasni, etnički, verski, politički, generacijski, polni. Prema vremenu ispoljavanja, konflikti se dele na povremene i stalne. Prema intenzitetu ispoljavanja, postoje otvoreni i tihi (prikriveni) konflikti. Prema položaju (mestu) ispoljavanja, konflikti se dele na unutargrupne i međugrupne konflikte. Ovde treba napomenuti da svaki pomenuti oblik konflikta može preći granice poželjnog i kontrolisanog i prerasti u sukob.
Unutargrupni konflikti su svakodnevna pojava. Oni zavise od načina komunikacije unutar grupe i sa okruženjem, od stepena informisanosti, intenziteta i puteva protoka informacija, od horizontalnih i vertikalnih odnosa u grupi, od raspodele obaveza i odgovornosti. Oni potiču i od konflikta unutar svake ličnosti (pojedinac i njegove unutrašnje dileme, struktura ličnosti). Postoji više oblika manifestovanja unutargrupnog konflikta: konflikti potreba i vrednosti, konflikti motiva, konflikti uloga i položaja, konflikti interesa, konflikti ciljeva, konflikti vizija, konflikti prava i obaveza, konflikti odgovornosti, konflikti očekivanja, konflikti rukovođenja itd.

Konflikt ima višestruki značaj  i ulogu u društvu. Pozitivna uloga se sastoji u tome što konflikt niskog nivoa donosi potrebnu dinamiku u društvu ili grupi, što  sučeljava, potrebe, interese, vizije, očekivanja, odgovornosti. Konflikt je posebno važno područje za proučavanje u savremenom menadžmentu. Značaj konflikta visokog intenziteta ogleda se u tome što ukazuje na probleme u društvu i područja na kojima se češće ispoljavaju. To pruža mogućnost za predviđanja i blagovremene pripreme da se konflikt kanališe i kontroliše, pa i spreči. Negativna strana konflikta jeste njegovo otvoreno ispoljavanje i sukobljavanje društvenih grupa, a koje dovodi do poremećaja društvenih odnosa, pa čak i do razaranja društvenih struktura. Konflikti su karakteristika modernog društva. Oni se svakodnevno umnožavaju po formi, subjektima i intenzitetu. Danas se postavlja ključno pitanje: kako upravljati konfliktima u grupi, zajednici, društvu, lokalnoj sredini, užoj ili široj regiji i globalnom društvu? Za sociologiju je važno još jedno pitanje: postoji li, i da li je moguće beskonfliktno društvo? Odgovor je da ne postoji, nije moguće i nije potrebno beskonfliktno društvo. Beskonfliktno društvo je “mrtvo” društvo. Konflikt je jedna vrsta društvene energije. Naravno, treba pratiti njegov intenzitet, subjekte, vreme i prostor ispoljavanja. Postoji izreka da je konflikt kao začin: dobar u malim količinama, štetan i razoran u velikim, “neumerenim” količinama. 
9. POTREBE
Potrebe su osnovni pokretači nastanka i razvoja  društva. Mogu se odrediti kao skup dinamičkih snaga unutar pojedinca ili grupe koje svojim prisustvom čine neophodnim da se nešto ispuni, ostvari, pokrene, pokuša. Potrebe nastaju kao dvostruko prisustvo pomenutih unutrašnjih snaga: a) kao osećaj nedostatka nečega (disfunkcija) koji pokreće, motiviše usmerava da se taj nedostatak nadomesti, nadoknadi, pribavi (nedostatak novca, znanja, ljubavi); b) kao višak nečega čega se treba osloboditi ili ga usmeriti i pokrenuti, kako bi se stvorila prirodna ravnoteža i odgovarajuće povoljno stanje (višak energije, novca, robe). Izvori potreba se nalaze u određenim stanjima, motivima, nagonima, talentu, zadacima, ulogama, očekivanjima.

Potrebe se mogu podeliti prema nekoliko kriterija. Prema osnovnom značaju za čoveka, one se  dele se na primarne, generičke, biološke i prirodno date čoveku, kao biću (hrana, stanovanje, odevanje, produženje vrste, odmor, kretanje, rad) i sekundarne  potrebe, stečene u grupi, zajednici, čovekovim delovanjem i odnosom prema drugim ljudima, socijalizacijom (druženje, znanje, profesija, priznanje, afirmacija, bogatstvo, kultura).

Prema subjektima, nosiocima, potrebe se dele na potrebe pojedinca, društvene grupe i zajednice. Potrebe pojedinca su one potrebe koje ističu njegov značaj i ulogu, kao ličnosti, njegov razvoj, kretanje (navike, samopotvrđivanje, napredovanje, sticanje, menjanje). Čovekove potrebe su raznovrsne i zavise od mnoštva uslova i različitih okolnosti u kojim se čovek nalazi.* Prema potrebama se procenjuje čovekov značaj i uloga u društvu, njegove ambicije i akcije. Čovek je u suštini biće mnoštva potreba. Društvene okolnosti čine da on postane “jednodimenzionalni čovek” kako kaže Markuze, čovek potrošnje, potrošačko biće (“homo conzuments”), ili “homo ekonomikus”, “homo politikus”. Čovek bogatih potreba ima potencijal da ostvari slobodu, samostalnost, da kreira i unapređuje. Čovek siromašnih potreba ne može biti oslonac skladnog razvoja i progresa. On može lakše postati objekt političke, ideološke, verske i svake slične manipulacije. 
Potrebe društvene grupe su specifične potrebe udruženih pojedinaca, koje se kao takve lakše zadovoljavaju nego kad je čovek sam i izolovan. Neke potrebe čovek sam ne može ni zadovoljiti ni razviti. Takve potreba razvija porodica, radna, profesionalna grupa, etnička, verska grupa). Potrebe društvene grupe ispunjavaju se kroz uloge i očekivanja koja  pojedinac ima prema pripadajućoj grupi. Grupa može da usmerava potrebe pojedinca, da vrši selekciju. Grupa može da razvija i bogati potrebe pojedinca, ali može i da sputava njegove potrebe, da dovodi do nesklada i sukoba između individualnih i kolektivnih potrebe. 
Potrebe društvene zajednice (selo, grad, regija, lokalna zajednica) su specifične potrebe za širim udruživanjem radi zaštite, razvoja i napretka pojedinaca i društvenih grupa. Zajednica nastoji da oblikuje poželjne potrebe, da ih usmerava ka stvaranju identiteta sa zajednicom, ka činjenju nečeg što je dobro i korisno za tu zajednicu. Zajednica ima svoje specifične potrebe, koje se često nameću individualnim i grupnim potrebama (potreba države da interveniše u ekonomiji, u socijalnim odnosima, u kulturi). Zajednica nastoji da izbegne sukob potreba, da uspostavi harmoniju potreba. Zajednica može da nametne i hijerarhiju potreba (to najčešće i čini), može da uspostavi prioritet potreba. Zajednica nekada  odlaže potrebe (zbog nedostatka uslova za njihovo ispunjenje ili nedostatka vizije i osećaja važnosti određene potrebe).
Treba naglasiti da je podela potreba veoma složen i komplikovan teorijski i praktični postupak. Podela potreba skoro da se ne bi mogla iscrpiti, zahtevala bi veliki prostor i vreme. Zapravo, podela bi morala stalno da usavršava i osavremenjuje, jer se potrebe stalno uvećavaju i množe, te se menjaju i kriteriji i principi njihove podele. Abraham H. Maslou je 1954. godine podelio potrebe u sedam velikih grupa. To su: fiziološke potrebe (homeostatičke
); bezbednosne i sigurnosne potrebe; potrebe za ljubavlju i pripadnošću; potrebe za poštovanjem; potrebe za samodokazivanjem;  (unutrašnja motivacija za postizanjem onoga što neko može da postigne; potrebe za znanjem i razumevanjem; estetske potrebe.

Ova podela je bazirana na psihološkim i prirodnim stanjima čoveka, njegovim unutrašnjim nagonima, osećajima, odnosima unutar same ličnosti. Potrebe su često uslovljene spoljašnjim okolnostima, stanjima i odnosima u društvu, mogućnostima i nemogućnostima društvenih grupa i zajednica da nešto pokrenu, urade, podstaknu ili spreče. Jedna potpunija podela potreba mogla bi da izgleda na sledeći način:
· Lične, individualne potrebe
· Grupne potrebe
· Potrebe zajednice

· Potrebe društva

· Egzistencijalne potrebe

· Potrebe bezbednosti

· Potrebe identiteta

· Potreba za dokazivanjem i uspehom

· Duhovne i kulturne potrebe

· Potrebe za kontrolom i vladanjem
Potrebe su istorijska kategorija. One se stalno razvijaju i menjaju. Na određenom stepenu razvoja društva nastaju odgovarajuće potrebe. Potrebe zavisne od ekonomske,  tehnološke, socijalne, političke i kulturne razvijenosti društva, ali i potrebe utiču na brži ili sporiji razvoj društva. Neke potrebe nestaju, druge (nove) nastaju. Savremeno društvo je društvo dinamičnih potreba (ekologija, Internet, digitalna tehnologija, estetska hirurgija, boravak u kosmosu). Potrebe se stalno “proizvode”, stvaraju, jedna drugu uslovljavaju. Savremena tehnologija i ekonomija mogu napredovati i razvijati se samo ako stalno stvaraju (“proizvode”) nove potrebe. Te potrebe mogu biti stvarne, nužne, ali i prividne, “lažne” . Razvijeno društvo i bogate potrebe nalaze se u pozitivnoj korelaciji. Takođe, karakter, vrednosti i suština nekog društva mogu da se procenjuju prema tome da li se ravnodušno odnosi prema nezadovoljenim potrebama, da li ih stalno odlaže ili ih kompenzuje nekim drugim potrebama. Potrebe su pokazatelj razvoja ekonomije, demokratije, slobode, ljudskih prava.

Ovde se može napomenuti da često dolazi do sinonimne upotreba pojmova potrebe i pojma motivi. Izjednačavanje pojmova motiv i potreba najčešće je pogrešno, stvara određenu zabunu i nejasnoću. Ovo potiče otuda što je u prethodne dve, tri decenije došlo do prodora bihejviorističkih (behaviour-ponašanje) orjentacija u pojedine poslovne discipline (menadžment, organizacija, marketing), kako bi se potpunije objasnilo i istražilo ponašanje ljudi u radu, poslovanju, potrošnji. Poterbe i motivi se samo delimično mogu izjednačavati, jedino na planu individualnih, ličnih potreba, koje imaju pokretače u strukturi same ličnosti (primarne, homeostatičke, egzistencijalne potrebe). U slučaju sekundarnih potreba, kao i potreba grupe i zajednice, to izjednačavanje potpuno je pogrešno. Motiv je unutrašnji podražaj, poticaj u strukturi same ličnosti, u njenom mentalnom i intelektualnom sklopu. Još preciznije je reći da je motiv sklop unutrašnjih energetskih i voljnih elemenata i struktura ličnosti koje autoregulišu i određuju njeno ponašanje, bez obzira da li su inicirane unutrašnjim ili spoljašnjim pobudama i podsticajima.

Potrebe i motivi se prepliću u svakodnevnom čovekovom životu, pa i to posmatračima i istraživačima stvara teškoće da jasno razlikuju i razdvoje ova dva elementa ljudske i društvene pokretačke i "energetske" snage. Motiv je prepoznatljiv kad se ispoljio, ovaplotio, izrazio, bio u nekoj radnji, aktivnosti dešavanju. Na drugoj strani, potrebe vidimo, osećamo, znamo i onda kada se nisu ostvarile, izrazile, zadovoljile. To je posebno karakteristično kod zajedničkih potreba (grupa, kolektiv, društvo). Ako uzmemo, kao primer, potrebu za komunikaciom među ljudima, onda vidimo da je motiv jedan (preneti nešto drugome/drugima) dok su potrebe brojne (kada, kako, kojim sredstvima, na koji način, u koje vreme). Ovaj primer pokazuje kako se potrebe razvijaju, gomilaju, zastarevaju, nastaju nove u širokom rasponu od Mratona do mobilnog telefona i Interneta. Ko može pretpostaviti šta je sledeće u neobuzdanim i samoreprodukujućim potrebama za komunikaciom? 

10.  INTERESI
Značenje pojma interes može se dovesti u vezu sa latinskom reči interesse, interessum  (biti između, uzeti učešće). Tako se interes može označiti kao nastojanje da se pređe rastojanje između potrebe i objekta te potrebe (momenta zadovoljenja potrebe). To podrazumeva određenu akciju prema predviđenom objektu potrebe. Interes je izražena, “osvešćena” (svesno artikulisana) potreba.  Za interese važi stav, kao i za potrebe, da su to pokretači razvoja i napretka društva. (Naravno, podrazumeva se i suprotno dejstvo interesa). Izvori interesa su praktične, racionalne, potrebe, motivi, stavovi, akcije, ali i iracionalne, patološke potrebe i motivi. Grupni, društveni interes predstavlja socijalnu vrednost (sponu), kojom se pojedinac vezuje za socijalnu sredinu.
  Prema subjektu interesa, možemo podeliti interese na lične, porodične, etničke, verske, generacijske. Prema području na kome se interesi ispoljavaju, mogu se podeliti na ekonomske, političke, socijalne, kulturne, ili uopšteno na materijalne i duhovne interese.

Interesne grupe su one društvene grupe koje se okupljaju oko jednog ili više interesa, nastojeći da ih zaštite i brže ili potpunije realizuju, stupajući time u odnose sa drugim grupama ili sa državom.  Tako, ekonomske grupe nastaju oko nekog ekonomskog interesa (poslovna, finansijska i trgovačka udruženja, komore, udruženja potrošača). Socijalne interesne grupe nastoje da istaknu, pokrenu i zaštite neki socijalni interes (sindikati, nezaposleni, grupe za socijalnu pomoć). Političke grupe pokreću posebna pitanja (partije, pokreti, politička udruženja, udruženja žena, omladinske organizacije). Pomenimo i interesne grupe u oblasti kulture (udruženja književnika, filmskih i dramskih umetnika, kompozitora, muzičara).
Kada interesne grupe usmere svoje delovanje i aktivnosti na određene nosioce moći, vlasti i njihove centre i vrše pritisak da bi brže i potpunije ostvarili svoje interese, onda one prelaze u oblik grupa za pritisak. Grupe za pritisak deluju na pojedince i institucije koji su nosioci vlasti i uticaja (ekonomskog, političkog) i koji donose značajne odluke. Grupe za pritisak u svom delovanju koriste medije, deluju na javno mnenje, ali i tajno nastupaju prema pojedincima i grupama, koristeći i druga sredstva (ucene, podmićivanje). Grupe za pritisak mogu biti formalne i neformalne, ad hoc ili na duže vreme formirane. Posebni oblici grupa za pritisak su lobi (lobističke grupe). To su obrazovani i informisani pojedinci, specijalisti za određene oblasti, koji su dobro plaćeni, i koji deluju raznovrsno što se tiče vremena, mesta, sredstava. Poznati su u svetu razni lobiji (“farmerski”, “medicinski”, “vojni”, “naftni”, “filmski”, “farmaceutski”). Svi značajniji sektori razvijenog društva nastoje da organizuju interesne grupe i grupe za pritisak (lobističke grupe), kako bi obezbedili prisustvo u centrima moći i odlučivanja.

11. VREDNOSTI
Teško je odrediti i precizno definisati pojam vrednosti, pošto je to kategorija koja zalazi u oblast psihološkog stanja i unutrašnjeg doživljaja svakog pojedinca. Složićemo se, ipak, da su osnovne vrednosti život, sloboda, pravda, dobrota, lepota, znanje, materijalno bogatstvo, uspeh. Vrednosti se nalaze u osnovi svih čovekovih delatnosti i čovekove društvene svesti, kao stavovi, ponašanja, verovanja, ubeđenja, odluke. Vrednosti su korektori potreba i interesa, ali i motiva, želja, akcija. One vrše njihova usmeravanja, dopune, selekciju. Vrednosti su određeni standardi pomoću kojih se shvata da li je nešto poželjno ili nepoželjno, dobro ili loše za pojedinca, grupu, zajednicu, društvo, državu.
Postoji mnoštvo tipologija i kriterija prema kojima se vrši klasifikacija vrednosti. Ovde će biti reči o podeli vrednosti na dve velike grupe. Prema kriteriju opštosti, vrednosti se mogu podeliti na univerzalne vrednosti (život, sloboda), grupne vrednosti (pravda, jednakost, ekonomski uspeh) i lične vrednosti (dobrota, lepota, znanje). Prema karakteristikama i područjima ispoljavanja, vrednosti se dale na: saznajne (istina, nauka, znanje), ekonomske (rad, korisnost, bogatstvo, proizvodnja, profit, tržište), političke (vlast, moć, demokratija, parlamentarizam, pluralizam), religijske (sveto, nedodirljivo, neporecivo), estetske (lepo, prijatno, ugodno), moralne (dobro, pošteno, humano, ljudsko), pravne (zakonski, pravično, nezavisno). 
Vrednosti su uvek vezane za potrebe i interese pojedinca ili grupe. Lako možemo pretpostaviti da su, za većinu ljudi, osnovne vrednosti život, sloboda, pravda, jednakost, lepota, dobrota, znanje i uspeh. Sve ono što je suprotno pomenutim vrednostima, smatraćemo da nije vredno i poželjno za većinu ljudi. Ali moramo prihvatiti činjenicu da za nekoga pomenute vrdnosti nisu nešto poželjno, ono što usmerava njegovu aktivnost. Tako, recimo, život nije univerzalna i trajna vrednost za samoubice. Ovde se treba setiti Sartrovog stava da su vrednosti pitanje čovekovog izbora. Dakle, preovlađujuće vrednosti su racionalnog karaktera, ali ne možemo isključiti ni prisustvo iracionalnog u usmeravanju pojedinačnih i grupnih akcija u pojedinim istorijskim fazama razvoja društva i civilizacijskog toka.


Vrednosti su u stalnom odnosu sa potrebama i interesima, ali se ne mogu poistovetiti sa njima u sinonimnom značenju, kako to  čine neki autori.
 Potrebe se mogu zadovoljiti i bez artikulisanog i svesnog vrednosnog stava i standarda. Interesi pojedinca ili grupe mogu biti nametnuti i onda kada su protiv vrednosnih normi određene sredine. Potrebe i interesi mogu da se suprostavljaju vrednostima i vrednosnim orjentacijama (nacionalizmu, tradicionalizmu, liberalizmu) kada ove sprečavaju njihovo zadovoljenje, ispoljavanje i razvoj.   Dakle, potrebe i interesi utiču na promenu vrednosti i vrednosnih stavova i orjentacija, ostajući u disfunkcionalnoj poziciji čak i sa promenjenim  vrednostima i okolnostima u kojima je došlo do te promene. Isto tako, formirane vrednosti jedne sredine ili grupe utiču na zadovoljenje potreba (podstiču, zadržavaju ili odlažu), kanališu ispoljavanje različitih interesa, sprečavajući (ili podstičući) njihov sukob. 


Iz prethodnog se vidi da  dolazi do nestajanja, prevazilaženja određenih vrednosti i nastajanja novih. To potvrđuje da su vrednosti društvena i istorijska kategorija, dakle, podložna stalnim promenama. Razvojem društva, formira se, razvija i menja sistem vrednosti kao skup vrednosnih obrazaca društvenih grupa i zajednica. Nije dobro za jedno društvo ako se sve usvojene vrednosti i vrednosne orjantacije dugo zadržavaju. Isto tako, loše je ako se vrednosni sistem često menja. I jedno i drugo izaziva zbunjenost, dezorjentaciju, nespokoj i nepoverenje kod ljudi
Vrednosti su društveno uslovljene kategorije. One zavise od stepena razvijenosti i karaktera društva. Ono ih formira, usmerava, odlučujuće utiče na njih. To su pasivne vrednosti. Na drugoj strani, vrednosti utiču na društvo, na njegov razvoj, njegove glavne osobine, usmeravaju njegov tok, koriguju njegovu “putanju”. To su aktivne vrednosti. Vrednosti mogu biti čuvari tradicije, ali i pokretači novog, promena, napretka. Vrednosti su često odlučujući momenti stabilizacije (stabilnosti) nekog društva, ali često mogu biti i uzrok stagnacije i raspada društva. Može se reći da je kriza društva i kriza sistema vrednosti uzajamno proporcionalan odnos. “Dobra društva” počivaju na vrednostima kao što su znanje, istina, pravda, tolerancija, dobrota, lepota,  sloboda, uspeh. “Loša društva” počivaju na “vrednostima” (ne - vrednostima) kao što su neznanje, neistina, nepravda, netolerancija, zlo, ružno, nesloboda, neuspeh. Sociologija traga za uslovima i uzrocima stvaranja,  širenja, održavanja, menjanja i nestajanja pojedinih vrednosti i celog sistema vrednosti i odgovarajućih posledica koje to stanje ostavlja na pojedinca i društvo.

12.  DRUŠTVENE  GRUPE
Ako je čovek prvi gradivni elemenat društva, onda su društvene grupe prva celina ili kolektivni elemenat u “zgradi” zvanoj društvo. Sve počinje od društvenih grupa. One su početak i uslov nastanka svake šire celine (zajednice, države, društva). Društvene grupe se mogu odrediti kao skup manjeg ili većeg broja ljudi povezanih određenim potrebama i interesima, koje vrše određene funkcije i uspostavljaju određene odnose. 
Postoje različiti uzroci i uslovi nastanka društvenih grupa. To zavisi od potreba i interesa oko kojih se grupa okuplja. Sociološki posmatrano postoje dva osnovna načina formiranja grupa. Prvo su grupe nastale od nekog spoljašnjeg interesa. To su “grupe po sebi”, čiji članovi nemaju zajedničke potrebe i interese, odnosno oni ih ne osećaju kao takve, nisu ih svesni. Takva grupa je grupa TV-gledalaca. Nju je  “formirala” određena TV-stanica radi istraživanja gledanosti svog programa. Članovi grupe su potpuno nezavisni jedni od drugih, nemaju iste potrebe, interese i vrednosti. Oni nisu grupa “za sebe”, nastala zbog artikulacije svojih unutrašnjih potreba i interesa. Slično se može reći i za grupu potrošača električne energije, oni su grupa za određenu kompaniju koja vrši prenos i prodaju električne energije. Isto tako grupa može nastati delovanjem nekog društvenog subjekta, koji daje pravila i propise za formiranje određene grupe. Tu se članovima grupe određuju (nameću), za kraće ili duže vreme, potrebe, interesi i ciljevi, pa čak i određeni sistem vrednosti. Takve grupe formira država u oblasti odbrane i zaštite ljudi i poretka (policija, vojska, zatvori, sudovi), u oblasti finansija (razne komisije i saveti), zatim u delu rada u javnom sektoru i slično

Drugi način formiranja društvene grupe jeste nastanak “grupe za sebe”. Zbog ostvarenja nekih zajedničkih potreba i interesa, ljudi se udružuju u grupu, svesni svojih uloga, obaveza i odgovornosti. Veoma je širok spektar uzroka i uslova nastanka takvih grupa. One se nekada formiraju na bazi nekog spoljašnjeg faktora, događaja koji ih privlači (publika na nekoj sportskoj ili kulturnoj priredbi). Članovi takve grupe su veoma raznorodnog interesovanja i potreba, starosne, polne i socijalne strukture. Njihov interes traje dok traje događaj oko koga su se okupili. Dalje praćenje uzroka i oblika formiranja društvenih grupa pokazuje da se interesi sve više sužavaju, produbljuju i postaju bliži (od perifernih, sekundarnih do primarnih). Tako se lepeza društvenih grupa sužava od pokreta (pokret potrošača), grupa vršnjaka, školske generacije, drugova iz kraja, preko proizvodne grupe, profesionalne grupe, etničke, verske, političke, do rodbine i porodice kao najbliže (primarne) društvene grupe.

Savremeno društvo je društvo mnoštva grupa. Što je društvo razvijenije, bogatije i privlačnije to je i broj društvenih grupa veći. Grupe uspostavljaju različite međusobne odnose, menjaju oblike i sadržaje, pojačavaju ili gube svoj uticaj, moć, značaj i ulogu u društvu. Grupe ponekad menjaju svoj naziv, a zadržavaju sve ostale karakteristične elemente. Isto tako, grupe menjaju principe i kriterije funkcionisanja a zadržavaju raniji naziv. Dakle, grupe nastoje da se prilagode spoljašnjim uslovima i zahtevima, ali i nekim unutrašnjim odnosima i stanju u grupi. Društvene grupe čine osnovu dinamike i socijalne mobilnosti u društvu. Ovde je potrebno naglasiti odnos i razliku između  društvene grupe i društvene zajednice. Često se ta dva pojma i termina upotrebljavaju u sinonimnom značenju, iako to  teorijski i empirijski nije uvek opravdano. Termin zajednica više ima vrednosno značenje: upućuje na prisnije i neposrednije veze, na potrebu da se uvek bude zajedno i deluje skladno (bračna zajednica, radna zajednica, mesna zajednica). Dok termin društvena grupa ima "neutralno" značenje: bilo koji skup ljudi povezan određenim potrebama, interesima, zahtevima i ulogama. Nekada se, zaista, termin zajednica i termin grupa poklapaju, odnose na isto i mogu se upotrebiti u sinonimnom značenju. Takav je slučaj sa već pomenutim zajednicama, odnosno društvenim grupama, kao što su porodica, brak, radna grupa i slično

 Na drugoj strani termin zajednica može da uključuje više društvenih grupa, kao što je to slučaj sa nekom regionalnom zajednicom, koja uključuje više sela i gradova kao teritorijalnih grupa. Zajednica može da podrazumeva i mnoštvo različitih društvenih grupa. Takav primer nalazimo kod zajednice država, kao što je Evropska unija (Ona je u početku imala naziv Evropska ekonomska zajednica). Dakle, za društvenu (ljudsku) zajednicu bi moglo da se kaže da je to specifičan oblik društvene grupe, odnosno poseban kvalitet i struktura veza i odnosa među ljudima koji stvaraju osećaj kolektiviteta i zajedništva u prostoru i životu. Te da se za svaku društvenu grupu ne može upotrebiti termin zajednica u sinonimnom značenju. Nemački sociolog Ferdinand Tenis (1855-1936) tvrdio je da se zajednica (Gemeinschaft) zasniva na organskoj solidarnosti i vezama, dok se društvo (Gesellschaft) zasniva na mehaničkim vezama. Danas se može reći da i pojam i termin zajednica podrazumeva mehaničke veze, koje su uslovljene određenim, manje ili više trajnim, potrebama i interesima.

12.1. Struktura grupe

 Društvena grupa ima svoju određenu strukturu. Ona je specifična i svojstvena svakoj grupi zasebno. Ipak, postoji nekoliko osnovnih elemenata koji su karakteristični za sve grupe i na osnovu kojih se može posmatrati, istraživati neka grupa i donositi stavovi o njenoj veličini, značaju i ulozi u društvu. Prvi elemenat u strukturi grupe predstavljaju ljudi, ličnosti sa svojim ambicijama, sklonostima i težnjama. Ljudi stupaju u određene, nužne ili dobrovoljne, međusobne odnose i na taj način započinju formiranje grupe kao forme koja oblikuje i zadržava te odnose. Veličina, struktura, karakter i trajnost grupe zavise od potreba, interesa, želja i ambicija ljudi koji je sačinjavaju. Čovek ne može da ostvari svoj potencijal, niti svoje želje i potrebe kao usamljeno, izolovano biće. On to može jedino preko jedne ili više grupa u koje se uključuje. Dakle, grupa je nužan i primaran uslov ostvarenja čoveka kao društvenog bića.

 Grupa ima određene potrebe na osnovu kojih razvija aktivnosti, delatnosti i pribavlja sredstva za njihovu realizaciju. Potrebe su osnovni uzrok nastanka i razvoja neke grupe. One su istovremeno i kriterij odvajanja, razlikovanja i uspostavljanja odnosa među grupama. Društvena grupa uključuje mnoštvo pojedinačnih, istih ili sličnih, potreba. To nije mehanički zbir potreba, već je to dugotrajni proces usklađivanja i artikulacije pojedinačnih potreba, kako bi se formirale zajedničke, više i složenije potrebe. Tako nastaju potrebe grupe, koje su autonomne, nezavisne, često se nadređuju individualnim i ličnim potrebama. Potrebe su pokretačka snaga svake grupe. Što su razvijenije i savremenije, to je grupa snažnija i ima više mogućnosti da uspostavlja svestranije odnose i veze sa drugim grupama u društvu. Grupa mora stalno da pronalazi nove načine i oblike usklađivanja individualnih i grupnih potreba, kako ne bi došlo do narušavanja odnosa u grupi, odnosno njene stagnacije ili raspada. 
   U grupi se uspostavljaju određeni odnosi (saradnje, pomoći, podrške) koji predstavljaju početak artikulacije potreba i njihovo pretvaranje u interese. Ako su potrebe osnovni uslov formiranja neke grupe, onda su interesi bitan činilac njenog funkcionisanja i razvoja. Ljudi stupaju u grupu da bi ostvarili neke svoje interese (primarne ili sekundarne). Od toga kako će se uskladiti interesi među članovima grupe, zavisi način funkcionisanja i budućnost same grupe. Ako preovlađuju odnosi saradnje i uzajamne pomoći i podrške među članovima, onda će grupa dobijati sve više značaja i uticaja u društvu. U suprotnom, ako počinju da vladaju odnosi surevnjivosti, ako se teži za nametanjem ličnih interesa, onda grupa dolazi u krizu, počinju sukobi i preti opasnost da se raspadne. 

 Svaka grupa mora da uspostavi određene norme i pravila, kako bi mogla funkcionisati i obavljati svoju osnovnu ulogu, odnosno kako bi mogla zadovoljiti potrebe i interese svojih članova, kao i uže i šire sredine. Da bi se uspostavili skladni odnosi u grupi, neophodno je da postoje pravila i norme na osnovu kojih se grupa organizuje, odnosno kako se u njoj deluje, te koji su zadaci i obaveze njenih članova. Za neke grupe postoje pravila i norme koje država propisuje, a koje grupa mora uključiti kako bi dobila odobrenje za svoje delovanje. To su grupe koje imaju obavezu da se registruju kod državnih institucija, kako bi zadovoljile određene standarde koji su im neophodni radi formiranja i delovanja (političke partije, sportski kolektivi, obrazovne grupe). Većina društvenih grupa same donose određena pravila na osnovu kojih se zasnivaju i  funkcionišu. Nekada grupa ima određena pravila i norme koje dugo traju, nasleđuju se i prenose sa jedne generacije na drugu (verske, etničke grupe). Postoje slučajevi gde grupe često menjaju norme i pravila rada i ponašanja kako bi se prilagodile promeni uslova u okruženju (radne i profesionalne grupe). Pravila rada, ponašanja i odnosa u jednoj grupi povezani su sa određenim sistemom vrednosti. Zato, često kršenje normi i pravila u nekoj grupi može da bude pokazatelj narušenog sistema vrednosti te grupe. Isto tako, dugo zadržavanje pravila i normi koje je vreme "pregazilo",  ukazuje na nedostatke i slabosti grupe i može biti uzrok njene stagnacije i propadanja.

 Bitan elemenat u strukturi grupe jeste njena unutrašnja organizacija,  odnosno podela zadataka i uloga među članovima grupe. Tu se govori o uspostavljanju neophodne hijerarhije uloga, odnosa i obaveza. Samo dobro organizovane grupe imaju mogućnost da ostvare potrebe, interese i ciljeve zbog kojih su nastale. Grupa ima rukovodioca ili rukovodstvo koje se stara o izvršenju svih zadataka i obaveza. Zatim grupa ima kreatore ideja, planova i projekata koji će učiniti grupu značajnom, čvrstom, neophodnom i dovesti je na što bolje pozicije u društvu. Zbog toga je važna podela uloga među članovima grupe, prema sposobnosti, znanju i kompetentnosti. Prema principima i karakteru organizacije može se zaključiti da li je grupa demokratski i liberalno usmerena, ili je više sklona militarizmu i diktaturi, odnosno da li je grupa labave i nestabilne strukture, koja često "sklizne" u anarhiju. Organizacija često može postati predmet sukoba unutrašnjih snaga koje zastupaju svoje parcijalne i kratkoročne interese.

 Svaka društvena grupa mora postići, ostvariti i imati određeni rezultat svog delovanja. To je elemenat na osnovu koga procenjujemo snagu i značaj grupe. Rezultat je ono zbog čega je ona nastala. To može biti neki proizvod, usluga, program, projekat, akcija ili bilo koji postignuti uspeh. Naravno, rezultat delovanja neke grupe može biti i izostanak svih ovih elemenata. U tom slučaju grupa ne ostvaruje svoje osnovne ciljeve, ne zadovoljava potrebe i interese svojih članova, nije produktivna i korisna u užem i širem okruženju. Takva grupa se, često, održava stvarajući konflikte u odnosima među grupama i u okruženju, kao i manipulacijama interesima i potrebama u odnosima unutar grupe i među grupama.

 Na kraju dolazi veličina grupe i njen sastav (polni, starosni, obrazovni), kao rezultat postojanja i funkcionisanja svih prethodno pomenutih elemenata. Ako su zastupljeni svi pomenuti elementi u strukturi grupe, te ako oni deluju na efikasan način, onda će veličina i sastav grupe biti zadovoljavajući i odgovarajući za njeno uspešno delovanje. Veličina grupe će se povećavati, ostajati ista ili smanjivati u zavisnosti od skladnog funkcionisanja njenih strukturalnih elemenata. Grupa će biti privlačnija za nove članove ukoliko ima dobru strukturu.  Svi pomenuti elementi  čine jednu integralnu celinu od koje zavisi funkcionisanje grupe, njena uloga i dužina trajanja. Ako neki od elemenata ne funkcioniše, grupa dolazi u krizu, postaje nefunkcionalna, neproduktivna, neuspešna i članovi je napuštaju.

12.2.  Podela društvenih grupa
Na osnovu prethodne rasprave uočavamo da postoje uzroci i razlozi formiranja mnoštva grupa u društvu. Postoje različiti principi podele i klasifikovanja društvenih grupa prema velikom broju kriterija.( Ovde će biti reči o podeli društvenih grupa prema četiri opšta kriterija.

1. Prema kriteriju bliskosti, grupe se dele na primarne (porodica, rodbina, vršnjaci, radna grupa) i sekundarne  (klase, partije, sindikati, udruženja). Primarne grupe su blisko vezane za čoveka, njegova egzistencija i način života direktno zavise od pripadnosti tim grupama. Za neke od njih čovek nema izbora (porodica, rodbina, vršnjaci). Sekundarne grupe čovek najčešće bira. On može da napusti neku od tih grupa, da pređe u drugu ili da  uopšte ne pripada nekoj od tih grupa.

2. Prema unutrašnjoj strukturi, postoje strukturisane (formalne, uređene) grupe (porodica, politička partija, sindikat) i nestrukturisane (neformalne) grupe (publika, masa, gomila). Strukturisane grupe imaju određenu formu, svoju čvrstu strukturu u kojoj su utvrđeni odnosi, položaj i uloga njenih članova.  Nestrukturisane grupe nastaju zbor nekog kratkoročnog interesa i cilja, nemaju unutrašnju strukturu i precizne odnose i uloge. One traju samo dok traje pojava ili događaj zbog koga su se okupile.

3. Prema veličini, grupe se klasifikuju na velike (klase, nacije, verske grupe, tv-gledaoci, publika) i male grupe (porodica, vršnjaci, trijade).

4. Prema vremenu trajanja, grupe se mogu podeliti na ad hoc (privremene, trenutne) grupe (publika, masa, gomila) i na trajne (trajnije) društvene grupe (porodica, etnička grupa, verska grupa, sindikat, profesionalno udruženje).

12.3.  Odnosi u grupi i među grupama
Potrebno je nešto više analizirati odnose koji se uspostavljaju i razvijaju unutar društvene grupe, kao i odnose koji se uspostavljaju između grupa. To je najvažnija strukturalna karakteristika svake društvene grupe. Grupa nastaje kao prostor u kome pojedinci nastoje da zadovolje svoje potrebe i interese i ostvare postavljene ciljeve. Svaki čovek mora pripadati određenom broju grupa, jer je to uslov njegove egzistencije i ostvarenja njegovih potencijala. Usamljen i izolovan pojedinac nije u mogućnosti da ispolji i realizuje svoj talenat, znanje, ambicije i želje. To je jedino moguće u društvu, jer je čovek društveno biće. A društvo je sastavljeno od raznovrsnih društvenih grupa i njihovih odnosa. 

Od rođenja pojedinac započinje svoj hod kroz primarne i sekundarne grupe, u nameri da razvije svoje potencijale, zadovolji potrebe i interese i ostvari postavljene ciljeve. Porodica je prva, osnovna i neizbežna grupa kojoj pojedinac pripada. Već tu on počinje da stiče određena znanja, informacije, potrebe i navike. Tu pojedinac uči da bude koristan član grupe, da radi, da se razvija i da na različite načine doprinosi dobrom stanju u porodici i dobrom položaju porodice u okruženju. Prvi oblici socijalizacije ličnosti, ostvaruju se u porodici kao primarnoj grupi. Za dalji razvoj pojedinca važno je znati da li se pomenuta socijalizacija odvijala kroz proces solidarnosti, saradnje, podrške i ljubavi, ili kroz sukobe i teškoće.  Zbog toga je veoma bitno sa kakvim će navikama i ambicijama pojedinac "krenuti" iz porodice kroz mrežu društvenih grupa, u potrazi za sredstvima, uslovima i načinima svoje afirmacije u društvu. 
Odnosi u grupi su veoma složeni i zavese od velikog broja faktora. Najpre od sastava grupe, zatim od njenih interesa i ciljeva, pa od mesta i položaja grupe u društvu, kao i od stepena razvijenosti i ukupnog stanja društva, odnosno uslova i stanja u svetu. Odnosi u grupi mogu biti dobri (zasnovani na racionalnim, solidarnim i tolerantnim principima), ali i loši (počivaju na zavisti, manipulaciji, sukobima). Grupa je neka vrsta omeđenog prostora (polja) u kome se odvija takmičenje između pojedinaca, između pojedinaca i kolektiva, kao i između samih kolektiva. Takmičenje često prerasta u borbu pojedinačnih ili kolektivnih interesa u grupi. Javlja se težnja za nametanjem pojedinačnih i posebnih interesa, za potiskivanjem i potčinjavanjem drugih ljudi. 

Kada se razmatraju odnosi u društvenoj grupi, posebnu pažnju treba obratiti na mesto i ulogu pojedinca, na uslove i mogućnosti njegovog razvoja i delovanja. Delovanje i uspeh grupe često zavisi od sposobnosti, moralnih i voljnih karakteristika nekoliko pojedinaca. Obično su to kreatori, inspiratori i pokretači najvažnijih aktivnosti koje grupa preduzima. Postoji jedan deo grupe koji preuzima i operacionalizuje ideje, zamisli i postavke sposobnih i dobronamernih pojedinaca – kreatora i inspiratora rada grupe. Najveći deo grupe koristi rezultate ovih prethodno pomenutih, tako što se delimično uključuje u sam proces sticanja materijalnih dobara i drugih vrednosti ili se javlja samo kao njihov pasivni potrošač. Ako grupa stvara više prostora i povoljnije uslove za delovanje "kreatora" i "operativaca", onda će se ona brže razvijati i postići bolje rezultate. Takva grupa počiva na trajnim i pravim vrednostima i pojedinci joj se rado priključuju a retko i teže je napuštaju. Tamo gde grupa, svojim normama i pravilima, sužava prostor za slobodno i kreativno delovanje pojedinaca, javljaju se konflikti i negativne pojave. Takva grupa ne može brzo da se razvija, u njoj su prisutne patološke pojave a sposobni i ambiciozni pojedinci nastoje da je napuste. Svaka grupa mora da razvija svoje norme i pravila, koji regulišu i usmeravaju celokupan život i delovanje u grupi. Što su ta pravila jasnija, operativnija i objektivnija, to je veća pretpostavka da će biti poštovana od strane pojedinaca i kolektiva, te da će biti manje potrebe za njihovim nametanjem od strane rukovodstva grupe.  Ponašanje, položaj i uloga pojedinca u grupi zavisi od njegovih nasleđenih, kao i od stečenih osobina i činilaca. Neophodno je da postoji određena srazmera i sklad između ova dva činioca, kako bi pojedinac uspešnije delovao i zauzeo bolje mesto u grupi. To zavisi kako od svakog pojedinca, koji nastoji da uskladi (ili zanemaruje) ova dva činioca, tako i od grupe koja može da daje primat jednom ili drugom činiocu.  Ako pojedinac ili grupa nastoje da duže zadržavaju, te da se čvršće vežu za nasleđene i tradicionalne činioce, onda su oni skloni tradicionalizmu, sporije prihvataju promene i inovacije, što može dovesti do sporog razvoja grupe i stvaranja konfliktnih odnosa između "tradicionalista" i "modernista". Ukoliko se primat daje samo onim osobinama i faktorima koji su stečeni u grupi, onda može doći do razvoja dinamičkih i "agresivnih" postupaka i situacija koje jedan deo grupe nije u stanju da prati. U savremenim uslovima ovo je karakteristično za neke pojave i procese u ekonomiji, tehnologiji i kulturi.
U svakoj grupi postoje pojedinci koji odbacuju uobičajena pravila i norme, koji neće radom i zalaganjem da stiču materijalna i ostala dobra, već to čine raznim nedozvoljenim sredstvima (krađom, kriminalom, prevarom, manipulacijom). Broj ovakvih ljudi se povećava ili smanjuje, zavisno od stanja i odnosa u grupi. Naravno, oni uvek i u svim grupama postoje ali se njihov broj povećava u vreme teškoća, kriza i drugih poremećaja u grupi. Vrednost, moć i uticaj jedne grupe često direktno zavisi od broja njenih članova sa pomenutim karakteristikama. Ovde treba pomenuti da postoje grupe čija je osnovna i jedina karakteristika destruktivno delovanje u društvu (kriminalne, terorističke, razbojničke i slične grupe).

Da bi grupa imala veću ulogu, značaj, uticaj i moć u društvu, samim tim bila korisna za svoje članove i privlačna za pojedince iz drugih grupa, ona mora da usklađuje odnos između individualizma i kolektivizma, kao dve dominantne osobine i sklonosti u ponašanju i delovanju savremenog čoveka. Individualizam je neophodna osobina kada je usmeren na kreativnu, slobodnu i korisnu delatnost. Međutim, ako individualizam proizvodi egoizam, zatvorenost i isključivost, onda je on štetan po odnose u grupi. Takav princip podstče ljude koji pojedince i grupu koriste za ostvarenje samo svojih ličnih interesa i ciljeva, za sticanje materijalnih i drugih dobara na štetu grupe i društva u celini. Čovek je ipak društveno biće ("biće grupe") i on mora da radi, deluje i ponaša se tako da stiče korist za sebe ali i za grupu kojoj pripada. Međutim, sve više učavamo probleme koje savremeni čovek ima sa ostvarenjem svoje društvenosti. Društvenost, kao opšti kolektivni identitet, postaje težina i teskoba za čoveka cyber društva i user-net grupa. Isto tako, grupa mora da motiviše pojedince da se zalažu, rade i stvaraju u svoju korist i u korist grupe. Ne može biti uspeha i tolerancije u grupi ako se nameću isključivo kolektivni interesi i ciljevi. Nametanje pitanja ko je važniji, grupa ili pojedinac, uvek donosi teškoće i probleme i pojedincu i grupi.

Odnose u grupi i položaj pojedinca u njoj, čini još složenijim činjenica da je svaki pojedinac pripadnik istovremeno više grupa (porodica, vršnjaci, radna grupa, profesija, zabava, etnička grupa). Svaka grupa ima svoja specifična obeležja, svoj "svet", svoje interese, koji se prelamaju u svakom pojedincu, stvarajući kod njega teškoće prepoznavanja prioriteta interesa i potrebu njihovog usklađivanja. Neke grupe daju više slobode, kreativnog i stvaralačkog prostora pojedincu, dok druge imaju stroga pravila delovanja, te često ograničavaju, sputavaju i zarobljavaju pojedinca. Pojedincima nisu podjednako dostupni svi resursi grupe. U takvoj situaciji često dolazi do sukoba interesa u samom pojedincu, kao i u odnosima sa drugim ljudima, pa i sa celom grupom. Osnovna vrednost i kvalitet svakog pojedinca i svake grupe jeste sposobnost da drugog prihvate racionalno i tolerantno, bez predrasuda i da u svakoj komunikaciji čuvaju, kako svoj integritet, tako i integritet onog drugog (drugih). 
Odnosi među grupama imaju direktan i indirektan uticaj na položaj i ulogu pojedinca u grupi i društvu.  Pojedinci koji su članovi više grupa istovremeno, imaju u jednoj grupi veći položaj, značaj i uticaj, dok u drugoj imaju manji. Taj svoj uticaj oni pokušavaju da  "prenesu" i na druge grupe i tako nastaje sukob interesa i opasnost da dođe do konflikta među grupama. Uzroci sukoba među grupama su brojni: predrasude, ideološke manipulacije, položaj grupe u društvu, konkurencija u oblasti u kojoj grupa deluje, uže i šire okruženje, tradicionalno i kulturno nasleđe i slično. Kao što se vodi borba između pojedinaca za bolje mesto u grupi, tako se vodi i borba između grupa za bolje pozicije i bolje mesto na hijerarhijskoj lestvici u društvu.To je društveni konflikt. Ako se konflikt odvija u normalnim i pravilima uokvirenim društvenim prostorima, onda on doprinosi društvenoj dinamici i napretku društva. Ali ako konflikt iziđe iz utvrđenih i uobičajenih društvenih pravila, ako je otvorenog karaktera i nepomirljiv (ako pređe u sukob), onda on razara društveno tkivo, odnosno  šteti i grupama i društvu. Takva borba (konflikt-sukob) često dovodi  do raspada pojedinih grupa, pa i do propasti celog društva. 

13.   N A C I J A
13.1.  Pojam i istorijski razvoj
Uobičajeno određenje nacije polazi od toga da je to društvena  grupa nastala na određenom istorijskom stepenu razvoja proizvodnje i podele rada (robnonovčane privrede), kao zajednica koja u sebi integriše kulturne, političke i ekonomske uslove života i zauzima određenu teritoriju. Nacija je nastala u periodu prelaska iz feudalizma u kapitalizam. Posebno su je pokrenule buržoaske revolucije u Evropi. Smatra se da je devetnaesti vek bio odlučujući za konačno formiranje i oblikovanje nacija u Evropi, zato se on naziva “vekom nacija”. Dvadeseti vek takođe donosi mnoštvo novih nacija, nacionalnih pokreta i nacionalnih država.

Buržoaske revolucije samom svojom prirodom, zahtevima i aktivnostima pokreću nacionalno pitanje. Potreba za širenjem ekonomskog prostora,  odnosno šire tržište i brojna radna snaga postaju prioritet, prvo u  Engleskoj, Francuskoj i Španiji, kasnije u Italiji (Savojska dinastija kao pokretač ujedinjenja), zatim u Nemačkoj (poznato Bizmarkovo ujedinjenje nacije “odozgo”) i Skandinavskim zemljama. Početkom dvadesetog veka dolazi do raspada tri velike imperije (Turska, Austrougarska, Rusija) i formiranja više nacija i nacionalnih država. U drugoj polovini dvadesetog veka započinje proces oslobađanja od kolonijalizma u Africi i nastanak novih nacionalnih država. Svi ovi procesi odvijaju se kroz izbijanje sukoba, revolucija i ratova koje vode oslobodilački pokreti. To ima dobre i loše strane. Dobra strana je raspadanje starih, uglavnom feudalnih struktura (Turska, Rusija) i konzervativnih, tradicionalnih društava (Austrougarska), zatim oslobađanje od kolonijalnog ropstva i sticanje samostalnosti i nezavisnosti (Afrika). Loša strana je to što suprotnosti među novim nacijama i njihova težnja za formiranjem nacionalnih država dovode do širenja sukoba. Nacije koje su nastale raspadom tri pomenute imperije, ulaze u novo stanje, bez identiteta, one nisu oblikovale svoj etnički sadržaj i zaokružile prostor, Osećaju se nezaštićene i izložene različitim uticajima i teritorijalnim aspiracijama iz okruženja.
Na mesto ranijih imperija dolaze nove federacije (SFRJ, Čehoslovačka, SSSR) koje uključuju novonastale i još nedovoljno formirane nacije i tako ih zaustavljaju “na pola puta” od njihovog konačnog oblikovanja i formiranja nacionalnih država. Novonastale federacije grade socijalizam, zasnovan na komunističkoj ideologiji o socijalnoj jednakosti. Tako se nacionalno pitanje potpuno potiskuje u ime klasnog pitanja, bratstva, jednakosti i budućnosti. Takvo stanje, međutim, nije trajalo ni jedan vek. Krajem XX veka dolazi do raspada ovih federacija. To se dešava, često, kroz sukobe, žrtve i materijalna razaranja. Sve to dovodi do  nastajanja  novih nacija i nacionalnih država.

Tokom dvadesetog veka dominiraju dve teorijske koncepcije o nastanku, razvoju, ulozi i sudbini nacije. Marksistička teorija ističe da nacionalno pitanje treba da ustupi mesto klasnim problemima i klasnom pitanju. Nacija je samo prostor u kome treba da dođe do oslobađanja rada. Proletarijat kao klasa je subjekt razvoja društva i emancipacije čoveka a ne nacija. Nacionalni interesi su uski i jednostrani. Proletarijat ima opštečovečanske interese i univerzalne ciljeve – oslobađanje čoveka od svih eksploatatorskih i porobljivačkih sila. Nacije treba da rade na proširenju prostora i stvaranju uslova za radničku klasu i klasnu borbu, kao pokretače nastanka novog, humanog, ljudskog društva. Marksistička teorija zagovara tezu o proleterskom internacionalizmu (radnik nema nacije ni domovine), kao jedinoj formi integracije. Rešenjem klasnog pitanja rešeno je i nacionalno pitanje, Nacionalno se potiskuje u korist klasnog. Liberalna teorija polazi od stava da nacije imaju istorijsko opravdanje i značaj samo ako prelaze postojeći prag etničkih granica i postaju integrativnije od prethodnih etničkih grupa u pogledu teritorije i stanovništva. Nacije trebaju da se ukrupnjavaju, da šire prostore za slobodno tržište i ekonomski, tehnološki i društveni razvoj. Nacije imaju smisla i “igraju” pozitivnu ulogu samo ako su integrativne i podstiču ukupan razvoj društva. Razmišljajući o integrativnosti nacija italijanski teoretičar R. Macini  (1805-1872) iznosi tezu da u budućnosti Evrope ima mesta samo za desetak nacija.

Zašto se teze i predviđanja marksističkih i liberalnih teoretičara nisu ostvarile sve do naših dana, zašto se proces odvijao čak u suprotnom smeru? Ovo se najbolje može objasniti na primeru Balkana. To je područje dugo bilo pod turskom imperijom.  Pošto je bilo etnički veoma heterogeno, nije moglo da postigne nikakvu značajniju unutrašnju homogenizaciju, a istovremeno je postojala izvesna bliskost između mnogih grupa (jezička, tradicionalna, sličan istorijski razvoj) pogotovo u odnosu na porobljivača, zajedničkog neprijatelja. Zato su ove  etničke grupe težile da se oslobode tuđinske vlasti i formiraju svoje države, po ugledu na okruženje. U tim svojim težnjama, one su povremeno sarađivale i oslanjale se jedna na drugu u pružanju otpora turskom osvajaču (kasnije i austrougarskom). Međutim, kada je došlo do konačnog oslobođenja, te etničke grupe su počele da pronalaze sve veće međusobne razlike i da se pozivaju na tradiciju svojih dinastija i prostora koje su one zauzimale pre pada pod tursku vlast. Njihovom etničkom udaljavanju doprinela je i različita religija i delovanje crkve. U početku nije bilo ni zajedničkog ekonomskog interesa, pošto je glavno bogatstvo u gradovima pripadalo tuđinskim slojevima i bogatim pojedincima (Turcima, Cincarima, Nemcima). Uticaj okruženja, velikih sila i susednih država, takođe je doprineo udaljavanju ovih etničkih zajednica i njihovom nastojanju da se zaokruže u svoje nacionalne države. Neke nacije (bugarska i grčka) su uspele da se zaokruže u svoju nacionalnu i teritorijalnu formu, dok su druge (hrvatska, srpska, makedonska, slovenačka), u strahu od ponovnog pada pod uticaj snažnih država u okruženju, formirale zajedničku državu, kao privremeno utočište, zadržavajući svoje ambicije i želje da u pogodnom trenutku formiraju svoje posebne nacionalne države. Drugi svetski rat je pojačao tu težnju, ali ju je socijalizam ponovo potisnuo i odložio. Raspad socijalizma pojačao je stare nacionalne želje i ambicije među južnoslovenskim etničkim grupama i one su počele “konačno” (sa zakašnjenjem većim od jednog veka) da formiraju i zaokružuju svoje nacionalne države. Ovim primerom se potvrđuje da nacionalna i kulturna frustriranost (“etnička neiživljenost”) postaju jači dezintegracioni faktor, nego što je potreba za ekonomskim razvojem, socijalnim napretkom i emancipacijom kao integrativnim elementima u modernim zajednicama.

13.2.  Konstitutivni elementi nacije
Sa sociološkog stanovišta može se postaviti pitanje šta ustvari hoće nacija, kada ima toliku težnju za odvajanjem i samostalnošću, za zaokruživanjem svog prostora i formiranjem snažne nacionalne države. Nacija hoće da ostvari dominaciju nad čovekom, da homogenizuje sve svoje pripadnike, da dominira nad materijalnim i duhovnim uslovima njihove egzistencije, da im nametne nacionalni identitet kao odlučujući, jedini, dominirajući. Nacija pokazuje isključivost  i “ljubomoru” prema drugim oblicima građanskog društva i institucijama koje uključuju građane (pokreti, građanska udruženja, partije, crkva, vlast, država). Ona želi da čoveka drži na distanci prema svim drugim oblicima  udruživanja i zajedništva, da mu “ureže” u svest i osećanja misao o prioritetu nacionalnih interesa nad ličnim i svim drugim interesima. Suprotno navodno prirodnoj logici i mišljenju nekih teoretičara da je nacija “ekonomski” projekat, može se tvrditi da je nacija “politička” tvorevina.
Drugo važno pitanje odnosi se na način i uslove nastanka nacije. Nacija je nastala kao izraz zajedničke svesti o istoj istorijskoj sudbini (mitovi, legende, junaci), o kolektivnim crtama karaktera i mentaliteta, zajedničkim i sličnim običajima, porodičnoj tradiciji. Sve to se uobličavalo kroz određena idejna stremljenja, kroz želje za proširenjem u etničkom i teritorijalnom smislu, kroz  politički život i političku kulturu, pa i religiju. Jezička i kulturna bliskost etničkih grupa bili su važan momenat za uspešnije širenje tržišta i snažniji nastup  industrijskog i kapitalističkog načina proizvodnje. Ekonomski razvoj i širenje tržišta podudaraju se sa težnjom za etničkim širenjem i homogenizacijom stanovništva. Jezik je bio jedan od instrumenata ostvarenja te obostrane težnje. U Evropi latinski i francuski jezik više nisu bili upotrebljivi za masovnu komunikaciju. Većina stanovništva nikada nije naučila latinski i francuski. Mase su komunicirale na svojim lokalnim jezicima. Masovna proizvodnja i tržište zahtevaju brže i lakše sporazumevanje. Nacionalne težnje na tome takođe insistiraju, čak i zasnivaju svoje projekte etničkog ujedinjenja. Zbog toga su lokalni jezici došli do izražaja. Jezičke grupe sa istim korenom se ujedinjuju i postaju glavni instrument  komunikacije u proizvodnji,  na tržištu i u etničko-političkim projektima. Svi ovi elementi povezani u jednu celinu predstavljaju pogodne i potrebne uslove za formiranje nacije. To je dug istorijski proces i nije uvek bio  u potrebnom kontinuitetu, on je zavisio od ukupnih istorijskih okolnosti i posebno od stanja u neposrednom okruženju.

 Može se postaviti pitanje, koja je prava uloga nacije? Nacija kao “proširena” kategorija roda,  plemena, naroda (etnosa) treba da doprinese socijalizaciji ličnosti, njenom povezivanju sa  prošlošću, tradicijom, kulturnom baštinom. Nacija treba da ostvari napredak i razvoj (posebno ekonomski), da deluje kao integrativni faktor (unutra i spolja), da povezuje pojedince i društvene grupe, da podstiče otvorenost prema idejama, duhovnim i materijalnim tvorevinama, da razvija toleranciju i saradnju. Instrumenti ostvarivanja takve uloge su škole, mediji, istorijski instituti, kulturne ustanove, naučna, stručna i umetnička udruženja, akademije nauka,  značajni pojedinci (posebno oni koji su se istakli u naučnom i kulturnom stvaralaštvu). Sve ovo je moguće postići ako se radi o naciji kao manjoj etničkoj grupi koja je u stanju da “drži” na okupu svoje članove, odnosno ako oni imaju bliži kontakt. Tada nije potreban nikakav  politički projekat ostvarenja i očuvanja nacionalnih interesa, već nacija funkcioniše kao razvojna istorijska kategorija.
Problem u nacionalnoj komunikaciji počinje kada nacija dostigne milione pripadnika, kada se izgubi neposrednost i blizak kontakt, podrška i upućenost na nacionalni kolektivitet, kao siguran izvor zaštite i ohrabrenja. Industrijsko i postindustrijsko društvo nameću principe individualnog i ličnog potencijala, uspeha i značaja. Pojedinac dobija prioritet nad zajednicom. Nacija (njene vođe i “čuvari”) ne može da se “pomiri” sa takvim stanjem i počinje da osporava pravo pojedincu na samostalnost ili čvršću upućenost na druge identitete i pripadnost drugim kolektivima. Nacija traga za instrumentima, putevima i načinima kako da zadrži na okupu svoje članove koji sve više odlaze na sve strane globalnog društva, kako fizički (imigracija), tako i duhovno (prihvatanje novih vrednosti, saznanja,   stila i načina života). Nacija počinje sve manje da se oseća, doživljava, “živi”, “praktikuje”, a sve više počinje da se zamišlja, da se pravi predstava o naciji kao neophodnoj,  jedinoj i pouzdanoj zajednici.[image: image2.emf] 


Dakle, u savremenim uslovima nacija sve više postaje imaginarna kategorija
, za njom se traga, ona se zahteva, o njoj se sanja, drugi se uveravaju u njeno postojanje, snagu, čvrstinu i potrebu. Imaginarnost tako postaje jedan od najvažnijih konstitutivnih elemenata moderne nacije.
14.      K L A S E
         

 14.1.   Osnovni pojmovi o klasi


Klase su društvene grupe koje svojim postojanjem ukazuju na društvene nejednakosti, na postojanje različitih socijalnih uslova, šansi, kao i polaznih pozicija u kojim se čovek nalazi. O nejednakosti u društvu se stalno raspravlja. To je jedna od najčešćih tema za teorijske rasprave, ali i jedan od čestih uzroka za formiranje i delovanje različitih socijalnih i društvenih pokreta. Klase spadaju među najstarije društvene grupe. Pojavile su se sa podelom rada i prvim prisvajanjem viška proizvoda od strane jedne grupe i proširenjem njene dominacije u okruženju. Smatra se da je istorijski prvo jasno izdvojeno klasno društvo bilo robovlasništvo.  Kroz istoriju ljudskog društva odvijala su se dve paralelne klasne tendencije: težnja vlasničkih i dominantnih klasa da zadrže svoj položaj i prošire svoj uticaj u društvu i težnja potlačenih i siromašnih klasa da poboljšaju svoj položaj i ukinu nejednakosti u društvu. Ova druga težnja se često pretvarala u egalitarizam, neumerenu i neracionalnu težnju za  apsolutnom ekonomskom i socijalnom jednakosti, bez obzira na vlastite potencijale, rad i doprinos ukupnom razvoju društva.


Klase* se mogu odrediti kao društvene grupe čiju osnovu čine isti i sličan položaj u društvenoj podeli rada, stepen ekonomskog bogatstva, određeni socijalni status, vrsta i nivo obrazovanja, blizina centrima političke moći, kulturni tokovi, sistem vrednosti, stil i način života, te prema tome, i određena svest o svojoj socijalnoj grupi, određeni nivo klasne svesti. Teoretičari obično uzimaju bogatstvo, moć i ugled kao tri ključne kategorije koje su nezaobilazne za razvrstavanje pojedinaca, njihovih porodica i drugih bliskih grupa u klase.


Klase su složene društvene grupe, koje su podložne stalnim promenama i pomeranjima što zahteva pažljivo praćenje prilikom njihovog istraživanja i opisivanja. Do tih promena dolazi usled stalne transformacije vlasništva i promene veličine i snage ekonomskih subjekata (korporacije, akcionarstvo, megakompanije), promene oblika i načina upravljanja, promene karaktera i obima rada, povećanja značaja i uloge obrazovanja, promene ukupnih socijalnih političkih i kulturnih odnosa u društvu.


U sociologiji su se izdvojila dva modela shvatanja i proučavanja klasa. Prvi je klasni model (najizrazitije primenjen u marksističkoj teoriji) koji polazi od stava da je društvo podeljeno na dve osnovne klase (buržoazija i radnička klasa) koje su međusobno potpuno udaljene i suprotstavljene, čiji kontakt se  odvija kroz klasnu borbu. Između njih postoje određeni prelazni slojevi. Drugi model je stratifikacijski model proučavanja klasa koji govori da je društvo podeljeno na mnoštvo socijalnih stratuma (slojeva), koji se međusobno prožimaju i gde postoji socijalna dinamika. Za predstavnike stratifikacijske teorije ne postoje klase kao jasni homogeni i odvojeni socijalni subjekti. Danas je moguće primeniti i treći model koji bi bio kombinacija prethodna dva, uz izvesne specifičnosti. Po tom modelu postoje klase kao široko obuhvatne kategorije u kojima se nalazi mnoštvo socijalnih slojeva i segmenata. Klase nisu odvojene međusobno “kineskim zidom” već se međusobno isprepliću i pomeraju. Upravo ovaj treći model će biti primenjen u nastavku ovog izlaganja.



14.2.  Savremeno shvatanje klasa

Iz savremenog teorijskog okvira iščezla je stara dihotomna slika (posebno marksistička) klasnog društva. Ta slika je prikazivala strukturu društva podeljenu na dve klase, unutar sebe homogene, a međusobno krajnje suprotstavljene – buržoaziju i radničku klasu. Bogata  socijalna “empirija” savremenih društava i stavovi teoretičara govore o veoma složenoj klasnoj i socijalnoj strukturi u kojoj sve više prostora, uticaja i značaja ima srednja klasa. Poslednjih decenija XX veka dolazi do ubrzane transformacije klasa i klasnih odnosa i promena u smeru i intenzitetu klasne mobilizacije. Dolazi do, kako primećuje Turen (1980), “rastakanja klasa kao socijalnih bića, kao društvenih sredina i kulturnih realnosti, i širenja klasnih odnosa kao principa analize društvenih sukoba”. Ono što je posebno uticalo na klasnu strukturu savremenog društva jeste izmena u strukturi vlasništva. Razvojem transnacionalnih kompanija i širenjem akcionarskih preduzeća dolazi do odvajanja privatnog vlasništva od realnog, odnosno ekonomskog, kao i do odvajanja procesa upravljanja od vlasništva. Takođe dolazi do stalne transformacije u procesu upravljanja. Smanjuje se broj izvršilaca i vreme potrebno za pripremu pojedinih odluka, a jača značaj tehničke organizacije i izvršavanja odluka,  kao i neposredne kontrole u procesu proizvodnje i rada uopšte. Dakle, sve više dolazi do disperzije i rastakanja privatne svojine i svojinskih odnosa, kao i opštih funkcija proizvodnog procesa, a sve veći značaj dobija “bezlična” korporacijska svojina.


Razvoj industrijskog društva stvorio je veliku koncentraciju proizvodnih sredstava i kapitala u razvijenim zemljama, naročito pedesetih i šezdesetih godina XX veka. Napredak kapitalističkog načina proizvodnje doveo je do ekspanzije krupnog kapitala (industrijskog i finansijskog) na nacionalnom i internacionalnom nivou i uticao na formiranje odgovarajuće klasne strukture. Sedamdesetih i osamdesetih godina XX veka dolazi do ubrzane transformacije klasične industrijske strukture, pre svega do promene proizvodnog procesa, a time i ekonomskih i društvenih struktura. Ovo je posledica brzih promena u nauci i tehnologiji. Razvoj novih tehnologija (elektronika, informatika, telekomunikacije, biotehnologije) stvara potrebu za drugačijom raspodelom i preraspodelom kapitala i radne snage. Uvođenje mikroelektronike, kompjutera, robota i lasera u proizvodni proces izazvalo je ubrzanu transformaciju u kvalifikacionoj strukturi radne snage i dovelo do njenog ukupnog smanjenja. Osamdesetih godina XX veka došlo je do prevlasti novih tokova naučno tehnološkog napretka nad tradicionalnim industrijskim strukturama.  Kriza koja se tih godina ispoljila u ekonomskoj sferi dobrim delom je bila posledica te prevlasti novih tehnologija. Ta kriza je otkrila i nove prostore u kojima se nalaze eksploatisani i potčinjeni socijalni slojevi i otklonila iluziju o širokoj i masovnoj dostupnosti tvorevina “blagostanja” i iznedrila specifičan fenomen siromašnih i ekstraeksploatisanih – nezaposlene. Napredak nove tehnologije postavio je na dnevni red i pitanje društvenog konteksta u kome se taj napredak odvija, raspodelu društvene moći, političku dominaciju, internacionalizaciju ekonomsko-finansijskog sektora, kontrolu društvenih sukoba (često proizvodnjom novih), neutralizaciju klasičnih i novih antimonopolističkih i emancipatorskih pokreta.


Značajno je napomenuti da dolazi do promene u samom odnosu kapital – rad. Novi vidovi centralizacije, integracije i internacionalizacije kapitala (posebno finansijskog) dovode do međunarodne podela rada i internacionalizacije procesa eksploatacije u okviru koga se pojavljuje stepenasta podela i hijerarhijski odnos najamnih i eksploatisanih klasa i slojeva. Izmene u odnosu proizvodni-neproizvodni rad takođe utiču na transformaciju klasnih i socijalnih odnosa u savremenom društvu. Proizvodni rad (shvaćen kao neposredan fizički utrošak radne energije) više nije osnovni kriterijum klasne podele. U savremenim razvijenim ekonomijama naglo se povećava komponenta intelektualnog, a smanjuje udeo fizičkog rada. Ekspanzija tercijarnog sektora u razvoju savremenog kapitalizma dovodi do izmena u strukturi, obimu i karakteru najamnog odnosa. Najamni odnos se neprekidno širi i obuhvata pored klasičnog industrijskog radništva i neke delove zaposlenih u oblasti informacija i komunikacija, uslužnom i transportnom sektoru, javnoj upravi, pa čak i u nauci i kulturi.


Klasno društvo se značajno izmenilo tokom druge polovine XX veka. To se može pratiti prema mnoštvu elemenata: dohodak, mobilnost, obrazovanje, vreme rada, slobodno vreme, ulazak žena u šire prostore savremenog poslovanja. Povećao se ukupan materijalni standard svih slojeva, posebno u “zapadnim” društvima. To je “efekat socijalnog lifta”, kako kaže Ulrih Bek (2001), koji podrazumeva da se celokupno klasno društvo “popelo” jedan sprat više. U. Bek napominje da je nastupilo vreme kraja  tradicionalnog društva velikih grupa (klasa, sindikata) i da se prešlo na masovnu individualizaciju i ulogu “ličnih biografija” i pojedinačnih sudbina (“niko više ne nudi kolektivnu zaštitu”).


Svi pomenuti uslovi dovode do stalnih promena u klasnoj strukturi, klasnim odnosima i socijalnoj mobilizaciji u savremenom društvu. Zbog toga je potrebno “izoštriti” pojmovno kategorijalni aparat i metodološki pristup proučavanju savremenih klasa. Klasa se ovde shvata kao analitička i induktivna kategorija u razvrstavanju i raščlanjivanju ukupne društvene strukture. Klasa je pre svega teorijski okvir u kome se vrši razvrstavanje mesta i uloge pojedinaca i grupa (socijalnih položaja i uloga), a potom i mogućnost empirijskog raspoznavanja. Pored klase, postoji i pojam sloj kojim se označava uža i homogenija društvena grupa ili skupina socio-ekonomskih karakteristika i položaja, nego što je to klasa. Pojam segment podrazumeva još užu socijalnu i društvenu skupinu, nego što je to sloj. Pojam segment je pogodniji od pojma frakcija (tu se više misli na političke karakteristike određene grupe). 



14.3. Klasna struktura savremenog društva

Na osnovu dosadašnjeg izlaganja moguće je napraviti osnovnu skicu klasne strukture savremenog društva. Moguće je razlikovati četiri velike klase (četiri teorijska okvira razvrstavanja): višu klasu (buržoaziju), srednju klasu, poljoprivrednu klasu (seljaštvo) i radničku klasu. 


Pod terminom viša ili buržoaska klasa (staro obeležje) podrazumevaju se oni socijalni slojevi i segmenti nosilaca kapitala koji imaju dominantan, neposredan uticaj na glavne ekonomske i naučno-tehnološke tokove razvijenih industrijskih i postindustrijskih zemalja, a preko toga posredno i značajan uticaj na ostale oblasti društvenog života na nacionalnom i međunarodnom nivou. Dakle, primaran kriterijum određenja buržoaske klase jeste preovlađujući uticaj u ekonomskoj sferi društva. Viša klasa je heterogena društvena grupa sastavljena od različitih, često delimično suprotstavljenih slojeva i segmenata. Ti različiti interesi integrisani su na višem nivou u zajednički interes: tada su oni nosioci  pojedinih funkcija kapitala. Jezgro više, odnosno buržoaske klase, čine nosioci krupnog kapitala (finansijskog, industrijskog i trgovačkog). Zatim se, u vidu koncentričnih krugova, šire nosioci srednjeg kapitala (uglavnom na nacionalnom i regionalnom nivou). Kao nosioce kapitala identifikujemo široki spektar vlasnika, upravljača, naučno-tehničkih i tehnoloških grupa, menadžera. Posebno velike promene doživljava kategorija vlasništva. Svojina se raspršuje, obezličava (posebno u slučaju velikog broja akcionara). Veliki uspon beleže kategorije upravljača. Formira se sloj vrhunskih menadžera, rukovodilaca i direktora kompanija. Moguće je napraviti osnovnu podelu nosilaca kapitala po vertikalnoj liniji (krupni, srednji, sitni) i horizontalnoj liniji (finansijski, industrijski, trgovački, nove tehnologije, osiguravajuća društva). Među svim ovim slojevima savremene buržoazije postoji konkurencija i borba interesa, ali i procesi koordinacije, kooperacije i integracije (danas veoma prisutne). Tako se danas ističe sloj finansijske buržoazije, koji je unutar sebe podeljen na segmente (niže i više “spratove”). To su nosioci krupnog korporacijskog bankarskog kapitala (investicije u nove tehnologije),  bankari, međunarodni kreditori, regionalni i lokalni finansijeri. Među svim ovim segmentima postoji konkurencija i suprotstavljanje interesa na nacionalnom i međunarodnom nivou, ali i podela interesnih sfera i strateško partnerstvo u očuvanju i povećanju profita.  


Svetski instituti i časopisi, koji prate privredna kretanja, kao primer finansijske moći ističu 100 najvećih kompanija i partnerstava koje kontroliše i njima upravlja nešto više od hiljadu ljudi. Može se reći da se naspram ovog monopolskog finansijskog jezgra nalaze svi ostali delovi više klase (buržoazije), manje ili više suprotstavljeni, koji istovremeno teže (vidljivo ili prikriveno) da mu se što više približe i uspostave odnos partnerstva na nivou viših interesa kapitala. Konkurencija i sukob interesa odvija se i na polju ulaganja u nove tehnologije, u povlačenju kapitala i prebacivanju u profitabilne grane, te u vidu berzanskih “igara” i špekulacija.  Glavni slojevi više klase su vlasnici, akcionari i menadžeri. Tu treba dodati i grupe koje se bave organizacijom, istraživanjem i marketingom vezanim za savremene tehnologije i medije, birokratiju, vojne i političke krugove. Uspon “novih bogataša” moguć je na osnovu znanja, informacija, fleksibilne tehnologije i organizacije i bez velikih početnih finansijskih ulaganja.  


Klasa poljoprivrednika (seljaštvo) obuhvata neposredne poljoprivrednike (sitni vlasnici zemlje koju sami obrađuju), krupne i srednje vlasnike zemljišta (zapošljavaju drugu radnu snagu),. stručnjake u poljoprivredi (menadžeri, agroinženjeri, veterinari) i radnike koji su stalno zaposleni u poljoprivredi. Ova klasa se prema statističkim pokazateljima nalazi u stalnom opadanju. U pojedinim zemljama (SAD, Engleska) seljaštvo beleži svega oko 2% od ukupnog stanovništva.* U nerazvijenim zemljama seljaštvo zauzima još uvek veliki procenat stanovništva. Ipak po svim obeležjima klase i kriterijima klasne diferencijacije seljaštvo čini jednu posebnu klasu. Tu treba uzeti u obzir i samu razliku između urbanog i ruralnog načina života i načina rada. Postoje i poljoprivrednici koji su  slični nezavisnim urbanim preduzetnicima. U nekim zemljama se oni svrstavaju u kategoriju “sitne buržoazije”, a negde kao slojevi srednje klase. I sami poljoprivrednici ponekad će sebe svrstati u srednju klasu (ili sloj), po principu “self-image”. Ni teorijski ni empirijski nije opravdano jednostavno razvrstati seljaštvo prema unutrašnjoj hijerarhiji (veličina poseda i prihoda sa zemljišta) i zatim pojedine delove svrstati u višu klasu, a druge u srednju, zanemarujući da, iako heterogeni po ekonomskom bogatstvu i statusu (krupni vlasnik – radnik na farmi), ti slojevi seljaštva ostvaruju neke važne uslove egzistencije kao klase. To su, pre svega, specifičan oblik rada, zaokružena ekonomska celina, upućenost i prisnija veza u procesu rada i organizacije, zajednički nastupaju prema grupama iz drugih sektora, imaju osoben sistem vrednosti, društveni milje i slično.


Možda najveće promene u sadašnjoj fazi razvoja društva na svim meridijanima doživljava radnička klasa. U razvijenim zemljama dolazi do stalnog opadanja klasične radničke klase (industrija, rudarstvo). Nova tehnologija zahteva obrazovanje, stručne kvalifikacije i sve manji broj radnika u proizvodnom procesu. Uporedo sa tim raste broj zaposlenih radnika u uslužnim delatnostima. Druga karakteristika savremene radničke klase jeste njena unutrašnja podela na slojeve i segmente sa bitno različitim položajem u procesu proizvodnje, sa materijalnim, socio-psihološkim, političkim i kulturnim interesima i nivoima najamne egzistencije. Različiti su uslovi tih deoba: akumulativna sposobnost pojedinih privrednih grana i sektora proizvodnje; privlačna snaga novih tehnologija; kvalifikaciona struktura; poreklo (imigrantsko i domaće), rasne, nacionalne i kulturne razlike. Dalje se nastavljaju deobe između industrijskog radništva i onog u uslužnom sektoru (trgovina, banke, osiguravajuća društva, agencije, servisi, transport, mediji). Svakako treba dodati i “međunarodnu podelu” radničke klase (bolje stojeći radnici u razvijenim zemljama od radnika u nerazvijenim i zemljama tranzicije) i svrstavanje na ukupnoj lestvici međunarodnih eksploatisanih snaga. Poseban fenomen u savremenoj radničkoj klasi jeste njena “feminizacija” (sve veće prisustvo žena u uslužnom sektoru).


U savremenim uslovima se smanjuje klasična radnička klasa ali se širi broj socijalnih slojeva koji su u najamnom i eksploatisanom položaju. Smanjenje broja polukvalifikovanih i kvalifikovanih radnika i povećanje broja obrazovanog radništva obuhvata posebno tercijarni sektor. U zavisan, kontrolisan i subordinisan, u klasičnom teorijskom diskursu rečeno – najamni položaj, dospeva sve veći broj socijalnih slojeva i segmenata: industrijski radnik, tehničar, kompjuterski programer, medicinska sestra, službenik u lokalnoj upravi, prodavačica u robnoj kući. Naravno, sve ove socijalne kategorije posmatrane u prostoru podsaharske Afrike, Bangladeša ili Bolivije delovale bi kao pripadnici srednje klase, što nam govori o značaju ukupnog razvoja društva za preciznije određenje klasnog položaja.


Promene u strukturi i položaju radničke klase podstakle su brojne teorijske rasprave tokom sedamdesetih godina dvadesetog veka o tome da li je reč o prelasku radničke klase u srednju klasu ili padu nekih slojeva srednje klase na položaj radništva. Bilo je i onih teoretičara koji su tvrdili da se formira “nova radnička klasa” (Serž Male), da se može govoriti o “širenju radničke klase” (Andre Gorc) ili da je reč o formiranju “narodne klase” (Alen Turen). Kada se pomenutim kategorijama radništva i slojevima sa nižim dohotkom, nekreativnim i neautonomnim poslom dodaju i kategorije nezaposlenih, imigranti i izbeglice i kada se sve to posmatra na nivou globalnog društva onda se može zaključiti da se broj nižih socijalnih slojeva stalno širi. Umesto klasičnog termina radnička klasa moguće je uvesti pojam niža klasa ili klasa subordinisanog (potčinjenog, zavisnog) rada i položaja.


Srednja klasa je takođe rezultat klasnih odnosa,  klasnih promena i raslojavanja u savremenom društvu koji su posledica ukupnog razvoja i napretka civilizacije. Pod srednjom klasom se podrazumevaju urbani socijalni slojevi koji uključuju vlasnike u proizvodnim i tercijarnim delatnostima, kao i specifične nevlasničke kategorije zanimanja i delatnosti koji imaju visok stepen slobode i samostalnosti u radu (najčešće sami odlučuju o njegovom opsegu, intenzitetu i svrsi). Njihova delatnost se odlikuje kreativnošću i specifičnošću u zahtevima merenim posebnošću, veštinom, obrazovanjem, stručnošću, informacijama i idejama. To im omogućuje razvijeniji oblik i viši nivo kulturnih i duhovnih potreba i zahteva. Srednja klasa je veoma heterogena društvena grupa, ali postoje elementi njenog egzistiranja kao klase. Srednja klasa se može shvatiti kao  klasa podeljena u četiri velika sloja koji su međusobno povezani, manje na ekonomskom planu a više na nivou kulture i društvenog života uopšte.


Prvi sloj u okviru ovako postavljene srednje klase čine vlasnici u proizvodnom sektoru, bilo da su samostalni ili da su njihovi proizvodni pogoni vezani za srednje ili krupne kompanije. Najčešće su to mali proizvodni pogoni, radionice i čitav spektar  malih proizvođača sa jednom mašinom, uređajem, ili onih koji samo sklapaju neku celinu od već proizvedenih delova. Ovde je potrebno dosta opreza kod posmatranja “granice” između preduzetnika koji zapošljavaju mali broj radnika i prema ukupnom potencijalu preduzeća pripadaju srednjoj klasi i onog preduzeća koje pripada srednjem ili čak krupnom kapitalu.


Drugi sloj srednje klase predstavljaju vlasnici u tercijarnom sektoru, uslužnim delatnostima. Tu se mogu ubrojati vlasnici trgovačkih i ugostiteljskih objekata (izuzimajući vlasnike lanaca velikih hotela i lanaca robnih kuća), servisa zanatskih radnji (koje nisu proizvodne), benzinskih pumpi, različitih agencija, modnih, terapeutskih, medicinskih i rekreativnih salona. Ovaj i prethodni sloj u teoriji se često označavaju kao “stara srednja klasa”, jer uključuju samostalne delatnosti klasičnog tipa poput zanatstva i trgovine. Međutim, ovde nije reč o “ostacima” “stare” klase već o potpunoj transformaciji delatnosti i poslova u skladu sa napredovanjem i širenjem čovekovih potreba. To potvrđuje da su pogrešne one teze koje govore o prolaznosti “sitnih vlasnika”, pre bi se moglo reći da sadašnji stepen razvoja društva pruža mogućnosti za permanentan uspon ove socijalne kategorije.


Treći sloj savremene srednje klase čine samostalne delatnosti i zanimanja u oblasti kulture i sporta. Ovaj sloj je poslednjih decenija XX veka u velikom usponu. On je najvećim delom produkt “masovne” kulture, potrebe za zabavom i spektaklom, kao i razvijenih potreba i komunikacija na planu ukupne kulture. Tu spadaju zanimanja i delatnosti koja nisu vezana za vlasništvo, već su isključivo proizvod specifičnih znanja, veština i sposobnosti. Samostalnost je značajna karakteristika njihove delatnosti. Ovaj sloj uključuje zanimanja kao što su pevači, zanimanja iz “šou-biznisa”, profesionalni sportisti, treneri, slobodni agenti, samostalni menadžeri u sportu i “šou-biznisu”, dizajneri, fotomodeli, manekeni, novinari, naučnici, umetnici, pisci, glumci, režiseri, kao i tradicionalne “slobodne profesije” (lekari, advokati, profesori). Prema ekonomskom bogatstvu oni su veoma heterogen sloj (veliki raspon zarada između jednog profesora i lekara na jednoj strani i jednog profesionalnog sportiste i pevača na drugoj strani) ali su prema ukupnom statusu, ugledu, stilu i načinu života međusobno sličniji nego sa ostalim slojevima unutar srednje klase i sa drugim klasama. Ovaj sloj je predstavnik “prave” srednje klase  savremenog društva i njegovih kulturnih i duhovnih karakteristika. Oni u sebi akumuliraju, nose i izražavaju duhovni potencijal jedne generacije sa svim njegovim prednostima i slabostima.


Najzad četvrti sloj srednje klase čine službenici i stručnjaci vezani za velike korporacije i javne poslove. Ovo je kategorija najmanje “nezavisnih” među pomenutim slojevima srednje klase. Slikovito rečeno, on predstavlja četvrti koncentrični krug u okviru rasprostiranja srednje klase u društvu. To su, pre svega, istraživači, komercijalisti, stručnjaci za marketing, propagandu i reklamu u kompanijama i medijima, zatim specijalni savetnici za pojedina pitanja iz oblasti prava, finansija, međunarodnih odnosa i komunikacija, stručnjaci za međuljudske odnose, oficiri, profesionalni političari, menadžeri srednjeg i nižeg nivoa, službenici u javnoj upravi. Oni takođe ne spadaju u vlasničku kategoriju srednje klase (iako mogu da kupuju i poseduju akcije nekih kompanija). Njih karakterišu relativno visoke plate koje su rezultat specijalnih znanja, informacija i sposobnosti. Značajna komponenta njihovog ukupnog stanja jeste ugled koji uživaju, iako ne u razmerama “opštenarodne” popularnosti kao što se to može reći za mnoga zanimanja iz prethodnog sloja.


Srednja klasa ima svoju veliku ulogu u savremenom društvu. Sa ekonomskog stanovišta to je veoma dinamična i progresivna snaga koja ceni i praktikuje rad, kreativnost, stvaralaštvo, ličnu preduzimljivost i inicijativu. U socijalnom smislu predstavlja okosnicu socijalne dinamike i klasne pokretljivosti. Obrazovanje sve više čini odlučujuću komponentu srednje klase. Ona takođe utiče na obrazovanje, te na političke i kulturne tokove društva. Zbog toga se mnoga razvijena društva sama predstavljaju kao “društva srednje klase” i nju smatraju “energijom” razvoja društva i elementom njegove stabilnosti.
15.   DRŽAVA  
      
15.1.  Pojam  i  istorijski  razvoj  države
Država je najznačajnija politička institucija u društvu. Prema njoj se usmeravaju interesi svih društvenih grupa i pojedinaca izazivajući socijalne, ideološke i političke odnose kroz sukobe i saradnju. U državi se, kao u ogledalu, prelamaju svi odnosi, karakteristike, usponi i padovi jedne društvene zajednice. Jedni državu doživljavaju kao porobljivača, nekog ko sprečava ostvarenje njihovih interesa i ambicija, ko im oduzima šansu i nanosi nepravdu, kao centar nedodirljive i nedokučive moći.  Drugi u državi vide zaštitnika svojih prava i interesa, kao i onoga ko obezbeđuje jednaka pravila i šanse za rad i stvaralaštvo svih građana. Dok treći državu doživljavaju kao instrument za sticanje privilegovanog položaja, moći i uticaja. 

Bez obzira kako je doživljavali, pojedinci i društvene grupe u stalnom su dodiru sa državom. Čim iziđe iz svog intimnog kruga (stana ili radnog mesta) čovek je u prilici da stupa u odnose sa nekom od državnih institucija. Dok se nalazi na javnom mestu, on mora da poštuje principe javnog reda i mira. Svaku statusnu, obrazovnu ili teritorijalnu identifikaciju ili promenu čovek registruje u nekoj od brojnih službi državne administracije. Postoji mnoštvo i drugih načina i trenutaka u kojima država  podseća pojedince i grupe na svoje neizbežno prisustvo u društvu. Uspešne, organizovane, moderne i civilizovane države izazivaju poštovanje, respekt i divljenje kod većine svojih građana, kao i kod pripadnika drugih država, dok one sa suprotnim karakteristikama izazivaju, sumnju, gnev i neugodnost.

Država je institucija koja prožima sve društvene grupe i njihove odnose. Ona se izdvaja iz društva kao autonomna sila koja svojim autoritetom i instrumentima donosi (nameće) opšta pravila i nastoji da obezbedi skladno funkcionisanje i održavanje društvenog poretka. 

Ako pođemo od etimološkog tumačenja, vidimo da na mnogim jezicima reč država znači stanje, položaj, postaviti, odrediti, narediti, utvrditi, preduzeti (lat. statio, ital. stato, špan. estado, fran. etat, nem. staat, eng. state ). Na nekim slovenskim jezicima  reč država se može izvesti od glagola držati, održavati (“država”, “dežela”). Svako držanje, stanje, položaj treba uspostaviti, čuvati i održavati, ali i menjati i nanovo uspostavljati, a za to je potrebna i sila i dobrovoljni pristanak onih na koje se to odnosi.
Državu možemo odrediti kao najznačajniji oblik pravno-političkog organizovanja stanovništva koje živi na određenoj teritoriji. To je najviši oblik političke, javne, suverene vlasti na određenoj teritoriji. Ovo  poimanje države više je sa pravnog stanovišta, dok za sociološki pogled na državu treba dodati da je država prostor, polje na kome se takmiče (bore) različite društvene grupe i organizacije kako bi ostvarili svoje interese kroz interakciju punu socijalnih, političkih, ideoloških i drugih tenzija i konflikata. Društveni subjekti nastoje da zauzmu što povoljniju poziciju kako bi ostvarili neposredniji uticaj na državu, stekli njenu naklonost i ostvarili privilegije. Na drugoj strani, država se bori da sačuva autonomnost i uticaj u društvu, da ne bude instrument samo jedne socijalne, političke, verske ili kulturne grupe, da koristi svim građanima kao javno (opštedruštveno) dobro.

Država organizuje i održava vlast na dva načina: prinudom i dobrovoljnim pristankom stanovnika, građana, “podanika”. Neophodno je da postoji ravnoteža između ova dva oblika organizovanja i održanja vlasti, kako ne bi došlo do nasilja od strane države ili nepoštovanja pravila od strane građana, što bi vodilo u diktaturu   ili u anarhiju i rasulo. Dobrovoljan pristanak građana na određeni tip državnog ustrojstva i državne vlasti ogleda se kroz pravne i političke mehanizme – zakone, norme, pravila ponašanja (od ekonomije do kulture) – koje država donosi uz duže ili kraće procedure u kojima građani učestvuju nastojeći da ugrade svoje ideje, stavove, namere, očekivanja, interese i slično. Država ima i svoje ekskluzivno polje delovanja (zaštita društva, javni poslovi) i svoje instrumente (vojska, policija, sudovi, porezi) pomoću kojih nagoveštava, ističe ili primenjuje silu kako bi održala red i mir.  Država je pravni subjekt neophodan građanima u unutrašnjoj komunikaciji (upis, dokumenti) i međudržavnim odnosima (posredovanje, predstavljanje, akreditovanje).

Iako se država pojavila još u vreme podele društva na klase i prelaska iz prvobitne zajednice u klasno i interesno sukobljavanje, može se reći da je prvi put prava uloga i suština moderne države došla do izražaja u XVI veku u Evropi. Tada se pojavila potreba za razdvajanjem sfere države (javne sfere) i sfere društva (građanske, privatne sfere). To je bilo uslovljeno širenjem teritorije, razvojem privrede, potrebom za novim tržištem, a to je dalje stvaralo potrebu za kontrolom nastajućeg građanskog društva. Potrebni su bili novi principi, norme i oblici organizovanja, kontrole i upravljanja društvenim procesima, pojavama i odnosima, mnogo više nego što je to bilo u prethodnim istorijskim periodima.  Potreba za obavljanjem javnih, zajedničkih poslova zahteva postojanje javnih pravila, njihovu obaveznost, stalnost i standardizaciju.

Da bi se prethodna teza potvrdila i bili jasniji uzroci i uslovi  nastanka modernih država napravićemo kratku istorijsku digresiju i reći nešto o nastanku države kod pojedinih naroda i u posebnim istorijskim razdobljima. U vreme antičke Grčke država je nastala raspadom rodovsko - plemenske i mnogobožačke strukture društva   uslovljene stvaranjem viška proizvoda i radne snage i time izazvane podele na klase. U Rimu je država nastala kao potreba da se spreči  neprestana borba između uskog, izdvojenog aristokratskog jezgra poznatog pod imenom “populus romanus” i širokih slojeva siromašnog, porobljenog i obespravljenog plebsa. Kada su Germani osvojili rimske teritorije oni su se nalazili  u rodovsko plemenskom tipu organizacije i  državu su stvorili iz praktične potrebe da održe i organizuju vlast na toj teritoriji. Ovo se u teoriji pominje kao primer kada su osvajači prihvatili institucije i organizaciju od porobljenog naroda. A znamo da je u istoriji situacija bila najčešće obrnuta. Kod istočnih naroda država je imala formu rigidne despotije u kojoj je vladar (despot) raspolagao teritorijom, dobrima i stanovništvom  i odlučivao o njima po vlastitoj volji. Vladar je tu samo transformisana uloga starešine porodice, roda ili plemena. Ovi primeri pokazuju da je na tom stepenu istorijskog razvoja  država poistovećivana sa društvom, sa malim naznakama njenog izdvajanja u posebnu instituciju različitu od društva.

Nasuprot plemenskom, krvnosrodničkom (gentilnom) tipu organizacije države, moderna država počiva na principu teritorijalne organizacije i javne vlasti. To je fundamentalna novina koja je uslovila promenu prirode, tipa i oblika države,  političke vlasti i društvene zajednice na prelazu iz srednjovekovnog u moderno doba. U XV veku Evropa je bila podeljena na oko pet stotina potpuno ili delimično nezavisnih teritorijalnih i političkih celina (kraljevstava, vojvodstava, kneževina, autonomnih i polu-autonomnih gradova i drugih sitnih autonomnih delova) čije su granice bile nedefinisane, nadležnosti i prava isprepletene a vlast zavisila od snage i uticaja lokalnog vladara (Held, 1997). Katolička crkva je nastojala da nametne svoj princip objedinjavanja tih političkih i teritorijalnih subjekata u jedinstvenu hrišćansku zajednicu ali se sukobljavala sa lokalnim vladarima. U takvim uslovima sukobi su bili česti i privreda nije mogla da se razvija. Ekonomija se sastojala od dva bitna oblika, poljoprivredne feudalne strukture u selima i trgovine i manufakture u gradovima. Početkom XX veka mreža političkih i teritorijalnih jedinica je svedena na dvadeset pet, dok je početkom XXI veka uočljiva tendencija za stvaranjem jedne “megadržavne” celine na prostoru Evrope.


      15. 2.   Teorije o nastanku države

Zbog specifičnog položaja, uloge i uticaja u društvu, kao i veoma složene strukture,  država je oduvek privlačila pažnju mislioca i teoretičara. Njeno poreklo i uzroci nastanka različito su shvatani i prikazivani, to je dovelo do formiranja velikog broja teorija, koje tumače nastanak i prirodu države. Teološka (teistička, verska) teorija smatra da je država božanskog porekla i da je vladar božiji poslanik, te prema tome i on svoj legitimitet zasniva na božanskom poreklu. Podanici moraju da se odnose prema takvom vladaru i takvoj državi sa poniznošću i strahom, koji osećaju i prema drugim božanskim pojavama. Misao apostola Pavla da je “svaka vlast od boga” (non est potestas nisi a Deo) predstavljala je vekovni obrazac na kome je počivao odnos prema državi i vladaru. 

Patrijarhalna teorija  shvata državu kao produžetak porodice, roda i plemena. Pošto se  država doživljava kao jedna proširena porodica, onda njom treba da upravlja vladar kao što to čini starešina porodice ili plemena. Ova teorija je opravdavala sve oblike autoritarne monarhističke vlasti jer je monarha shvatala kao produžetak autoriteta oca porodice. Organska teorija, čiji je jedan od predstavnika Spenser, državu vidi kao jedinstvenu celinu koja funkcioniše slično živom organizmu, odnosno ljudskom telu. Kao što čovek ima mozak, tako država ima vladu, ruke i noge odgovaraju ulozi i značaju seljaka i radnika, dok se saobraćaj može poistovetiti sa nervnim sistemom u organizmu. Ova teorija želi da istakne da celina dominira nad delovima i da u državi može biti sklada i razvoja samo ako svi delovi besprekorno postupaju po “signalima” i komandama koje dobijaju od mozga, odnosno vlade. Sve ove teorije, državu poistovećuju sa društvom što predstavlja njihov osnovni nedostatak.

Idealistička teorija,  u Hegelovoj “interpretaciji”, državu shvata kao umnu tvorevinu, realizaciju apsolutne ideje, mesto gde ideja postaje svesna svoje egzistencije i doseže najviši stepen slobode. U ovom slučaju država se predstavlja kao kategorija koja dominira nad socijalnom suštinom društva. Teorija društvenog ugovora (Hobs, Ruso) opisuje državu kao tvorevinu koja je rezultat uzajamnog dogovora ljudi na određenoj teritoriji o dobrovoljnom prenosu dela prirodnih prava i suvereniteta na  državu, a država je dužna da im obezbedi jednaka prava u državnim institucijama. Marksistička teorija državu vidi kao klasnu tvorevinu, rezultat klasne borbe vladajuće i potčinjene klase. Zadatak države je da štiti interese vladajuće klase. Savremena država je izraz ekonomske dominacije i političke moći buržoaske klase. Ona sprečava emancipaciju proletarijata i oslobođenje radničke klase. Država predstavlja vrhunac političkog otuđenja u društvu, zbog čega je njeno odumiranje neminovno.

15.3. Dva posebna stava o ulozi države u društvu  

U  brojnim teorijskim objašnjenjima porekla, uloge i značaja države u  modernom vremenu ističu se dva pristupa koja na različit, čak suprotan način opisuju državu. Jedan stav se može povezati sa Marksovom, a drugi sa Veberovom teorijom. Karl Marks (kao i Fridrih Engels, a kasnije V. I. Lenjin i čitava plejada marksističkih teoretičara) državu shvata kao klasnu tvorevinu, kao instrument u rukama vladajuće klase kojim ova drži u podređenom položaju i eksploatiše ostale klase, posebno radničku. Pošto se radnička klasa ne miri sa podređenim, subordinisanim, kontrolisanim i poniženim položajem, to je ona prinuđena da se bori protiv buržoazije za ovladavanje državom kao instrumentom kojim će ograničiti i potisnuti buržoaziju. Država tako postaje polje stalne borbe klasa (klasna borba), što je sprečava da postane opštedruštveno dobro. Uzroci takvog stanja, prema marksističkom viđenju, nalaze se u postojanju privatne svojine i antagonizmu između rada i kapitala. Radnička klasa raspolaže samo svojom radnom snagom kao jedinom “imovinom”, a buržoazija kapitalom (u različitim oblicima) i organizacijom rada. Da bi sprečila objedinjavanje rada i kapitala u rukama radnika, buržoazija organizuje državnu vlast kao silu koja štiti njene “sebične”, posebne interese. Jedino rešenje za promenu položaja radničke klase, kako marksizam sugeriše, jeste “otimanje” države iz buržoaskog poseda i upotreba iste kao instrumenta kojim će se “razvlastiti”  buržoazija i ukinuti privatna svojina. Taj revolucionarni zahvat dovešće do stanja u kome će se “radnička klasa organizovati kao država”, a pošto to ne može cela radnička klasa, onda će to učiniti njena “avangarda” - komunistička partija. Kada posluži kao instrument oslobađanja radničke klase (proletarijata), ukidanja svih klasa i eliminisanja privatne svojine, država će, prema K. Marksu (posebno F. Engelsu) i marksistima, “otići” u “muzej starina”. Ovi teorijski stavovi doveli su do formiranja socijalizma u pojedinim zemljama i stvaranja države kao snažne centralizovane sile koja je raspolagala svim resursima društva (od ekonomije do ličnog života građana) i sprečavala svaku autonomiju i pluralizam. Država je ponovo poistovetila sebe sa društvom, i tako "prekrila" građansku, privatnu sferu društva. Danas se u zemljama tranzicije još uvek, delom, zadržala svest o klasnoj ulozi države, instrumentu dominacije i prostoru na kome se vodi klasna i socijalna borba.

Drugi  teorijski stav o ulozi države vezuje se za Veberovu koncepciju o jačanju države u modernom društvu. Država nije samo izraz klasnih odnosa i rezultat klasnih sukoba i nije isključivo instrument “vladajuće klase”. Ona je proizvod raznovrsnih složenih i isprepletenih potreba i interesa brojnih socijalnih slojeva u društvu (“država kao kompleks usklađenih delovanja”). Država je jedan od mnoštva različitih oblika dominacije nad čovekom, grupom, zajednicom. Zbog toga  država sve više jača. Njena se uloga širi. Ona uključuje predstavnike različitih socijalnih slojeva. Šire se i jačaju institucije države i postaju sve nužnije i nezaobilazne za modernog čoveka. Veber smatra da će birokratski aparat države stalno jačati, odvajajući se od društva on će pridavati sebi sve veći značaj (postaće sebi cilj i svrha), te je takvoj državi potrebno stvoriti protivtežu u vidu privatnog kapitala, političkih institucija (partija), lidera. 

16.     POLITIKA
   
 16.1.  Pojam i osnovno značenje politike
Politika je društvena delatnost koja je najčešće prisutna u čovekovom svakodnevnom životu. Možda i zbog toga što je politika pojam koji se skoro identično izgovara na svim velikim svetskim jezicima. Ako pođemo od etimološkog tumačenja, onda nas to vodi ka grčkoj reči polis - zajednica, grad-država, skup građana; ili dalje, politea - javni poredak, ustav; ili politikos - građanski, državni. U osnovi savremene reči politika nalaze se latinske reči  politica i politia - javni poredak, ustav. Iz prethodnog vidimo da je politika pojam i reč koji upućuju na javnost rada, na javnu sferu društva, na ustav i zakon, na onu oblast gde se organizuje i usmerava javni posao i vodi briga o stanju i uređenju života u zajednici.

Politika kao društvena delatnost nastala je iz potrebe da se, najpre, organizuje unutrašnji život u zajednici, a kasnije da ukaže na potrebu razdvajanja sfere javnog posla od sfere privatnog života. U antičkom smislu politika je nastojanje da se ostvare neki temeljni principi na kojima počiva zajednica To su ideja najvišeg dobra, pravde i opšte koristi. Na individualnom planu čovek teži da razvije i usavrši svoje moralne karakteristike, a na javnom planu ide ka pravdi i opštem dobru. Etika i politika su ovde shvaćeni kao lice i naličje jedne iste stvari - čovekovog života u zajednici.

U srednjem veku je potpuno potisnut pojam i značenje politike koje je dala antička misao. Srednji vek je ponovo spojio sferu javnog i sferu privatnog, odnosno, uspostavljena je dominacija duhovnog nad svetovnim, čovekovim životom je zavladala religija (vera), a zajednicom (državom) dominirala je crkva. Feud (posed) bio je izvor i ušće čovekovog života, rada i odlučivanja (vladanja). Onaj ko je bio vlasnik feuda taj je vladao i raspolagao svim što pripada feudu. Tako su vlast i vlasništvo potpuno izjednačeni, moć se izvodila iz vlasništva, protezala u staleško pravo i održavala putem sile. Politika je ovde izgubila svoje prvobitno značenje.

Novi vek razdvaja državu i društvo. Država poprima oblike nove političke organizacije i prostor političkog života, dok društvo (građansko društvo) obuhvata sferu ekonomskog i socijalnog  rada i života. Politika je sada dobila šire značenje. Ona nije samo državna vlast (čin vladanja), već predstavlja sve vidove uticaja društva na državu i države na društvo. Što se tiče uticaja društva na državu, on se ogleda u potrebi i nastojanju da se ograniči državna vlast, imajući u vidu iskustvo apsolutističke države i moći apsolutističkog vladara. U građanskom društvu čovek postaje javna osoba, koja oblikuje, ispoljava i brani javno svoje ekonomske, socijalne i političke interese.

U savremenim uslovima politika ima mnogo šire značenje od pojma vlasti i države, iako se smatra da baviti se politikom neizbežno upućuje, pre ili kasnije, na mogućnost da se dobije mandat i sa pozicije vlasti utiče na društvene tokove. Politika ipak podrazumeva i delovanje, susretanje različitih interesa na javnoj sceni, komunikaciju, veštinu upravljanja poslovima, ali i ljudima, društvenim grupama i zajednicom. Politika je  često i lukavstvo u određivanju prioriteta i  postizanju ciljeva. Ovo će biti jasnije ako se poslužimo leksikom engleskog jezika u cilju dodatnog preciziranja pojma politika. U engleskom jeziku postoje tri termina koji razlažu vrlo slojevit pojam politike.* Reč polity znači politički poredak neke zemlje, državno uređenje, ustavnu formu (republika, parlamentarna monarhija, federalna država). Politics označava sam politički proces, aktere, političke interese, raspodelu moći, odnose političkih subjekata, procedure, političku taktiku. Dok reč Policy znači upravljanje konkretnim društvenim oblastima i poslovima, organizaciju i usmeravanje pojedinih društvenih delatnosti od strane vlade ili lokalnih institucija (ekonomska politika, socijalna, obrazovna, kulturna politika).

Može se reći da suštinu politike danas možemo pratiti kroz tri oblasti. Prvo, vladavina - politička moć, poredak, uspostavljanje pravnog sistema, vladavina zakona, pravila i procedure odlučivanja. Drugo, interes - politička participacija svih subjekata u društvu koji nastoje da izraze svoje potrebe, i treće, javnost - svestrana komunikacija, sloboda mišljenja, delovanja, demokratija, transparentnost svih institucija i javno mnenje.  Između ove tri oblasti mora postojati ravnoteža. To je moguće postići ako te tri oblasti počivaju na pravdi, procedurama, kompetencijama, nadležnostima, obavezama i odgovornosti.


Politika predstavlja poslove javnog, slobodnog, demokratskog i odgovornog odlučivanja o svim pitanjima značajnim za razvoj, funkcionisanje i opstanak zajednice (društvene grupe, države, društva).


Racionalno u politici znači mobilizaciju, integraciju, planiranje, uočavanje, realno moguće, toleranciju, viziju, prognozu, saradnju, kulturu dijaloga, izbegavanje sukoba, pluralizam, javnost. Iracionalno u politici znači voluntarizam, nekritičnost, manipulaciju, destrukciju, euforiju, emocije, uzburkane strasti, frustracije, diskrecione odluke i  kratkoročnost rešenja i taktike.



16. 2.  Politička  kultura 


Politička kultura jednog društva zavisi od nivoa opšte kulture. Ona se na nju naslanja, iz nje crpe motive, oblike i sadržaj. Politička kultura se može podeliti na politički jezik, političku tradiciju, političku socijalizaciju i apolitičnost.


Politički jezik predstavlja pojavnu manifestaciju, indikator političke kulture. On najavljuje njen sadržaj, ciljeve, oblike i manifestacije. Politički jezik može nekada biti nerazumljiv, pun metafora, skrivalica. On može da šalje poruke samo za zatvorni krug primalaca. Međutim, savremeni politički jezik najčešće je nametljiv, pun emocija, pretvorenih u fraze i floskule i u suštini prazan. On se često pretvara u monolog koji izlazi iz kruga komunikacije, umesto analitičnog postaje dnevnopolitički, stereotipan (najčešće fraze: “mi”, “oni”, “vi”, moranje, trebanje, hegemonija, suverenitet). Politički jezik nekad postaje direktna propaganda, koja poziva na akciju (opasnost, sumnjičenje, “etiketiranje”), i time nastoji da “pogodi” očekivane emocije. Herbert Markuze je rekao da magija, autoritet i ritual prožimaju politički jezik i govor. Politički govor ovakvog tipa Teodor Adorno je nazvao “oblikom ne-istine”. Džordž Orvel je u svojoj knjizi “1984” posebno slikovito opisao politički govor  kao “novogovor”, čiji je vrhunac govor iz grla, bez učešća viših moždanih centara, dakle kao “patkogovor”.


Politička tradicija uključuje period kroz koji je konkretno društvo prošlo od svog prvog konstituisanja i formiranja institucija do danas. U njegovom biću, kolektivnoj svesti, “društvenom kodu” ostale su zapisane sve nagle promene, iskušenja, migracije, ratovi, revolucije, seobe, osvajanja, život u ropstvu, ali i mirni periodi, uspon, ekonomski razvoj, duži periodi bez sukoba i ratova. Politička tradicija podrazumeva “sklonost” nekog društva ka mirnim i tolerantnim odnosima unutar društva i u okruženju ili usmerenost ka “brzom” stupanju u sukobe i nastojanje da se sve reši silom. Politička tradicija podrazumeva pitanje kada i u kom vremenu je društvo izgrađivalo političke institucije, kada je uvedeno pravo glasa i mogućnost učestvovanja žena u društvenim institucijama i političkim procesima, da li se više oslanjalo na autokratske ili na demokratske političke režime, kako je poštovalo političke i ljudske slobode. Od svih tih elemenata gradi se savremena politička kultura kao nasleđe opšte kulture.


Politička socijalizacija se u početku razvija kroz spontane vidove identifikacije i imitacije nekih zbivanja i događaja u okruženju. Partije,  politički pokreti, političke institucije se formiraju po ugledu na nekoga ko ima dugu tradiciju i provereno postiže dobre rezultate u demokratizaciji društva. Naravno ugledanje može da bude i na neke postupke i pokrete u svetu koji imaju retrogradan predznak (fašizam, militarizam, nacionalizam). Politička socijalizacija podrazumeva planirano,  programski usmereno i organizovano pripremanje građana za poslove razumevanja i učestvovanja u politici i političkim događanjima. Politička socijalizacija se provodi kroz škole, vaspitanje u porodici, delovanje u “mikrosredini”, zatim kroz aktivnosti raznih političkih subjekata (partije, pokreti) i institucija (vlada, parlament, država). Negativne pojave u političkoj socijalizaciji su indoktrinacija (politički dril) i manipulacija interesima, potrebama i mogućnostima građana.


Apolitičnost je stanje svesti, raspoloženja i ponašanja koje pokazuje ravnodušnost i nezainteresovanost pojedinaca ili grupa za učešće u političkim događajima i političkom životu. To se najčešće vezuje za odsustvo želje kod ljudi da shvate političke činjenice i ovladaju njihovim manifestacijama,  kako  bi lakše izrazili političku volju i oblikovali političke stavove. Uzroci apolitičnosti mogu biti različiti. Nekada je to izražena politička dinamika, koja ne može da se prati, jer se sve  odvija brzo, događaji se smenjuju svakodnevno. To je ritam koji je drugačiji od drugih oblasti društvenog života, zbog toga mnogi “odustaju” od njegovog praćenja. Isto se dešava i kada su politički događaji retki, neprimetni, kada se “ništa ne događa”, kada politika postaje “dosadan posao”. Uzroci apolitičnosti mogu biti i odsustvo direktne i izvesne koristi (materijalne ili profesionalne, ili uspona u karijeri), zatim mogućnost (nemogućnost) učestvovanja u političkim događajima i institucijama, ali i stepen obrazovanja, kao i starosna dob.

17.   MOĆ
           

 17.1.  Pojam i osnovno značenje moći


Moć je jedan od pojmova i reči koje se često susreću u komunikaciji među ljudima, i ima različito značenje (implicitno i eksplicitno). Zbog toga neki teoretičari smatraju da je potrebno uz reč moć obavezno koristiti i atribut društvena. Dakle, kada se govori o moći misli se, prvenstveno, o društvenoj moći, moći u društvu. Moć je jedna od najznačajnijih pojava u društvu. Ona pripada krugu pokretača društvenih procesa i gradivnih elemenata društvenih tvorevina (ugrađena u sve elemente društvene strukture). Borba za moć, njena distribucija, formiranje centara moći i njihovo delovanje odlučujuće utiču na karakter društva, položaj pojedinca i društvenih grupa. Promena moći izaziva promene u društvu, kao što i nastojanje da se menja određeni društveni poredak podrazumeva promenu moći (pomeranje centara moći i promenu nosilaca). Moć je usko povezana sa oblicima i karakterom vlasti. Zbog svega toga moć je značajna kategorija iz sociološkog pojmovnog i istraživačkog aparata.


Istraživanje moći ima veliki značaj i za druge društvene nauke: filozofiju, istoriju, ekonomiju, psihologiju. Filozofija nastoji da otkrije suštinu moći i njene korene. Zato govori o moći kao postojanju, energiji, pokretaču, uslovu opstanka; zatim o moći kao prevladavanju, postajanju nadmoćnim nad drugim, putem sile kao ekskluzivnog sredstva ili slobodnim i ravnopravnim takmičenjem; i moći kao mogućoj realizaciji  (talenat, stvaralaštvo, sloboda, rad, napredak, humanizam).


Za sociologiju istraživanje i posmatranje moći ima za cilj da se otkrije kakve posledice moć ostavlja na čoveka i društvo, u konkretnim uslovima i oblicima manifestacije. Sociologija posmatra tri strane moći: a) moć pojedinca u odnosu na društvene grupe i zajednicu; b) moć jedne društvene grupe nad drugim grupama ili nad celim društvom; c) način sticanja, raspodele (distribucije) i održanja moći.

[image: image3.emf] 


Moć se može odrediti kao sposobnost i nastojanje pojedinca ili grupe da nametne određene interese i volju u odgovarajućim uslovima i različitim instrumentima. U ovom određenju vidimo da je moć aktivna društvena činjenica  (nastojanje, nametanje), da su joj u osnovi interesi koje treba ostvariti, te da su potrebni određeni uslovi i instrumenti kada, gde i kako će se moć ispoljiti. 


  
17. 2.    Karakteristike moći      


Ako smo konstatovali da je za sociologiju bitna moć kao društvena činjenica, onda možemo dalje tvrditi da izvor moći (njeno rodno mesto) leži u socijalnim odnosima, socijalnom biću (rasporedu socijalnih snaga) određene sredine u određenom istorijskom periodu. Kratka istorijska “šetnja” može da nam da argumente za ovu tvrdnju. U starom veku moć je nastajala na osnovu ratničke privrede i samog ropskog položaja. U feudalizmu izvor moći je zemljišni posed (feud). Na njemu se sve zasniva: proizvodnja, organizacija, uprava, odbrana. Oko njega se bore vlastelin i crkva, a kasnije i nastajuća buržoazija i monarhija. U kapitalizmu izvor moći postaje novac, roba, privatno vlasništvo u industriji, ali i organizacija i politika. U savremenim uslovima imamo pravu disperziju izvora moći: novac, znanje, informacije, mediji, tržište, upravljanje, politika i slično.


Prema dosadašnjem izlaganju može se konstatovati da postoji mnoštvo oblika moći, manje ili više prikrivenih (nevidljivih) ili otvorenih (vidljivih). Ako bi smo želeli izvršiti podelu oblika moći onda ćemo poći od dva osnovna kriterija: a) nosioci moći  i b) oblasti ispoljavanja moći. Prema nosiocima moć se deli na:  moć pojedinca i moć kolektiva. Moć pojedinca - potiče od njegovog položaja, uloge, bogatstva, obrazovanja, rukovodilačkih sposobnosti, umeća, fizičkog izgleda, prožeta je unutrašnjim karakteristikama ličnosti i socijalnim okolnostima. U istoriji su postojali moćni vladari, ratnici, proroci, ideolozi, političari, naučnici. Moć kolektiva - moć društvene grupe, zajednice, države, pojedinačnog društva, institucija (posebno međunarodnih). Prema oblastima ispoljavanja razlikujemo ekonomsku, političku, ideološku, duhovnu i etičku moć.


Moć kao značajna društvena kategorija ima nekoliko obeležja: nametanje stavova, uverenja, ideja, interesa, normi, pravila (to se postiže argumentima ili silom); simboli (bogatstvo, standard, status, titule, nagrade, publicitet); hijerarhija  kao unutrašnji princip grupe ili odnos među grupama (kao i pojedincima); dejstvo moći na okolinu može biti u pravcu privlačenja ili odbijanja, neutralisanja ili podsticanja pojedinaca, grupa, celog društva.


Bez obzira kako razumemo i doživljavamo moć, ona ima svoje značajne funkcije u društvu. Ovde navodimo nekoliko najkarakterističnijih funkcija moći* koje je čine značajnom i nezaobilaznom u strukturi i karakteru svake zajednice. Funkcija održanja - održanje pojedinca u grupi na osnovu položaja, mesta, uloge, značaja, kao i održanje grupe u hijerarhijskom poretku društva. Funkcija pokretanja i mobilizacije - moć pokreće pojedince i grupe na akciju, stvaranje, menjanje, napredak (ako je progresivna i stvaralačka moć). Integrativna funkcija moći  znači okupljanje u ime nekog interesa i cilja, homogenizaciju grupe i slično. Funkcija stvaranja - svaka moć ima neki rezultat svog delovanja, neki “proizvod” (položaj, ugled, instituciju). Kontrolna funkcija moći (norme, sila, ideologija, nagrade, kazne). Emocionalna funkcija (vezanost za moć kao osećaj sigurnosti, utočišta; davanje hrabrosti i snage). Kompenzacijska funkcija podrazumeva da pojedinac ili grupa sve nedostatke i frustracije nadoknađuju sticanjem i raspolaganjem moći kao spasonosnim instrumentom zaštite, alibija ili delovanja.

       17. 3.  Distribucija moći
 
Dinamika jednog društva, odnosi koji se u njemu uspostavljaju, pojave I procesi koji nastaju, povezani su sa distribucijom moći. Raspodela prihoda, položaja, uloga i ugleda posledica je  raspodele moći, kao i obrnuto, raspodela moći posledica je raspodele prihoda i uloga u društvu.  Tu se ostvaruje jedan kružni tok: moć – prihod – uticaj – kontrola. Najviše što može učiniti demokratsko, građansko i liberalno društvo jeste da nastoji “pravednije” raspodeljivati moć između pojedinaca i interesnih grupa, udruženja, pokreta, manjih i većih društvenih subjekata.


Raspodela društvene moći povezana je sa centrima moći,  kao prostorom gde se moć koncentriše i postaje autonomna snaga, ima svoj poseban predmet i cilj akcije i delovanja, odnosno usmeravanja društvenih subjekata. Gledano po vertikalnoj, teritorijalnoj hijerarhiji centri moći se protežu od lokalnih, preko regionalnih, nacionalnih, međunarodnih do globalnih. U svakom od ovih prostornih okvira postoje različiti oblici ispoljavanja moći, posmatrano sa stanovišta pojedinih društvenih oblasti. Ekonomski centri moći su vezani za multinacionalne kompanije (posebno u savremenim uslovima megaintegracija), banke, finansijske institucije (MMF, Svetska banka, STO), investicione fondove, osiguravajuća društva, velike deoničare, značajne resurse. Ekonomski centri moći privlače i sve druge oblike moći i utiču značajno na distribuciju ukupne moći u društvu. Poslovni krugovi, politički i finansijski centri često su međusobno povezani, njihovi interesi se ukrštaju i stvaraju određenu mrežu moći i uticaja.


Socijalne centre moći i uticaja u društvu predstavljaju značajne socijalne grupe, klase, slojevi, sindikati, tržište rada, institucije socijalne zaštite, udruženja, bogati pojedinci, penzioni fondovi. Politički centri moći izazivaju najviše pažnje i usmerenih akcija u društvu. Oni su često poluga za preraspodelu ekonomske i socijalne moći u društvu, te izvor društvenih konflikata i kriza. Tu spadaju država, partije, političke interesne grupe, pokreti, međunarodne političke institucije i slično. Vojni krugovi već odavno predstavljaju značajne centre moći. Oni obezbeđuju zaštitu nekog područja a pretnju za druga. Vojni budžeti su poluge izvlačenja i preraspodele finansijskih sredstava. Zatim proizvodnja i prodaja naoružanja i savremene vojne opreme, širenje vojnih saveza i alijansi (NATO) imaju uticaja na širokom prostoru od lokalnog do globalnog nivoa. Organizacione strukture (birokratija, upravljačke strukture u kompanijama, regionalne i međunarodne organizacije) postaju sve veći i značajni centri moći u društvu: postavljaju, pokreću pojedince i grupe, uspostavljaju hijerarhijski odnos, nadležnost i saradnju. U savremenim uslovima mediji su značajni centri moći. Oni prenose i “proizvode” događaje, promovišu, usmeravaju pojedince i grupe, otvaraju (zatvaraju) prostore za njihovo delovanje. Informacije u savremenim društvenim uslovima predstavljaju posebnu moć. Tu svakako treba dodati i moć koju poseduje znanje (instituti, istraživački centri, univerziteti).

Danas se uočavaju i sasvim “novi” centri moći. Oni šire strah i nesigurnost, ukazuju da se nalazimo u “rizičnom društvu”. To su, pre svega, terorizam sa svojim razarajućim I zastrašujućim akcijama I porukama, zatim primitivizam, razbojništvo, kriminal, andergraund trgovina (siva ekonomija, “belo roblje”), nasilje, secesionistički i dezintegracioni pokreti, zagađivači životne sredine i slično.

� Sociološki rečnik (urednici Marija Bogdanović i Aljoša Mimica^, Zavod za udžbenike i nastavna sredstva, Beograd, 2007. godine





� Šešić, B. Osnovi metodologije društvenih nauka, Naučna knjiga, Beograd, 1982. str.3


� Videti: Radivojević, R. Sociologija nauke, Fakultet tehničkih nauka, Novi Sad, 1997. str. 5


� Videti: Filozofijski rječnik (urednik Vladimir Filipović), Matica hrvatska, Zagreb, 1965.; Sociološki rečnik (urednici Marija Bogdanović i Aljoša MimicaJ, Zavod za udžbenike i nastavna sredstva, Beograd, 2007. godine





� Sociološki rečnik (urednici Marija Bogdanović i Aljoša MimicaJ, Zavod za udžbenike i nastavna sredstva, Beograd, 2007. godine





� U novije vrijeme estrada kao i razne ilegalne aktivnosti doprinose nekim pojedincima da na lak i brz način ostvare „uzlaznu“ društvenu pokretljivost.





* Kako kaže DŽ. K. Galbrajt, “ima onih čiji je najviši cilj da steknu novac i bogatstvo, onih koji žele da budu viđeni u javnosti ili onih koji žele u tišini da razmišljaju (Dobro društvo, str. 30).


� Homeostaza označava postupak u kome se ljudsko telo instiktivno, “automatski”, autoregulaciono napreže da bi se održalo u normalnom stanju ravnoteže.


� Ovde ističemo nekoliko autora i naslova u kojima se može sresti takav stav o odnosu između potreba i vrednosti: B. Đukanović, M. Bešić (2000); R. Božović, Komparativno sociološko istraživanje svojine i preduzetništva u prelaznom periodu, "Luča", Nikšić, 1995.; B. Horvat, Politička ekonomija socijalizma, Zagreb, 1982.


( Žorž Gurvič je utvrdio čitav spektar kriterija na osnovu kojih se može izvršiti klasifikacija društvenih grupa. Ti kriteriji su: sadržaj, opseg, trajanje, ritam, rasutost, osnov formiranja, stepen ispoljenosti, funkcije, orjentacija, način prožetosti grupe globalnim društvom, stepen spojivosti između grupacija, način prinude, način upravljanja, te stepen jedinstva u grupi. Na osnovu tih kriterija, Gurvič je konstatovao da postoji 49 različitih vrsta društvenih grupa.


� Benedikt Anderson vidi imaginarnost nacije na sledeći način: to je zamišljena politička zajednica, i to zamišljena kao istovremeno ograničena i suverena. Zami�šljena je zato što pripadnici čak i najmanje nacije nikada neće upoznati većinu dru�gih pripadnika svoje nacije, pa čak ni čuti o njima, no ipak u mislima svakog od njih živi slika njihovog zajedništva. Nacija je zamišljena kao ograničena jer čak i najveće nacije koje broje milijardu ljudi, imaju određene, iako rastezljive granice s one strane kojih se nalaze druge na�cije. Nacija se zamišlja i kao suverena jer se pojam pojavio onda kada su prosvetitelj-stvo i revolucija razbili legitimitet hijerarhijskog dinastičkog kraljevstva koje vlada p








* Logičkim i metodološkim principom analize, klasa kao opšti pojam, određuje se kao grupa “morfoloških ili funkcionalnih svojstava i obeležja” koja karakterišu pojedini predmet ili pojavu, u ovom slučaju položaj i ulogu pojedinca i grupe u društvu.


* Ako se pogledaju podaci za Evropsku Uniju (2001. god.) vidimo da udeo poljoprivrede u ekonomiji tog regiona nije veliki. U proseku EU 4,5% radne snage je zaposleno u poljoprivredi, a poljoprivreda učestvuje sa 1,8% u BNP. Grčka zapošljava 17% radne snage u poljoprivredi i učestvuje sa 7,1% u BNP Grčke. Luksemburg zapošljava 1,7% radne snage, poljoprivreda učestvuje sa 0,7% u BNP. 


* Ovu zanimljivu ideju dugujem Slobodanu  Samardžiću.


* Ovu klasifikaciju funkcija moći preuzimam iz Enciklopedije političke kulture (odrednicu napisao Čedomir Čupić), Beograd, 1993.

